Mestské zastupiteľstvo v Košiciach

Zápisnica
zo  XVI. rokovania Mestského zastupiteľstva v Košiciach zo dňa 26. a 27.6.2008

Prítomní: podľa prezenčných listín

	Rokovanie mestského zastupiteľstva otvoril a viedol Ing. František Knapík, primátor mesta Košice. Privítal prítomných poslancov a hostí. V úvode rokovania bolo prezentovaných 35 poslancov, čo je nadpolovičná väčšina a mestské zastupiteľstvo bolo uznášania schopné.

K programu rokovania

p. Knapík, primátor mesta Košice – Program rokovania dostali prítomní v pozvánke. 
V úvode otvoril priestor na jeho zmeny a doplnenie. Osobne navrhol tieto zmeny:
Ako predkladateľ stiahol z rokovania bod č. 22 – Informatívna správa o aktualizácii Programu hospodársko-sociálneho rozvoja. Po rokovaniach, ktoré prebehli na poslaneckých kluboch je návrh, aby tí, ktorí zatiaľ neboli zapojení v procese aktualizácie tohto programového dokumentu, po dohode s oddelením strategického rozvoja a Karpatským rozvojovým inštitútom, prípadne aj odborných tímov pripravili v priebehu dvoch týždňov jedno stretnutie, kde by všetci poslanci a zástupcovia verejnosti boli pozvaní na verejné prerokovanie a pripomienkovanie tohto materiálu a každý, kto sa o túto tému zaujíma a nemá dostatok informácií, by sa mohol tohto stretnutia zúčastniť. Bude tam dostatočný časový priestor, ktorý nebude viazaný na priebeh rokovania mestského zastupiteľstva. Po verejnom prerokovaní sa pripraví definitívny materiál na prerokovanie a schválenie v mestskom zastupiteľstve. 
Navrhol zaradiť body:
22/1 Projekt modernizácie verejného osvetlenia na ulici Osloboditeľov v MČ Košice – Barca,
22/2  Projekt na zníženie emisií v MHD.
Navrhol presun bodu č. 16  Návrh zmeny VZN mesta Košice č. 98 ako bod 62/1 vzhľadom na alternatívy, ktoré sa v súvislosti s týmto VZN analyzujú a pripravujú,

p. Rychnavský, poslanec MZ -  Navrhol zaradiť bod 12/1 Návrh na úpravu uznesenia 
MZ v Košiciach č. 376 zo dňa 28.2.2008.  Upravený materiál bol zverejnený aj na webovej stránke. Ide o zmenu názvu jednotlivých položiek rozpočtu. Suma v obidvoch prípadoch ostáva tá istá.

p. Čečko, námestník primátora mesta Košice – Stiahol z rokovania mestského 
zastupiteľstva materiál pod bodom č. 59 a zároveň doplnil bod č. 59/1  Predaj pozemkov vo vlastníctve mesta Košice pre spoločnosť LF Development Krásna v k. ú. Krásna.

p. Andrejčák, poslanec MZ – Navrhol zaradiť do programu bod 6/1 – Prerokovanie 
individuálnej bytovej výstavby v mestskej časti Lorinčík. Jedná sa o  všetkým známu výstavbu, ktorá zasiahne aj mestskú časť Pereš. 

p. Drábik, poslanec MZ – Do balíka predaja doplnil bod 58/1 Odpredaj pozemku
v MČ Košice – Nad jazerom v k. ú. Jazero formou verejnej dražby. Jedná sa o malý pozemok, ktorý už bol aj v mestskej rade, len sa to nestihlo pripraviť na rokovanie mestského zastupiteľstva, preto zvolil takýto spôsob.

p. Krištof, poslanec MZ – Z poverenia predsedu komisie navrhol doplniť bod 62/2 
Informáciu o činnosti komisie MZ na ochranu verejného záujmu pri výkone funkcií verejných funkcionárov. Materiál je v písomnej podobe a po schválení programu bude rozdaný.

p. Buraš, poslanec MZ – Požiadal doplniť program o body: 
32/2 Informácia o plnení uznesenia 398 k problematike v oblasti cestovného ruchu
32/3 Informácia o vzdaní sa funkcie podpredsedu dozornej rady MFK Košice.

p. Kijevská, poslankyňa MZ – Navrhla doplniť program o bod 37/1 Zriadenie 
predkupného práva na pozemky v k. ú. Grunt vo vlastníctve mesta Košice pre spoločnosť ATEK Košice, s.r.o. Jedná sa o výstavbu infraštruktúry na sídlisku KVP, kde je povinnosťou prečerpanie štrukturálnych fondov.

p. Knapík, primátor mesta Košice – Uzavrel možnosť doplniť program a dal hlasovať
	o jednotlivých návrhoch.

Hlasovanie č. 1 o presune bodu 16 Návrh zmeny VZN mesta Košice č. 98 na záver rokovania pod číslom 62/1:
za 38, proti 1, zdržali sa 3.

p. Knapík, primátor mesta Košice – Konštatoval, že návrh bol prijatý.

Hlasovanie č. 2 o zaradení bodu  22/1 Projekt modernizácie verejného osvetlenia na ul. Osloboditeľov v mestskej časti Barca:
za  40, proti 1, zdržal sa 1.

p. Knapík, primátor mesta Košice – Konštatoval, že návrh bol prijatý.

Hlasovanie č. 3 o zaradení bodu 22/2 Projekt na zníženie emisií v MHD:
za 38, proti 1, zdržali sa 3.

p. Knapík, primátor mesta Košice – Konštatoval, že návrh bol prijatý.

Hlasovanie č. 4 o doplnení bodu 12/1 Zmena uznesenia MZ č. 376 z 28.2.2008:
za 39, proti 1, zdržal sa 1.

p. Knapík, primátor mesta Košice – Konštatoval, že bod bol zaradený do programu.

Hlasovanie č. 5 o zaradení bodu 59/1 Predaj pozemkov vo vlastníctve mesta pre spoločnosť LF Development Krásna plus v k. ú. Krásna:
za 34, proti 3, zdržali sa 5.

p. Knapík, primátor mesta Košice – Konštatoval, že bod bol zaradený do programu.

Hlasovanie č. 6 o zaradení bodu  6/1 Informácia k problematike bytovej výstavby v lokalite Vyšný Lorinčík, ktorá sa dotýka aj mestskej časti Pereš:
za 42, proti -, zdržal sa -.

p. Knapík, primátor mesta Košice – Konštatoval, že bod bol zaradený do programu.

Hlasovanie č. 7 o zaradení bodu 58/1 Odpredaj parcely v k. ú. Jazero formou verejnej dražby:
za 39, proti 1, zdržali sa 2.

p. Knapík, primátor mesta Košice – Konštatoval, že bod bol zaradený do programu.

Hlasovanie č. 8 o zaradení bodu 62/2 Informácia o činnosti komisie pre ochranu verejného záujmu pri výkone verejných funkcií: 
za 43, proti -, zdržal sa -.

p. Knapík, primátor mesta Košice – Konštatoval, že bod bol zaradený do programu.

Hlasovanie č. 9 o zaradení bodu 32/2 Informácia o plnení uznesenia MZ č. 398 o cestovnom ruchu: 
za 42, proti -, zdržal sa -.

p. Knapík, primátor mesta Košice – Konštatoval, že bod bol zaradený do programu.

Hlasovanie č. 10 o zaradení bodu 32/3 Informácia o vzdaní sa funkcie podpredsedu dozornej rady v MFK Košice, a.s.: 
za 41, proti 1, zdržal sa -.

p. Knapík, primátor mesta Košice – Konštatoval, že bod bol zaradený do programu.

Hlasovanie č. 11 o zaradení bodu 37/1 Zriadenie predkupného práva pre odpredaj pozemku pre spoločnosť ATEK, s.r.o.: 
za 35, proti 1, zdržali sa 6.

p. Knapík, primátor mesta Košice – Konštatoval, že bod bol zaradený do programu.

Hlasovanie č. 12 o programe rokovania aj so schválenými zmenami: 
za 41+ 1 (p. Forgáč), proti 1, zdržal sa -.

p. Knapík, primátor mesta Košice – Konštatoval, že XVI. rokovanie mestského 
zastupiteľstva sa bude riadiť týmto programom so schválenými úpravami.

p. Halenár, poslanec MZ – Požiadal primátora mesta, aby zabezpečil, aby poslanci čím 
skôr mali v elektronickej forme upravený program, podľa ktorého sa bude mestské zastupiteľstvo riadiť. Predpokladá, že sa to dá urobiť v priebehu niekoľkých minút.

p. Knapík, primátor mesta Košice – Požiadal pracovníkov magistrátu, aby to bolo 
v priebehu sekúnd, ak sa to dá.

p. Mutafov, poslanec MZ – Primátor mesta v úvodnej časti povedal, že bod 22
Informatívna správa o aktualizácii programu hospodárskeho a sociálneho rozvoja sa sťahuje z rokovania na základe výstupu z rokovania predsedov poslaneckých klubov. Oznámil, že ich klub na žiadne také sedenie nebol pozvaný. Požiadal, že ak sa v budúcnosti bude také stretnutie organizovať, aby boli aj oni zavolaní.

p. Knapík, primátor mesta Košice – Mal na mysli len užšie sedenie a ak to aj povedal,
	nemyslel tým, že boli všetci predsedovia.

Overovatelia zápisnice:
Krištof František
Ing. Ján Kupec

p.Kupec, poslanec MZ – Faktická poznámka. Mimo mikrofón oznámil, že nevie, či 
bude prítomný na druhom dni rokovania mestského zastupiteľstva.

p. Knapík, primátor mesta Košice – V prípade neprítomnosti bude určený náhradník. 
Vyzval predsedov poslaneckých klubov, aby navrhli členov do návrhovej 
komisie. 

p. Forgáč, poslanec MZ – Za klub KDH navrhol p. Rychnavského.

p. Pajtáš, poslanec MZ – Navrhol p. Halenára.

p. Knapík, primátor mesta Košice – Nakoľko neodznel ďalší návrh, aj keď návrhová
komisia by mala byť aspoň 3-členná, dal hlasovať o návrhovej komisii v zložení pp. Rychnavský, Halenár.

Hlasovanie č.13: za 38, proti 1, zdržal sa 1.

p. Knapík, primátor mesta Košice – Konštatoval, že návrh bol prijatý a na XVI. 
rokovaní mestského zastupiteľstvu bude pracovať návrhová komisia v zložení poslancov Rychnavský a Halenár. Požiadal členov návrhovej komisie, aby zaujali miesto v 12. vyhradenom rade a ostatným poslancom oznámil, aby návrhy k bodom programu rokovania predkladali návrhovej komisii písomne po ústnej informácii prítomných poslancov.

p. Halenár, poslanec MZ – Faktická poznámka. Oznámil, že to nechce komplikovať, 
ale požiadal prítomných, aby vzali na vedomie, že on do žiadnej návrhovej komisie nepôjde aj preto, že najprv musí navrhovaný s tým súhlasiť. To je jeho presvedčenie a ďalšie presvedčenie je, že návrhová komisia by mala byť stála, má byť zložená z ľudí, ktorí rozumejú rokovaciemu poriadku.

p. Knapík, primátor mesta Košice – Rešpektuje stanovisko p. Halenára, len ho možno
bolo treba prezentovať pred hlasovaním. Vyzval preto predsedu poslaneckého klubu SDKÚ, DS, SMK, aby navrhol zástupcu do návrhovej komisie. 

p. Pajtáš, poslanec MZ – Navrhol p. Jutku. 

p. Knapík, primátor mesta Košice – Neevidoval protest, preto dal ešte raz hlasovať 
	o návrhu na doplnenie návrhovej komisie o poslanca Jutku.

Hlasovanie č. 14: za 40, proti 1, zdržal sa -.

p. Knapík, primátor mesta Košice – Konštatoval, že návrh bol prijatý a návrhová
	komisia bude pracovať v zložení:
			KDH			p. Rychnavský
			SDKÚ, DS, SMK	p. Jutka			

p. Forgáč, poslanec MZ – Predniesol procedurálny návrh. V súvislosti s tým, že
toto rokovanie mestského zastupiteľstva má dosť rozsiahly program, z dôvodu, aby rokovanie prebiehalo efektívne a aby sa program v danom časovom limite zvládol, po diskusii a dohode so skupinou poslancov predložil návrh, aby bolo schválené uznesenie, podľa ktorého by vystúpenie poslanca v diskusii k jednému bodu bolo 1-krát v dĺžke 3 minút a faktické poznámky v rozprave boli prednesené maximálne 2-krát od jedného poslanca v dĺžke 1 minúta.

p. Knapík, primátor mesta Košice – Odznel návrh, ktorým by sa upravili a doplnili 
pravidlá pre priebeh rokovania jednotlivých bodov programu. Dal o ňom hlasovať.

Hlasovanie č. 15: za 36, proti 2, zdržal sa -.

p. Knapík, primátor mesta Košice – Konštatoval, že bol upresnený rečnícky čas 
k jednému bodu 1-krát 3 minúty a vo faktických poznámkach 2-krát. Čas faktickej poznámky by nemal presiahnuť minútu.

1. Informácia o plnení uznesení mestského zastupiteľstva

p. Knapík, primátor mesta Košice – Materiál bol prerokovaný na mestskej rade 
5.6.2008 a tá ho odporučila na prerokovanie mestskému zastupiteľstvu. 

V rozprave vystúpili:

p. Bereš, poslanec MZ – V predloženej informácii nenašiel aktuálny stav odpredaja
budovy na Čsl. armády a presťahovania Senior domu. Rád by vedel, v akom je to štádiu, lebo toto uznesenie nie je ani medzi splnenými, ani medzi nesplnenými, ani v štádiu riešenia. Dnes sa im má navrhnúť nejaká dotácia a pritom nevie, či je to dotácia na sťahovanie, alebo na niečo iné.
Nie je síce až taký znalec rokovacieho poriadku ako niektorí iní poslanci, ale faktická poznámka je na predrečníka a nie k prerokovávanému bodu. Takže ak sa týka predrečníka, tak to možné chápať, že k predrečníkovi môžu byť dve faktické poznámky.

p. Cengel, poslanec MZ – Bol dosť prekvapený, keď si pozeral tento materiál, lebo 
je tam množstvo aj závažných bodov, ktoré by sa mali plniť a neplnia sa vôbec. Chápe, že niektoré sú rozpracované, ako je otázka Kositu, lebo to nie je jednoduchá otázka, ktorú treba dlhodobo riešiť, ale sú tam veci, ktoré nevidel ani v pláne na tento rok, ako je napríklad organizačná štruktúra, alebo reštrukturalizácia spoločností, otázka Šace, otázka Dopravného podniku a podobne. Preto by bol rád, keby sa na budúcom zastupiteľstve aspoň k závažným veciam dalo podrobnejšie vysvetlenie, že akým spôsobom sa budú tieto uznesenia plniť, pretože poslanci navrhli nejaké uznesenia a magistrát by ich mal v podstate plniť.

p. Hlinka, poslanec MZ – Hovoril tak ako predrečník o nesplnených uzneseniach. 
Celkove je tu vyhodnotených 12 uznesení ako neplnených a on má za to, že toto mestské zastupiteľstvo pri takomto prístupe magistrátu a zodpovedných subjektov ako keby bolo brané nie celkom vážne. Je to veľmi smutné, že volený orgán samosprávy tohto mesta, ak prijíma uznesenia,  plnia sa niektoré z dlhodobého hľadiska skutočne veľmi zdĺhavo a problematicky. Potom je možné niekedy považovať tieto uznesenia za inflačné, lebo z ich neplnenia sa nevyvádzajú niektoré organizačné, alebo iné opatrenia, ktoré by boli aktuálne. Odhliadnuc od osobných vecí má na mysli skôr otázku, že v tomto materiáli bolo vhodné uviesť v prípade neplnených uznesení nový termín, dať do návrhu na uznesenie pre toto zastupiteľstvo aj žiadosť na predĺženie termínu. Pôsobí to úplne amatérsky, ak to môže tak jemne nazvať, ak sa niektoré uznesenia, ktoré boli prijaté v rokoch 2006, 2007 nachádzajú v skupine nesplnených uznesení a nie je tam ani napísané, čo sa s tým bude ďalej robiť. Sú tu uvedené také poznámky, že sa to študuje, alebo že sa prehodnocujú tieto úlohy, ale tomuto výkonnému orgánu Magistrátu mesta neprislúcha prehodnocovať, resp. ak prislúcha, tak potom nech navrhne nejaké iné formulácie uznesenia, alebo nech ho navrhne zrušiť. Ale ak sa nenavrhne ani zrušiť, ani predĺžiť termín, tak potom táto kontrola plnenia uznesení je úplne formálna a zavádza k tomu, že vlastne mestské zastupiteľstvo ako keby nebolo braté ako najvyšší orgán samosprávy tohto mesta s dôsledkami, závažnosťou a má dojem niekedy, že sami pre seba si myslia, že je to síce dobre, že sa na tom pracuje, ale výsledok nevidno. 
Keby tak spomenul tie tri uznesenia ohľade potreby novelizácie organizačného poriadku zamestnancov, tak naposledy sa o tom hovorilo v septembri, októbri na mimoriadnych MZ, ale od vtedy nie je tu pre tento volený orgán relevantná informácia, kedy to bude pripravené znovu na prerokovanie. 
Tak isto by sa mohlo hovoriť o organizačných veciach, ako je presťahovanie Útvaru hlavného architekta mesta. Tam tiež nevidí reláciu, kedy sa to uskutoční. Je uvedené, že sa hľadajú priestory pre ÚHA. Ale v čom je problém? Nie sú voľné, sú nejaké nájomné vzťahy, ktoré treba ukončiť, alebo nie sú vhodné?
A tak by sa mohlo pokračovať ďalej. Takže treba si vstúpiť trochu viac do svedomia, hlavne tí, ktorí sú nositelia týchto úloh a vyžadovať rázne a dôsledné plnenie toho, čo im zastupiteľstvo uložilo. 

p. Halenár, poslanec MZ – Faktická poznámka. Najprv k formálnej stránke. Je mu 
veľmi ľúto, že dlhoroční poslanci neovládajú rokovací poriadok a navrhujú nezmysly a ešte viac je mu ľúto, že ten kto má viesť schôdzu a má rokovací poriadok poznať dokonale, súhlasí s takými návrhmi a nechá o nich hlasovať. Na faktickú poznámku má každý právo. Najprv nech sa upraví rokovací poriadok a potom nech sa v jeho rámci niečo navrhuje. To je prvá vec. Poprosil primátora mesta, aby si raz našiel čas a prešiel ten rokovací poriadok. Prešiel už rok a pol, čo mu to vyčíta.
K predrečníkovi. V Štatúte mesta je v § 16 napísané: Magistrát je výkonným orgánom mestského zastupiteľstva a primátora. Ak sa pozrie na plnenie úloh tak, ako to sleduje, z dlhodobého hľadiska, nefunguje to. Buď treba upraviť Štatút mesta, alebo je treba začať vyvodzovať osobnú zodpovednosť, lebo je to  aj vizitka primátora.

p. Gamcová, poslankyňa MZ – Pripojila sa k predrečníkom, predovšetkým
k Ing. Cengelovi  a JUDr. Hlinkovi. Chcela v podstate povedať to isté. Keďže sa nevie, aký je stav plnenia uznesenia 359 o audite zmlúv medzi mestom Košice a spoločnosťou Kosit, poprosila aspoň  o informáciu, že koľko subjektov oslovilo mesto, koľko bolo na to vyčlenených finančných prostriedkov a kedy konečne sa poslanci dozvedia, aký bol audit zmlúv a kedy ho dostanú ako poslanci na prerokovanie.

p. Knapík, primátor mesta Košice – Krátko zareagoval k tomu, čo bolo povedané.
Možno naozaj treba viac jasnosti do materiálu s tým, že ak niekde vidieť, že uznesenie sa nenapĺňa, alebo nebude možné ho naplniť, či sa mení koncepcia a nastávajú problémy, ktoré zásadne menia koncepciu a vynucujú si návrh na zmenu uznesenia, v každom prípade však niektoré informácie mali byť doplnené jasnejšie aj s koncovkou vo väzbe, že čo z uznesením.
Čo sa týka konkrétnych otázok – k odpredaju objektu na ul. Čsl. armády, dal slovo vedúcej majetkového oddelenia.

p. Pučanová, vedúca oddelenia správy majetku – Uznesenie ohľadom predaja budovy 
na Čsl. armády 21 má dve časti.  V prvej časti je úloha presťahovať Senior klub do vhodných priestorov a to by mal realizovať správca, t.j. Správa majetku mesta Košice, s.r.o.. Táto časť uznesenia zatiaľ nie je splnená, resp. nedostali zatiaľ žiadnu informáciu o jej splnení, preto nemohli pristúpiť k odpredaju tejto budovy.

p. Knapík, primátor mesta Košice - Tento objekt je zatiaľ užívaný. Najprv treba 
priestor uvoľniť a potom sa to pohne ďalej.

p. Halenár, poslanec MZ – Faktická poznámka. Reagoval na vystúpenie p. Gamcovej. 
Ak platí uznesenie MZ č. 359 zo 14.12.2007 s termínom apríl 2008, je logické, že poslanci by to chceli mať v apríli pred sebou. Tým pádom všetci ľudia, ktorí pracujú na tejto úlohe, robia všetko tak, aby poslanci dostali včas informáciu o splnení tejto úlohy. No v 6. mesiaci čítajú: Mesto oslovilo subjekty na predloženie ponúk, podľa dohodnutých podmienok bol audit zmlúv predložený mestu. To komu má byť ten audit predložený? Mestu, alebo poslancom? Kto to žiadal? Spýtal sa primátora mesta, či niekedy číta to, čo poslanci dostávajú. Ak by to niekedy čítal, tak prvú vec ktorú by urobil by bolo, žeby vyhodil riaditeľa Magistrátu mesta a to okamžite.

p. Bereš, poslanec MZ – Faktická poznámka. S odpoveďou nie je veľmi spokojný. 
Poprosil správcu, aby sa vyjadril, v akom je to riešení, lebo ak nie sú žiadne páky, tak potom je to návod pre ďalšie neziskové organizácie, ktorým by mesto mohlo poskytnúť voľné objekty a ešte aj dotácie bez toho, žeby mesto malo nejaké možnosti, aby ich odsťahovalo. 

p. Knapík, primátor mesta Košice – Ešte informácia k presťahovaniu Útvaru hlavného 
architekta.  Táto informácia už odznela, ale aj tak požiadal zástupcu riaditeľa, aby krátko reagoval.

p. Dlhý, zástupca riaditeľa Magistrátu mesta Košice – V budove magistrátu už boli 
vytypované priestory, no pre Útvar hlavného architekta nie sú vhodné, vyžadujú si rekonštrukciu v značných objemoch. Ďalším problémom je to, že v týchto priestoroch je dnes nájomník, nájomná zmluva je vypovedateľná iba dohodou a podľa jeho informácií dohoda zatiaľ z druhej strany nie je. Iné vhodné priestory v tejto budove momentálne nie sú. 
Z týchto dôvodov nie je dnes možné presťahovať Útvar hlavného architekta do tejto budovy. 

p. Drahovský, hlavný architekt mesta Košice – ÚHA bol predložený návrh, kde sa 
môžu presťahovať. To čo povedal p. Dlhý je pravda. Overovali aj druhý priestor, ktorý by bol použiteľný, ale aj ten je prenajatý Pošte, ktorá len nedávno bola premiestnená do tejto budovy. Priestory v kanceláriách sú parciálne, hoci s pánom riaditeľom hľadajú možnosti, ako by sa mohli popresúvať. Je to veľmi komplikované aj z dôvodu, že mestu pribúdajú ďalšie kompetencie a tým aj väčšia potreba priestorov.

p. Knapík, primátor mesta Košice – Toto uznesenie sa bude musieť prehodnotiť 
a predložiť podklady tak, aby to bolo jasné a ak sa uznesenie nebude dať realizovať, bude sa musieť zmeniť.
Čo sa týka auditu zmlúv mesta s Kositom, podklad a analýza je pripravená, spracováva sa výstup a predpokladá, že na augustové zastupiteľstvo materiál bude poskytnutý, aby sa mohlo o tom rokovať.
K poznámke, či sa znižuje kredibilita zastupiteľstva, alebo nie – rezervy určite sú, niektoré návrhy mohli byť pripravené a pri tomto bode vyriešené a uvedené na pravú mieru, aby sa úlohy zreálnili. Berie túto kritiku a bude hľadať spôsob, resp. to čo už povedal, bude sa takýmto spôsobom realizovať a aplikovať.
	Uzavrel tento bod a dal slovo návrhovej komisii.

p. Jutka, poslanec MZ – Za návrhovú komisiu prečítal pôvodný návrh na uznesenie, 
	nakoľko neodznel žiaden pozmeňujúci návrh.
Mestské zastupiteľstvo v Košiciach podľa § 56 ods. 2 Rokovacieho poriadku mestského zastupiteľstva  berie na vedomie informáciu o plnení uznesení od  XIV. rokovania MZ zo dňa  24.4.2008.
Zrušuje uznesenie MZ č. 69 z pokračovania II. rokovania  MZ zo dňa  8.3.2007 - predaj pozemkov v k. ú.  Stredné mesto pre Jána Tomáša a manželku Máriu.

Hlasovanie č. 16: za 37, za 1, zdržali sa 2.

p. Knapík, primátor mesta Košice – Konštatoval, že uznesenie bolo prijaté.

––-     –––     ––-

2. Informácia o činnosti primátora

p. Knapík, primátor mesta Košice – Informácia zahrňuje obdobie od XIV. rokovania
	mestského zastupiteľstva.
Posledné dva mesiace boli dynamické, bohaté na množstvo udalostí. Spomenul tie najdôležitejšie, ktoré sa ho istým spôsobom dotkli a kde vstupoval či už ako účastník rokovaní, alebo to bola úloha, ktorú bolo treba riešiť z úrovne štatutára mesta.
Koncom apríla sa udiala najproblematickejšia udalosť, ktorá súvisela s krízovou situáciou na sídlisku Luník IX.. V nočných hodinách tam vznikol požiar, udusili sa tam deti a bolo treba túto situáciu riešiť. Zasadal aj krízový štáb mesta. Nakoľko požiar poškodil byty, bolo treba vysťahovať rodiny a poskytnúť im náhradné ubytovanie. Obidva vchody vykazujú statické poruchy a  BPMK pracuje na tom, aby tie dve časti boli zdemolované a pracuje sa na získaní búracieho povolenia zo stavebného úradu.
Začiatok mája sa niesol v znamení kultúrnych podujatí, ktorých vyvrcholením bol 7. máj, Deň mesta Košice. Na tieto májové dni boli pripravené mnohé zaujímavé akcie, do ktorých sa zapájalo množstvo inštitúcii, klubov a dobrovoľníkov. Okrem tradičných akcií boli aj mnohé nové, na ktorých mal možnosť zúčastniť sa, vrátane slávnosti, ktorá súvisela s odovzdávaním cien mesta.  Poďakoval sa všetkým, ktorí zabezpečovali toto podujatie. 
Ďalšou dôležitou témou bola otázka novely zákona o meste Košice. V súvislosti s tým mal niekoľko rokovaní a v polovici mája sa zúčastnil rokovania výboru národnej rady pre verejnú správu, kde prezentoval stanovisko primátora. Zmena sa dotýkala dvoch bodov, ktoré v tejto chvíli podrobnejšie nerozoberal. 
Rovnako aktuálne boli rokovania so zástupcami právnických kancelárií. Mesto vedie v súčasnosti niekoľko vážnych súdnych sporov, od rozhodnutia  ktorých závisí viac vecí a dopady z týchto súdnych sporov nie sú pre mesto priaznivé. Preto osobne absolvoval niekoľko rokovaní so zástupcami právnických kancelárii, ktorí ho informovali o stave týchto súdnych sporov. Posledný záver – rozhodnutie Najvyššieho súdu, mali všetci možnosť počuť. Mesto zatiaľ výstup nemá a bude musieť počkať na rozsudok, ktorý mu bude doručený niekedy v septembri. Mesto bude pripravené a použije aj opravné prostriedky. Ak to bude možné, tak sa využijú.
V období mesiacov máj, jún sa v meste ukončili a odovzdali niektoré nové objekty, ktoré budú slúžiť verejnosti. Najvýznamnejšie boli obchodné priestory, ktoré otvárala spoločnosť Kika v obchodnom centre Optima. Zúčastnil sa tejto slávnosti a myslí si, že je to dobrý príspevok k skvalitneniu služieb hlavne v oblasti obchodu s nábytkom a domácimi potrebami.
	Absolvoval niekoľko rokovaní s riaditeľmi mestských podnikov a spoločností,
ktoré pôsobia v meste a s ktorými mesto spolupracuje. Zúčastnil sa viacerých rokovaní valných zhromaždení, správnych rád  a predstavenstiev, v ktorých má mesto svoju účasť a v ktorých mesto zastupuje. Intenzívne prebiehali rokovania medzi MFK a DPMK  vrátane mesta, kde sa finalizovali podmienky nájomných zmlúv, ktoré súvisia s výstavbou multifunkčného spoločenského areálu.  
Niekoľkými slovami sa zmienil o prácach a finalizácii na projekte EHMK, ktoré sa dostávajú v tomto čase do záverečnej podoby. V pondelok sa zúčastnil na rokovaní Krajskej samosprávy, kde sa odsúhlasil jej vstup do tohto projektu, spolupráca a aj finančný príspevok pre realizáciu tohto projektu. V auguste prídu do Košíc členovia komisie, ktorá hodnotí tento projekt a v prvom septembrovom týždni sa na úrovni Slovenska bude o projekte rozhodovať, ako aj o jeho víťazovi.
V máji a v júni absolvoval niekoľko prehliadok čistoty aj za účasti zástupcov príslušnej mestskej časti. Ťažiskovo sa zamerali na Staré mesto. Aj so zástupcami jednotlivých organizácií, ktoré sú zodpovedné za čistotu, za verejnú zeleň, za dopravné komunikácie a koľajnice, prípadne iné objekty, ktoré tvoria súčasť verejných priestranstiev konštatovali, že stav nie je veľmi dobrý a zistenia sú riešené a pracuje sa na náprave. Bol by rád, keby takýto kritický pohľad a riešenia, ktoré si mnohé lokality žiadajú, vnímalo pozorné oko a aby bol aj zodpovedný prístup ľudí, ktorí majú na starosti tieto priestranstva, aby to nebolo len na kontrole, ale aj v rámci vlastnej iniciatívy zlepšili tento stav.
Absolvoval niekoľko rokovaní s investormi, ktorí v meste majú rozpracované aktivity a potrebujú poznať stanovisko a postoj mesta. Najväčšie a najnáročnejšie rokovanie sa vedie s investorom Auparku. Je to projekt, ktorý sa výrazným spôsobom dotýka Námestia osloboditeľov. Väzby na dopravu sú naozaj veľmi dôležité a náročné. Otázky, ktoré sú spojené s riešením a dopadmi, sú predmetom rokovaní a očakáva sa, že v najbližších dňoch a týždňoch by sa veci z hľadiska stanovísk a riešenia mali dostať do takej podoby, aby investor mohol pokračovať ďalej. Smeruje to k vydaniu územného rozhodnutia a stavebného povolenia, aby sa práce mohli začať. Aj vo vzťahu k posledným návrhom, ktoré spoločnosť mestu predložila, spracuje sa materiál, ku ktorému bude zvolané mimoriadne rokovanie, aby sa prijalo pre mesto najvýhodnejšie riešenie. Predpokladá, že v závere júla by sa mohli touto problematikou zaoberať.
Zúčastnil sa  konferencie SARIO, ktorá bola zameraná na problematiku projektov, ktorými by mesto mohlo získať nenávratné finančné prostriedky vrátane regiónu.
Spolu s hlavným architektom Drahovským a poslancom MZ Burašom, ktorý je predsedom komisie pre regionálny rozvoj absolvovali stretnutie s občanmi mesta, kde  v rámci Košického fóra sa diskutovalo na tému rozpracovaných  investičných zámeroch a o nových projektoch, ktoré do mesta prichádzajú a aké to bude mať dopady na mesto a na život jeho obyvateľov.
Mesiac máj bol dotknutý rokovaniami stavovských organizácií samosprávy. Zúčastnil sa  rokovaní  ZMOS-u a Únie miest Slovenska a tak isto stretnutia zástupcov Únie miest Slovenska s prezidentom Slovenskej republiky pánom Gašparovičom, kde sa diskutovalo o aktuálnych témach a zmenách, ktoré sa dotýkali samosprávy.
V ZOO práve na Deň detí mali možnosť otvoriť  sezónu  a uviesť do života nový chovný druh  tučniakov, čo je zaujímavou atrakciou pre návštevníkov. 
Absolvoval stretnutia aj na mestských častiach, ktoré súviseli s pripomenutím výročí, ktoré sa dotýkali písomnej zmienky o nich. Išlo o Šebastovce a Poľov. Táto dokumentácia je stará a rovnako zaujímavá, ako história mesta.
Koncom júla sa zúčastnil benefičnej športovej akcie, ktorú organizovala spoločnosť VSE  pod názvom CityRun, kde spolu s námestníkom primátora 
p. Vargovčákom absolvovali beh mestom, z ktorého výťažok putoval pre zdravotne postihnuté deti v špeciálnej škole na Opátskom.
V závere minulého týždňa sa konal aj XIV. ročník Medzinárodného festivalu lokálnych televízií Zlatý žobrák, ktorý je zaujímavou prezentáciou dokumentaristiky a televízneho umenia, kde mali možnosť účastníkov pozdraviť a odovzdať ceny, vnímať aj to, ako lokálne televízie pracujú pre občanov, potreby miest.
Rovnako mal možnosť pozdraviť občanov mesta na podujatí televízie Joj, ktoré sa konalo v poslednú nedeľu na Hlavnej ulici.
Absolvoval niekoľko prijatí na radnici, ktoré súviseli s návštevami v meste. Bolo to  prijatie speváckeho zboru z Izraela,  maďarskej delegácie a starostu z 13. obvodu Budapešti, ktorá bola na návšteve MČ Košice – Juh. Boli tu zástupcovia litovského mesta Kaunas, ktorí majú záujem nadviazať s Košicami spoluprácu na rôznych úrovniach. Mal možnosť pozdraviť a zablahoželať vodnopólistom, ktorí získali titul majstrov republiky. V polovici júna neoficiálne navštívil Košice aj rakúsky prezident Heinz Fisher, ktorého privítal na radnici a sprevádzal pri prehliadke mesta v sprievode s bývalým prezidentom SR pánom Schustrom. Privítal zástupcov Paneurópskej únie, ktorí tu boli na medzinárodnej konferencii.
V uplynulých mesiacoch absolvoval niekoľko zahraničných ciest. Spomenul návštevu tureckého partnerského mesta Bursa, kde spolu so zástupcami poslancov z komisie kultúry a komisie regionálneho rozvoja sa hovorilo o oživení partnerských vzťahov s mestom Bursa. Sú aj konkrétne výstupy, ktoré sa budú postupne realizovať v kultúrnom živote a verí, že aj v hospodárskej sfére. Absolvoval výjazdový seminár komisie RELEX v meste Marseille, kde ako zástupca výboru regiónu prezentoval jeho stanovisko k problematike západného Balkánu ako spravodajca.
Bol to ozaj bohatý a pestrý program a mnohé udalosti sa mesta významným spôsobom dotýkali.
Nakoľko sa do rozpravy nikto neprihlásil, dal slovo návrhovej komisii.

p, Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. y) Štatútu mesta Košice berie na vedomie informáciu primátora mesta o svojej činnosti od XIV. rokovania MZ.

Hlasovanie č. 17: za 35. proti 1, zdržal sa -.

p. Knapík, primátor mesta Košice – Konštatoval, že uznesenie bolo prijaté.

p. Halenár, poslanec MZ – Faktická poznámka. Spýtal sa, koľko súdnych sporov 
vedie mesto? Požiadal, aby boli spomenuté tie najväčšie a hlavne ich stav a aké informácie dostal primátor od právnikov.

p. Knapík, primátor mesta Košice – Toto môže byť prednesené v rámci interpelácií
a pripraví sa písomná správa. Teraz by mohol povedať, ktoré sú tie najväčšie. Spor so Strelingstavom sa ťahá od roku 1996. Podľa návrhu strany, ktorá vedie s mestom spor, návrh na nejakých 600 mil. Sk, resp. 630 mil. Sk. Zatiaľ bolo rozhodnuté o medzitímnom  rozsudku, ktorý potvrdil aj Najvyšší súd. Znamená to, že o výške zatiaľ nie je rozhodnuté, o tej sa bude rokovať na Krajskom súde. Druhý spor, ktorý sa chýli k záveru a tiež ide o vysokú čiastku okolo miliardy korún, je so spoločnosťou AGV, ktorá vstúpila do deja skúpením pohľadávok bývalého Ekotermalu. Tu na základe odvolania Krajský súd nepotvrdil nárok tejto spoločnosti.
Tretí spor, ktorý z dlhodobého hľadiska môže ohroziť mesto je o odčlenení časti katastrálneho územia v prospech obce Sokoľany. Momentálne je celá vec na Najvyššom súde.
Podrobnejšie informácie môžu byť zaslané písomne.

––-     ––-     ––-
3. Správa o činnosti hlavného kontrolóra Mesta Košice

p. Hojer, hlavný kontrolór mesta Košice – Predložil dve správy o výsledku 
kontroly. Prvá je o kontrole vykonanej v Stredisku služieb škole, kde boli zistené menšie nedostatky pri vykonávaní pokladničnej agendy a nevyužívanie určitých mechanizmov, ktoré má toto stredisko k dispozícii a ktoré by mohli slúžiť pri údržbe školských areálov. Toto bude potrebné z úrovne oddelenia školstva ďalej riešiť.
Druhou je správa o výsledku kontroly v Správe mestskej zelene. Pri tejto kontrole zistili, že len 18,65 % majetku, o ktorý sa Správa mestskej zelene stará, má zmluvne zverený. Nebolo splnené uznesenie z roku 2005, kde bolo uložené riaditeľovi Magistrátu mesta spracovať harmonogram delimitácie majetku mesta a zveriť ho do správy Správe mestskej zelene. Navrhujú preto nové uznesenie, ktoré termín plnenia je do konca rok 2009.

V rozprave vystúpili:

p. Gamcová, poslankyňa MZ – Otázky k správe týkajúcej sa Strediska služieb škole.
Nemyslí si, že sú to len drobné nedostatky. Hlavný kontrolór na konci citoval závažné porušenia zákonov. Zaujali ju účtovné doklady č. 1090, kde si objednávajú stavebno-montážne práce na opravu priestorov MŠ Povstania českého ľudu a ZŠ Čordákova v čase, keď už základná škola Čordákova patrila do zriaďovateľskej pôsobnosti cirkvi. Spýtala sa, či bola preverovaná skutočnosť, na základe čoho požadovala opravu a fakturáciu z mesta. Sumy, ktoré boli navýšené dosahujú niekedy zaujímavé výšky. Bolo by možno zaujímavé vedieť, koľko by za takéto práce fakturovali iné firmy. Vie od  riaditeľov základných škôl, že Stredisko služieb škole dnes už neplní tú úlohu, ktorú plnilo kedysi a možno by aj bolo na zváženie, či jeho ďalšie fungovanie má nejaké opodstatnenie a či je nutné dávať ďalšie peniaze z rozpočtu mesta na činnosť tohto strediska.

p. Forgáč, poslanec MZ – Požiadavka na hlavného kontrolóra. Pokiaľ budú naďalej
posielané nejaké materiály pre poslancov, mali by byť posielané v takej forme, aby ich vedeli otvoriť. Nevie sa preto k tomu vyjadriť, lebo správu v počítači nevedel otvoriť a za takú krátku dobu to nevedel naštudovať.

p. Knapík, primátor mesta Košice – Požiadal organizačný referát, aby preveril, prečo
	bol problém s elektronickou poštou.

p. Mutafov, poslanec MZ – Chcel sa ubezpečiť, či spomenutých 18 % zverených
pozemkov je správny údaj. Znamená to, že 82 % nie je formálne vysporiadaných? Z praxe chápe, že je potrebné veci dávať do poriadku, ale ako je to potom s finančnou disciplínou? Aj Správa komunikácií má viacero ciest, ktoré nemá oficiálne prevzaté a v konečnom dôsledku sa musí o ne starať. Bolo by za hodno, keby riaditeľ Magistrátu mesta a ďalší kompetentní urýchlili tento proces, pretože  mesto môže byť napadnuté, že vydáva finančné prostriedky na majetok, ktorý nemajú organizácie v správe a to je porušenie finančnej disciplíny. 

p. Halenár, poslanec MZ – Vzhľadom na to, že návrh uznesenia obsahuje aj časť 
schvaľuje návrh plánu kontrolnej činnosti útvaru hlavného kontrolóra na II. polrok, navrhol do tohto plánu doplniť bod 5 v znení:
Z podkladov súvisiacich s pridelením 107 obecných bytov z majetku mesta uvedených v správe hlavného kontrolóra z roku 2002 predložiť mestskému zastupiteľstvu:
a)  koľko z bytov bolo po pridelení odkúpených a následne predaných do 1. roka tretím osobám,
b)  závery vyšetrovania orgánov činných v trestnom konaní.

p. Kočiš, poslanec MZ – Nerozumie tomu, čo je náplňou a účelom tejto organizácie.
Totiž vo faktúre účtovný doklad č. 1759 z 24.8., fa. č. 2 atď. bolo účtované organizácii Top figura, s.r.o. Ruženka, rekondičný salón za 36 tis. Sk. Nerozumie, prečo je tam účtovaná taká suma.
 
p. Hojer, hlavný kontrolór mesta Košice – K otázke p. Gamcovej.  Je pravda, že na
objednávke je napísaná MŠ aj ZŠ na Čordákovej, ale práce podľa faktúry boli vykonané len na materskej škole. 
Poslanec p. Forgáč sa pýtal na otváranie materiálov – aj on až dnes zistil, že súbory sú uložené vo formáte rar, ale za to nie je zodpovedný jeho útvar, to je prácou organizačného referátu. Dalo sa to otvoriť, ale komplikovanejším spôsobom. 
Poslanec p. Mutafov – Áno, len také nízke percento majetku je zverené do správy Správe mestskej zelene a dá sa to posúdiť aj ako porušenie finančnej disciplíny, že Správa mestskej zelene vynakladá finančné prostriedky na údržbu majetku, ktorý nemá zverený. No pokiaľ by tých 81,3 % neudržiavala, asi by s tým nikto nebol spokojný. Nie je to v poriadku, ale...
	K návrhu p Halenára – je vecou zastupiteľstva, či to schváli.
K pripomienke p. Kočiša – Stredisko služieb škole je obecným podnikom, kde zriaďovateľom je mesto, preto aj na porade primátora mesta navrhoval, aby aj tento podnik predkladal mestskému zastupiteľstvu také isté podklady, ako predkladajú ostatné mestské podniky, ako napr. ZOO, BPMK a ďalšie, aby poslanci mali prehľad, čo táto organizácia vykonáva, lebo tam ide o práce za 20 až 30 mil. Sk ročne.
Rekondičný salón bol vysvetlený tak, že to bolo v rámci kolektívnej zmluvy pre pracovníkov.

p. Halenár, poslanec MZ – Faktická poznámka. To, čo bolo spomenuté ohľadom 
účtovným problémov a nesplneného uznesenia z roku 2005 poukazuje na to, že keďže to uznesenie nie je vedené medzi nesplnenými úlohami, tak zrejme ten súbor splnených a nesplnených úloh asi nie je aktuálny a bolo by dobre, ak by si niekto z manažérov dal osobnú úlohu, preveriť aktuálnosť splnených úloh, resp. či nevypadli z plnenia úloh len tak, aby sa po rokoch nedozvedeli, že nejakú vážnu úlohu mestské zastupiteľstvo zadalo, ale nikto ju nesplnil, len dostal zopár desiatok tisíc odmien a odišiel potom na nejaký iný flek, ako predchádzajúci riaditeľ. To je jeho poznámka preto, aby sa nestretli s podobným problémom niekedy v budúcnosti. 

p. Mutafov, poslanec MZ – Nedáva žiaden návrh na uznesenie, lebo veci chápe vždy 
v súvislostiach. No uvedomuje si niekto, čo bolo povedané? 80 % majetku, o ktorý sa Správa mestskej zelene stará, nemá v správe.  A tak isto je to aj v SKK. Bude mesto principiálne vo všetkom takto konať? Veď to trvá už nejaký čas. Požiadal primátora, aby v rámci svojich právomoci nariadil urýchlenú realizáciu všetkých nápravných opatrení, aby sa mesto v budúcnosti nedostalo do nejakých problémov. On to chápe, no príde finančná kontrola z NKÚ a oni to chápať nebudú.

p. Knapík, primátor mesta Košice – Aj on sa pýta, prečo veci, ktoré boli v roku 2005 
zadefinované ako úloha, neposúvali ďalej. Požiadal, aby sa vyjadrilo oddelenie správy majetku, aký reálny časový horizont je na to, aby sa veci dostali do želanej podoby, aby to bolo minimálne obrátené, 82 % pozemkov bolo vysporiadaných a len 18 % by bolo potrebné riešiť. Momentálne je ten pomer veľmi zlý. 

o. Pučanová, vedúca oddelenia správy majetku MMK – V rokoch 2005 – 2006 
Správa mestskej zelene na mesto Košice zdelimitovala tzv. porast v určitej hodnote, tá je uvedená v správe hlavného kontrolóra a je vo výške 300 mil. Sk, no je delimitovaná bez akejkoľvek špecifikácie pozemkov. Preto sa tieto porasty nedali prepojiť na konkrétne pozemky. Od roku 2006 ich oddelenie začalo realizovať geometrické plány, tzv. porealizačné zamerania jednotlivých mestských častí, ktoré zameriavajú konkrétny skutkový stav. Je to zdĺhavý proces náročný na finančné prostriedky, preto to ide takým pomalým tempom. Na každé zastupiteľstvo predkladajú minimálne jeden materiál o zverení majetku mesta do správy Správe mestskej zelene. Na toto zastupiteľstvo sa pripravili tri materiály. Jedná sa o majetok, ktorý bol delimitovaný pred 15 rokmi a taký majetok sa ťažko špecifikuje.

p. Knapík, primátor mesta Košice – Aj tak sa tým bude treba viac zaoberať, lebo 
kontrolným orgánom sa to bude ťažko vysvetľovať, že sa to za 15 rokov neurobilo. Riešením by bolo, keby pôvodné parcely boli zverené do správy mestskému podniku, aby bol doklad o tom, že Správa mestskej zelene sa nestará o majetok, ku ktorému nemá žiaden vzťah. 

p. Gamcová, poslankyňa MZ – Faktická poznámka. Spýtala sa, aký bol výstup 
z porady primátora, kde hlavný kontrolór navrhol, aby mestské zastupiteľstvo dostávalo správu o činnosti Strediska služieb škole. Alebo má požiadať riaditeľa MMK, aby to zabezpečil?

p. Knapík, primátor mesta Košice – Bolo to akceptované a správa sa bude predkladať 
ako súčasť rozborov.

p. Ivanko, poslanec MZ – Aj on poukázal na nedobrý stav v Správe mestskej 
zelene, lebo ak príde Správa finančnej kontroly, tak to je také porušenie finančnej disciplíny, že prostriedky vložené do takého majetku sa budú musieť vrátiť a okrem toho mesto dostane takú pokutu, že sa z toho ťažko spamätá.
Už asi desiaty krát upozorňuje na to, čo mu chýba. Je to vyvodenie právnych dôsledkov u tých ľudí, ktorí sú za to zodpovední. Tu nikto za nič nie je zodpovedný.

p. Müller, poslanec MZ – Faktická poznámka. Doplnil predrečníka, no nevie, ako to 
povedať, aby to nebral osobne. Nechce zastávať pracovníkov Magistrátu mesta, ale môže sa stať aj to, že niektoré pozemky boli požiadané o vydanie v rámci reštitúcii, ale Slovenský pozemkový fond o niektorých nerozhodol. Roky síce bežia, ale aj medzi mestom a Slovenským pozemkovým fondom by mala byť lepšia spolupráca.

p. Jeníková, vedúca oddelenia školstva MMK –  Informácia o Stredisku služieb škole, 
aby si ho vedeli zaradiť kam patrí a čo to vlastné je – Zákon 596 o štátnej správe v školstve a školskej samospráve upravuje jeho pozíciu. Podľa § 6 je v originálnej kompetencii obcí zriadiť svoje školské zariadenia. Sú vymenované rôzne typy školských zariadení a medzi nimi je aj Stredisko služieb škole. To isté sa nachádza aj v novom školskom zákone, ktorý ešte nemá číslo, ale už je podpísaný prezidentom SR, kde tak isto Stredisko služieb škole je jedným z typov školských zariadení. 
Základná charakteristika Strediska služieb škole - má dve hlavné povinnosti a to sú technické a ekonomické. Mesto má veľa škôl a školských zariadení. Väčšina z nich nemá právnu subjektivitu a všetky materské školy, bez ohľadu na to, či majú právnu subjektivitu, alebo nie, nemajú školníkov. Nemajú personál, ktorý by vykonával bežné opravy a bežnú údržbu. Nie je to na jednej – dvoch budovách, ale je to na cca 70 budovách, kde Stredisko služieb škole vykonáva bežné opravy a bežnú údržbu, vrátane hygienických malieb. 
Stredisko služieb škole ďalej slúži rozpočtovým organizáciám, ale len na základe ponukového listu, ktorý vychádza z potrieb riaditeľov škôl. Je na rozpočtových organizáciách, či si vyberú Stredisko služieb škole, alebo niekoho iného. Všetko musí podliehať obstarávaniu v zmysle zákona a usmernenia mesta. Okrem bežných opráv a údržby sú to všetky revízie. Na každom jednom zariadení sa musia robiť periodické revízie elektrických prístrojov v školských kuchyniach. V Košiciach je 91 školských kuchýň. Za uvedenými číslami treba vidieť veľmi veľký majetok a veľa činností, ktoré sa musia vykonávať. Ani jedna kontrola nekonštatovala porušenie obstarávania týchto činností.
Ekonomickú úsek na Stredisku služieb škole zase na základe dohody s rozpočtovými organizáciami spracováva mzdy, personalistiku a účtovníctvo pre tie rozpočtové organizácie, ktoré si tieto služby objednajú. Je to všetko na základe dohôd a zmlúv. 
Stredisko služieb škole robí teda priamu činnosť k preddavkovým organizáciám – opravy, údržby, revízie a smerom k rozpočtovým organizáciám na základe ponuky a následného obstarávania robí tieto služby aj tam. Toto je základná charakteristika Strediska služieb škole.

p. Gamcová, poslankyňa MZ – Faktická poznámka. Poďakovala za podrobné 
vysvetlenie, ale to si mohli prečítať v správe, ale okrem toho si prečítali aj to, že  Stredisko služieb škole robí aj iné podnikateľské aktivity, má aj iné príjmy a ju zaujalo len to, čo vie od riaditeľov, že keby si objednali činnosti, alebo aj ekonomické účtovné služby u niekoho iného, tak by zaplatili menej. O to sa jedná, že je to jeden monopol pre školy. Ide o to, či tých 50 mil. Sk pre Stredisko služieb škole sú efektívne vynaložené finančné prostriedky. Počká si na správu a v interpeláciách požiada o doplnenie ďalších záležitostí. 

p. Jeníková, vedúca oddelenia školstva MMK – Je to trochu zmätočné. Školy so 
Strediskom služieb pracujú na základe zmlúv. Sú školy, ktoré si robia účtovníctvo, personalistiku a mzdy samostatne, alebo sa združili do nejakých celkov a sú školy, ktoré majú zmluvu so Strediskom služieb. Je na zvážení školy, či takúto zmluvu so strediskom podpíšu, alebo nie, lebo sa jedná o dva právne subjekty.
Školy a školské zariadenia podľa zákona 596 a príslušných vykonávacích predpisov majú možnosť podnikať pri splnení určitých podmienok, ktoré sú presne dané. Ak sú podmienky splnené, nevidí v tom problém. 

p. Kočiš, poslanec MZ – Faktická poznámka. Nezdá sa mu, že toto Stredisko služieb 
škole je nejaké výhodné. Totiž z 20,5 mil. Sk v rozpočte, platy zhltnú 17 – 18 mil. Sk a robí aj také veci, ktoré nie sú zúčtované. Pre poriadok by sa malo zaviesť, aby ohodnocovali svoje výkony, ktoré poskytujú na základe zmlúv školám, koľko prác objednávajú bokom a tak by sa dalo vyhodnotiť, či sa to oplatí, alebo nie. Možno v ďalšom bode požiada o to, aby niečo také bolo pripravené, lebo jemu sa nezdá, že sa to oplatí. Podľa týchto údajov je to zatiaľ jedná veľká čierna diera.

p. Jeníková, vedúca oddelenia školstva MMK – Stredisko služieb školám ako 
rozpočtová organizácia predkladá správy o hospodárení pravidelne periodicky a myslí si, že tieto správy by si malo vyžiadať mestské zastupiteľstvo.

p. Knapík, primátor mesta Košice – Uzavrel rozpravu a dal slovo návrhovej komisii.

p. Jutka, poslanec MZ – Návrhová komisia dostala návrh od poslanca p. Halenára
na doplnenie predloženej kontrolnej činnosti hlavného kontrolóra mesta na II. polrok v znení:
Z podkladov súvisiacich s pridelením 107 obecných bytov z majetku mesta uvedených v správe hlavného kontrolóra z roku 2002 predložiť mestskému zastupiteľstvu:
a)  koľko z bytov bolo po pridelení odkúpených a následne predaných do
     1. roka tretím osobám,
b)  závery vyšetrovania orgánov činných v trestnom konaní.

Hlasovanie č. 18: za 22, proti 3, zdržali sa 16.

p. Knapík, primátor mesta Košice – Konštatoval, že návrh bol prijatý.

p. Jutka, poslanec MZ – Prečítal pôvodný návrh na uznesenie:
Mestské zastupiteľstvo v Košiciach podľa § 6 ods. 2 písm. z) Štatútu mesta Košice berie na vedomie
Správu o činnosti hlavného kontrolóra Mesta Košice od XIV. rokovania MZ.
Správu o výsledku kontroly hospodárenia, nakladania s majetkom a vybraných položiek nákladov a výnosov v Správe mestskej zelene v Košiciach za obdobie rokov 2006 a 2007.
Správu o výsledku kontroly nakladania s majetkom a vybraných položiek príjmov a výdavkov v Stredisku služieb škole za obdobie rokov 2006 a 2007.
Schvaľuje návrh plánu kontrolnej činnosti Útvaru hlavného kontrolóra mesta Košice na II. polrok  2008 s doplnením, ktoré bolo predmetom predchádzajúceho hlasovania.
Ukladá riaditeľovi Magistrátu mesta Košice v spolupráci s riaditeľom SMsZ v Košiciach, vysporiadať delimitáciu majetku a jeho postupné zverenie do správy SMsZ. Termín: 31.12.2008, Zodpovední: riaditeľ MMK, riaditeľ SMsZ.

Hlasovanie č. 19: za 41, proti -, zdržal sa -.

p. Knapík, primátor mesta Košice – Konštatoval, že uznesenie bolo schválené. 
Požiadal hlavného kontrolóra o krátke stanovisko k predchádzajúcemu uzneseniu. 

p. Hojer, hlavný kontrolór  mesta Košice – Upozornil poslancov, že minimálne v časti
o tom, kto ako naložil so svojim majetkom po tom, čo ho odkúpil od mesta Košice, či ho do roka predal, alebo nepredal, je v rozpore so zákonom a túto časť uznesenia nie je schopný splniť.

p. Knapík, primátor mesta Košice – Bude zrejme treba posúdiť, či to uznesenie bude 
môcť byť podpísané, alebo nie. Požiada o stanovisko legislatívno-právne oddelenie Magistrátu mesta.

––-     ––-     ––-

4. Správa o činnosti Mestskej polície v Košiciach 

p. Knapík, primátor mesta Košice – Dal slovo náčelníkovi mestskej polície, aby
	uviedol materiál. 

p. Dvorožňák, náčelník mestskej polície – Od spracovania tejto písomnej správy 
nevznikli nové udalosti, ktoré by bolo potrebné uviesť. Zodpovie na pripomienky a otázky. 

V rozprave vystúpili:

p. Betuš, poslanec MZ – Vyjadril sa k práci mestskej polície na území MČ Košice –
Sídlisko Ťahanovce a to vykonávaním preventívno-bezpečnostných a poriadkových akcií, ktoré boli zamerané na rešpektovanie všeobecne záväzných nariadení. Vyzdvihol prácu týchto príslušníkov hlavne v tej časti, keď chodili v civile a vykonávali túto kontrolu a neboli tak veľmi vnímaní občanmi. Prejavilo sa to na disciplíne a poriadku v niektorých dvorových častiach ich mestskej časti.  Kontroly boli zamerané na parkovanie, venčenie psov, riešenie bezdomovcov a požiarnu ochranu. 
Poprosil náčelníka mestskej polície, keby sa aj prostredníctvom neho v súvislosti s nastávajúcimi prázdninami, zabezpečili úkony vo veci monitorovania objektov základných škôl a materských škôl, pretože vandali práve v tomto čase páchajú na majetku mesta Košice veľké škody.

p. Dolná, poslankyňa MZ – Spýtala sa náčelníka mestskej polície, či by v oblasti 
ochrany mládeže pred alkoholom a inou toxikomániou nemohla mestská polícia skontrolovať aj malé mestské časti, kde sa už združuje mládež aj zo sídlisk, lebo tam ich nikto nekontroluje. Má na mysli konkrétne mestskú časť Krásna, kde na zastávkach a krčmách je plno mládeže aj zo sídlisk. Mohli by to byť námatkové kontroly.

p. Jutka, poslanec MZ – Ocenil spoluprácu so stanicou Západ v mestskej časti Košice
- Západ. Je veľmi dobrá a konštruktívna, ale hlavne operatívna, čo sa týka požiadaviek občanov. No nevedia si poradiť s vrakmi a o tom opakovane hovorí aj na kontrolných dňoch. Začína to byť pálčivý problém zrejme na celom území mesta. Ako by sa to dalo čo najoperatívnejšie riešiť, lebo občania sa na nich obracajú s upozorneniami, že zaberajú parkovacie miesta, ktorých je akútny nedostatok. Ako by sa to dalo riešiť operatívnejšie, lebo takto sú mestské časti v polohe čakateľa a nie orgánu, ktorý by si vedel s týmto problémom poradiť. 

p. Blaškovičová, poslankyňa MZ – Asi pred dvoma zastupiteľstvami sa poďakovala 
náčelníkovi mestskej polície, že pomohol v obvode, kde býva na uliciach Štefánikova, Podtatranského, Stará Baštová a teraz ho znovu požiadala o pomoc, pretože začína letná sezóna a tieto ulice sú aj vďaka výstavbe na rohu Mlynskej totálne upchaté a má zato, že parkovanie na jedinom detskom ihrisku v Starom meste (včera tam narátala 17 áut), je neprípustné. Boli tam autá zo Svidníka, Humenného, Košice – okolie. Ľudia chodia nakupovať, na plavárne a deti, pre ktoré bolo to ihrisko zriadené, sa nemajú kde hrať. Stačí, keď každý daň tam policajti dajú papuče na dve krajné autá, aby nemohli výjsť ani tie ostatné a takto by sa tento problém veľmi rýchlo vyriešil. 

p. Knapík, primátor mesta Košice – Pán náčelník počul aj návrh na riešenie. Hliadka 
nech sa na to pozrie a zabezpečí, aby lokality, ktoré nemajú slúžiť na parkovanie, neboli takýmto spôsobom využívané.

p. Hlinka, poslanec MZ – Činnosť mestskej polície v  mestskej časti Košice – Juh má 
veľmi dobrú kvalitu. Keďže sú v centre mesta, v okolí hotela Centrum na Palárikovej ulici je v blízkosti jeden nočný podnik bar Boba, z ktorého vychádzajú rušivé vplyvy. Je to predovšetkým hlasná hudba, ktorá je tam v nočných hodinách opakovane púšťaná a zároveň sa v okolí vytvárajú skupinky, ktoré robia neporiadok a hluk. Občania sa dlhodobo sťažujú a obťažuje to aj obyvateľov  Domova dôchodcov, ktorý je hneď vedľa, na Južnej triede č. 2. Jedná sa o prevádzku v hoteli Centrum na prízemí, resp. v polosuterénnej časti. Tento nočný hudobný bar má prevádzku do tretej hodiny ráno. To isté je aj na Fejovej ulici v podnikateľskom centre, kde je tiež prevádzka s takýmito problémami. 
Preto o tom hovorí teraz, aby tam bola zabezpečená hliadková činnosť hlavne v tomto letnom období vo večerných a nočných hodinách. 

p. Halenár, poslanec MZ – Faktická poznámka. Spýtal sa starostu MČ Košice – Juh, 
koľkokrát nabádal občanov, aby hlásili mestskej polícii zvýšenú hladinu hluku, koľko akcií na základe takýchto podnetov prebehlo, koľko je ich zaznamenaných a úspešne vyriešených a s akým výsledkom, aby sa tu nehovorilo o tom, aký je spokojný starosta s činnosťou mestskej polície a pri tom ľudia šomrú na hluk. 

p. Hlinka, poslanec MZ – otázku dával v tom zmysle, že keďže je tento bod programu, 
aby sa videli aj tieto problémy. Touto témou sa zaoberajú pomerne často, mestská polícia bola na to upozorňovaná, aby táto kontrolná činnosť bola posilnená, pretože sú VZN o nočnom kľude, o ochrane proti hluku proti vibráciám. Je to problém centra mesta, ktorý sa opakuje nielen v týchto dvoch bodoch, ale aj inde v meste a práve preto je tu táto správa o činnosti, aby sa v rámci rozpravy k nej požiadavky znovu nanášali. Čo sa týka záležitosti, ktoré sa riešia u nich, o tom teraz hovoriť nebude, o tejto téme sa s kompetentnými môžu baviť inokedy.

p. Dvorožňák, náčelník mestskej polície – Čo sa týka požiadavky monitorovania 
škôl počas prázdnin – toto majú v plánoch zakotvené a to nielen počas prázdnin, ale počas celého školského roka vo večerných hodinách, kde sa v týchto objektoch stretáva mládež a robia tam rôznu nekalú činnosť a sú hluční. Počas prázdninových mesiacov to budú v rámci možnosti monitorovať. Využijú aj cyklohliadky, ktoré sú mobilnejšie a v krátkej dobe vedia skontrolovať viac objektov a urobiť poriadok, kde je to možné. Ak občania zaevidujú, že sa niečo deje, treba hneď zavolať na 159, lebo v jednej chvíli nemôžu byť všade a takáto informácia polícii pomôže.
K požiadavke poslankyne p. Dolnej – ochrana mládeže aj v malých mestských častiach, konkrétne to robili aj v mestskej časti Krásna. Konzultovali to so starostom mestskej časti. Účastné bolo aj Obvodné oddelenie PZ. Mali s tým aj problém, lebo im pred miestnym pohostinstvom poškrabali auto. Mestská polícia nemôže však napr. dávať fúkať mladistvým osobám pri podozrení, že požili alkohol, postihovať personál, preto sa to robí v súčinnosti so štátnou políciou.
K otázke p. Jutku ohľadom vrakov. Je to problém celého mesta. Rozdelil ho do dvoch skupín. Sú to vraky, ktoré majú ŠPZ, kde vedia zistiť majiteľa a vraky bez čísel. Tam je zisťovanie veľmi prácne. Pýtajú sa tam bývajúcich občanov, zisťujú cez evidenciu motorových vozidiel na štátnej polícii. Zistených majiteľov vyzývajú a mnohé prípady boli riešené aj postihom. Nové monitorovanie zistilo cez 100 opustených motorových vozidiel. Zistenia boli zaslané Správe mestských komunikácií, ktorá to ďalej rieši. Mesto by podľa zákona malo mať veľké záchytné parkovisko, vraky a opustené vozidlá by tam mali byť minimálne rok a ak sa ani potom neprihlási majiteľ, pristupuje sa k likvidácii. V tejto činnosti budú pokračovať aj naďalej. 
K postrehu p. Blaškovičovej ohľadom detského ihriska v Starom meste, toto by si mohli rozdiskutovať osobne a dohodnúť sa na postupe.
S p. Hlinkom komunikovali aj osobne, aj cez veliteľa policajnej stanice. Vedia o probléme s barom na Palárikovej, chodievajú tam a prijali aj isté riešenia. V rámci výkonu služieb však nemôžu byť všade, lebo majú iba jednu, maximálne dve nočné hliadky a niekedy v rámci obvodov nie je ani jedna nočná hliadka. Hliadky majú určené kontrolné body. Skutočnosť je taká, že kým je tam hliadka, tak je kľud a ak odíde po chvíli je tam hluk. V noci stačí aj hlasnejší rozhovor a už je to počuť široko-ďaleko. Budú spolu riešiť tieto veci a hľadať spôsob nápravy.

p. Halenár, poslanec MZ – Faktická poznámka. Nie je možné donekonečna sa 
vyhovárať na pozemok na odstavovanie vrakov. Spája to totiž v sebe dva problémy. Prvý estetický a druhý, že vraky zaberajú parkovacie miesta. Buď treba požiadať nejakú firmu o dočasný prenájom pozemku, ale už treba v tejto veci konať. Je to strašne dlhá doba, pokiaľ sa mesto rozhýbe k nejakej konkrétnej akcii. 

p. Matoušek, poslanec MZ – Ako je to s výkonom dopravno-preventívnej činnosti
mestskej polície. Je to zamerané na nejaký účel? Je to zadanie príslušného náčelníka oddelenia? Pravidelne totiž vidí mestských policajtov v Myslave, ktorí zastavujú autá a rozprával sa s občanom, ktorý 3-krát vyvolával mestskej polícii počas 1,5 hodiny, lebo potreboval zjednať nápravu a nedostalo sa mu tejto služby od mestskej polície. Nie je tá dopravno-preventívna činnosť, ktorú vykonávajú, na úkor tohto? Viackrát už hovorili o tom, že najdôležitejšou úlohou mestskej polície je udržiavať verejný poriadok.

p. Derján, poslanec MZ – V mestskej časti Ťahanovce majú problém so základnou 
školou, v blízkosti ktorej bývajú neprispôsobiví občania. V popoludňajších hodinách, keď na základnej škole už skončí vyučovanie, poškodzujú verejný majetok a to aj steny budovy školy a telocvične. Už si urobili aj dieru, cez ktorú môžu do budovy vniknúť. Požiadal náčelníka mestskej polície, aby sa zameral na tento problém a častejšími obhliadkami, resp. iným riešením, ak aj nie vyriešil, ale aspoň zmiernil túto situáciu.
Je rád, že sa mu potvrdilo, že mestská polícia si plní svoje povinnosti aj v nočných hodinách. Bol svedkom toho, keď kontrolovali podnapitých občanov a robili to veľmi inteligentne a na vysokej úrovni. Za tento počin im treba poďakovať. Aj v iných mestských častiach videl mestských policajtov plniť si svoje povinnosti. 

p. Dvorožňák, náčelník mestskej polície – K vystúpeniu p. Matoušeka – Mestská 
polícia plní úlohy len v statickej doprave. Mestská polícia nemá ani oprávnenie, aby zastavovala motorové vozidlá. Môže tak urobiť iba na miestach, kde je zákaz vjazdu a keď vidí, že je páchaný dopravný priestupok. Čo sa týka Myslavy, tam bola požiadavka starostu, lebo v obci je povolená 40 km rýchlosť, ktorú vodiči nerešpektujú, je tam zákazová značka pre nákladné motorové vozidlá, ktorá sa tiež nerešpektuje, preto sem - tam zájdu na túto cestu a pôsobia nielen preventívne, ale aj represívne. Takéto činnosti robia väčšinou na základe podnetu starostu mestskej časti, resp. občanov, kde dochádza k porušovaniu zákona o pozemných komunikáciách. 

p. Halenár, poslanec MZ  - Povedal konkrétny prípad, ako funguje mestská polícia, 
čo sa týka hluku. V sobotu doobedu začnú hučať kompresory, lebo sa prevádzajú nejaké výkopové práce. Zavolá na mestskú políciu, aby prišla preveriť, či firma má povolenie na prácu v sobotu a či spôsobený hluk je v súlade s normami o hluku, ktoré pre tú dennú dobu majú byť vypísané. Mestský policajt mu dáva naspäť telefónne číslo, kde má zavolať a keď mu povedal, že nikde volať nebude, nech to rieši on, tak mu oznámil, že také má inštrukcie. Povedal to len preto, aby všetci vedeli, ako to v sobotu doobedu funguje v realite, teda, že to jednoducho nefunguje.  To čo tu mestská polícia slovne predkladá, ak sa do dôsledkov rieši v praxi a konfrontuje s realitou, tak je tam značný rozpor. To už nehovorí o noci. Tým chcel povedať, že aj na komisii životného prostredia, keď sa preberal návrh nového VZN, kde je bod týkajúci sa hluku, keď sa pýtal, že ako to bude prevádzané prakticky, odpoveďou bolo pokrčenie ramien. Nikto nevedel povedať, že ako to bude bežať v praxi. Ten bod vo VZN sa odvoláva priamo na zákon, ktorý hovorí o dovolených limitoch v decibeloch. Je preto zvedavý pri praxi, ktorá momentálne funguje, že občan si má obtelefonovať nejaké firmy, či to príde vôbec niekto niekedy zmerať. Prečo to nerobí mestská polícia? Nemyslí si, že teraz, keď prichádza letná sezóna, že to bude ľahký problém. On ako poslanec a ako kandidát pre voľby v roku 2009 je vo svojom volebnom obvode atakovaný takmer každý druhý deň s vážnymi výhradami voči práci mestskej polície. Obrátil sa na primátora mesta a námestníka primátora zodpovedného za verejný poriadok, či si nemyslia, že pri súčasnom stave mestskej polície to vyriešia. Nie, nie. Tam je problém od hlavy, od komunistu, ktorého tam nanominovali a ktorý tu všetkých zabezpečuje len slovami. 

p. Knapík, primátor mesta Košice – Požiadal náčelníka mestskej polície, aby aj 
na toto vystúpenie krátko reagoval. Zrejme možnosti, aby sa to dalo odstrániť úplne na mieste nie sú. V sobotu ten operačný pracovník mestskej polície nevie zistiť, či prekopávka, resp. tie práce či sú povolené. Niečo sa preveriť dá a niečo nie je také jednoduché. Požiadal náčelníka mestskej polície, aby aj túto požiadavku, resp. sťažnosť, ktorá bola, preveril a ak to nebolo systémovo riešené, tak potom treba zjednať nápravu a vyvodiť aj zodpovednosť. 

p. Müller, poslanec MZ – Faktická poznámka. Pri činnosti mestskej polície bola 
spomínaná Myslava. V jej mene občanov poďakoval za činnosť, ktorú mestská polícia vykonáva a to zastavovanie áut, či už je so zákonom, alebo je na hrane, je dobre, že toto mestská polícia robí. 

p. Mutafov, poslanec MZ – Faktická poznámka. Reagoval na predrečníka p. Halenára.
Poprosil, aby sa prestali používať také výrazy, že komunista, nekomunista. Členstvo v bývalej, alebo nejakej novej strane ešte neprejudikuje, že človek pracuje zle, alebo dobre. Treba posudzovať jeho prácu, ale takéto invektívy by si mohli odpustiť, nie je to vhodné na takomto auditóriu. 

p. Dvorožnák, náčelník mestskej polície – Odpovedal p. Halenárovi. Nie je to úplne
košer, čo tu preniesol. Bola to sobota, operačný pracovník ho volal domov a presne ho informoval o situácii a dostal pokyny. Pánu poslancovi bola poslaná aj písomná odpoveď na jeho otázku, že kto môže merať hluk. Je na to určená firma Meteorologická stanica. Mestská polícia to robiť nemôže, lebo nemá na to zákonné oprávnenie, nemá na to prístroje a práce ktoré boli vykonávané počas daného dňa boli riadne objednané, firma mala oficiálne túto činnosť nahlásenú. Nevie, čo viac v tomto prípade mala mestská polícia konať.

p. Knapík, primátor mesta Košice -  Uzavrel diskusiu a dal slovo návrhovej komisii.

p. Jutka, poslanec MZ – Nakoľko neodzneli žiadne pozmeňujúce návrhy, prečítal 
pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. z) Štatútu mesta Košice berie na vedomie správu náčelníka Mestskej polície Košice o činnosti MsP Košice od XIV. rokovania MZ konaného dňa 24. 04. 2008.

Hlasovanie č. 28: za 41, proti 1, zdržal sa -.

––-     ––-     ––-

5. Správa o odpovediach na interpelácie a dopyty poslancov MZ

p. Knapík, primátor mesta Košice – Správa je o odpovediach na interpelácie a dopyty
	vznesené na XIV. rokovaní mestského zastupiteľstva. 

V rozprave vystúpili:

p. Halenár, poslanec MZ – Minule mal otázku ohľadom nezodpovedanej e-pošty,
na e-adresu, ktorú dostali poslanci na komunikáciu s Magistrátom mesta Košice a žiadal od riaditeľa Sabola vysvetlenie, prečo nedostáva odpovede od februára 2008. On mu odpovedal, že po obdržaní e-pošty túto posúva príslušnému útvaru a je na tom útvare, aby odpovedal. Toto je niečo podobné ako v bode „kontrola plnenia úloh“. Tiež má silný pocit, že poslanec tu neznamená veľa. A práve aj z tejto odpovede, ak niekto ani po troch mesiacoch si nedá námahu preveriť, či naozaj nejaký útvar odoslal odpoveď poslancovi na jeho žiadosť, tak si myslí, že je to naozaj ignorácia a hraničí to so schopnosťou vykonávať mandát, pretože všetky tie žiadosti, ktoré on posiela na e-adresu, ktorá im bola oficiálne daná, sú vlastne žiadosti občanov. Bude robiť všetko, čo je v jeho silách, aby sa čo najviac občanov tohto mesta dozvedelo, akým spôsobom sú ich požiadavky ošetrované a ako je odpovedané na ich požiadavky na magistráte. 
Problém vidí aj v tom, že vraj je na magistráte nejaká analýza týkajúca sa internej a externej komunikácie. A ak v tej analýze je napísané, že riaditeľ magistrátu to posunie nejakému útvaru a tým pádom je pre neho záležitosť skončená, tak si myslí, že tá analýza boli vyhodené peniaze.
Naďalej trvá na tom, aspoň tento rozpor by mohol niekto zvážiť, že každá prichádzajúca pošta na adresu magistrat@kosice.sk je evidovaná, ale odpoveď na ten podnet, na došlú poštu už nie je evidovaný. Nikoho to nezaujíma. Zdá sa to niekomu normálne? Je to tak správne, aby sa takto postupovalo? To sa netýka iba jeho. Hociktorý poslanec môže hocičo napísať s nejakou urgentnou záležitosťou. Naďalej trvá na tom, že potrebuje odpovede. Keby sa s ním niekto s magistrátu aspoň spojil: „kedy ste to zaslali, čo máte – s čím problém, poďme, jednu poštu za druhou, tu máte, na toto sme neodpovedali, dobre, budeme urgovať, okej, na túto ste nedostali odpoveď, dobre, budeme urgovať na útvare tom a tom“, ale toto sa nedeje. Či tu naozaj mandát poslanca nič neznamená?

p. Knapík, primátor mesta Košice -  Preverí to a zjedná nápravu. Ak prichádza 
nejaký podnet, aspoň minimálna reakcia by mala byť v tom zmysle, že magistrát sa s tým zapodieva, alebo nebude sa s tým zapodievať, lebo sa to nedá, ale reagovať treba. Myslí si, že magistrát nemôže vystupovať ako mŕtvy chrobák. Ak sú také poznatky, zistí sa, kde je chyba, prečo sa nereagovalo. 

p. Gamcová, poslankyňa MZ – K interpelácii z 11.3.2008 vo veci týkajúcich sa 
súdnych sporov mesta dostala odpoveď: Vzhľadom na to, že zodpovedanie otázky si vyžaduje prácu s obsiahlou agendou, informácia bude odoslaná po zabezpečení a zosumarizovaní potrebných dokladov. Od vtedy prešli pomaly tri mesiace, skoro tak sa spýtala, kedy dostane sľúbenú odpoveď. 
Ďalšia otázka sa týka interpelácie, ktorú predniesla na minulom zastupiteľstve. Chcela by vedieť, aké sú ušlé príjmy, že spojená škola Sv. košických mučeníkov odmieta podpísať dodatok k existujúcej nájomnej zmluve, či to nikoho netrápi, že sú tam pozemky, ktoré už dávno mohli byť prenajaté a mesto mohlo mať príjem, že mesto sa opäť nespráva k svojmu majetku hospodárne a nenarába so svojimi financiami tak, ako by malo?

p. Jeníková, vedúca oddelenia školstva MMK – Tento údaj vedia poskytnúť. Zistí
	údaje a odpovie písomne.

p. Knapík, primátor mesta Košice – Eviduje mesto aj iného záujemcu o tieto 
pozemky, ktoré tvoria priľahlý areál školy a školských objektov?

p. Jeníková, vedúca oddelenia školstva MMK – Zatiaľ nie.

p. Knapík, primátor mesta Košice -  Tak to sú potom hypotetické odpovede 
a predpoklady, ktoré môžu byť. 
Pripomienky prednesené v rozprave budú riešené a bude trvať na tom, aby sa to uviedlo na pravú mieru a odpovede boli poskytnuté.
Dal slovo návrhovej komisii. 

p. Rychnavský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 64 ods. 3 Rokovacieho poriadku mestského zastupiteľstva berie na vedomie správu o odpovediach na interpelácie a dopyty poslancov mestského zastupiteľstva, ktoré boli prednesené na  XIV. rokovaní MZ v Košiciach dňa 24.4.2008.

Hlasovanie č. 21: za 36, proti 1, zdržal sa 1.

p. Knapík, primátor mesta Košice -  Konštatoval, že uznesenie bolo schválené.

––-     ––-     ––-

6. Informatívna správa o finančnom hospodárení mesta Košice k 31. 3. 2008

p. Knapík, primátor mesta Košice – Materiál je po jednotlivých oddeleniach, ktoré
tvoria základný sumár rozpočtu – príjmov a výdavkov, s priloženou tabuľkou. Treba to vnímať tak, že prvý štvrťrok je obdobie, kedy sa veci rozbiehajú, nie je to z hľadiska výdavkov nejaké náročné obdobie na to, aby sa rozbehli investičné akcie a kapitálové akcie. Sú to prvé signály, ako sa rozpočet bude napĺňať. 

V rozprave vystúpili:

p. Cengel, poslanec MZ – Finančná komisia prerokovala tento materiál a zobrala ho
na vedomie. Zo začiatku si mysleli, že sa jedná o nejaký žart, pretože miesto hrubého elaborátu dostali jednostránkovú správu, no treba povedať, že tu platí niekoľko uznesení a jedno je ešte z čias primátora Schustera, kde je povedané, že rozbor hospodárenie má mestské zastupiteľstvo dostávať raz štvrťročne, nie iba informatívnu správu a na poslednom zastupiteľstve to bolo upresnené, kde sa doplnilo, čo všetko má rozbor hospodárenia obsahovať s previazanosťou na rozpočet. Finančná komisia sa nemala veľmi k čomu vyjadrovať. Chýbala tam otázka dlhov a záväzkov. Na druhej strane im bolo povedané, že súvisí to so zmenou programu. Myslí si, že tak drahý program by mal obsahovať rôzne výstupy, ale akceptovali to, preto ani nekritizoval, ani nekomentoval rozsah tohto materiálu. Akceptuje fakt, že sa prechádza na iný systém a dohodlo sa, že na budúce sa predloží rozbor hospodárenia tak, ako je to v prijatých uzneseniach.

p. Derján, poslanec MZ – Nevyjadril sa k tomuto informatívnemu materiálu, ale na 
minulom rokovaní sa prijala úloha, že na tomto rokovaní bude predložený rozbor hospodárenia za rok 2007. Nevie, prečo sa tak nestalo, bol ani zaradený do programu. Preto hodlá vykonať poslanecký prieskum na finančnom oddelení za rok 2007 a vyzval aj predsedu finančnej komisie, aby sa tohto prieskumu zúčastnil, prípadne aj ďalší kolegovia, ktorí majú záujem.

p. Knapík, primátor mesta Košice -  Rozbor hospodárenia za rok 2007 bol predsa
predmetom rokovania aprílového zastupiteľstva a bol uzavretý schválením záverečného účtu. 

p. Dlhý, zástupca riaditeľa MMK – Čo sa týka rozsahu predkladanej správy je to 
naozaj kvôli implementácií nového informačného systému v rámci ekonomických agend vo väzbe prechodu na nové postupy účtovania. Vzhľadom na obdobie, ku ktorému je správa predkladaná, sú tam informácie o plnení rozpočtu, jeho príjmov a výdavkov v tom členení, o akom hovorí zákon o rozpočtových pravidlách, čiže podľa ekonomickej klasifikácie. Za polrok bude predložená správa, ktorá bude aj hodnotiť jednotlivé položky rozpočtu mesta Košice podrobnejšie aj na ich odhadovaný vývoj. 
Čo sa týka rozboru hospodárenia za rok 2007, tak bol v podrobnom členení prerokovaný na aprílovom zastupiteľstve. Nevie sa vyjadriť, čo tam chýbalo.

p. Derján, poslanec MZ – Predniesol návrh na uznesenie. Mestské zastupiteľstvo
v Košiciach ukladá riaditeľovi MMK zabezpečiť vhodné podmienky a spoluprácu pri výkone poslaneckého prieskumu poslancami Mestského zastupiteľstva mesta Košice. Termín: do 15.7.2008.

p. Knapík, primátor mesta Košice – Toto zrejme nemusí byť schvaľované. Ak 
poslanec chce informácie, z postavenia poslanca v zmysle zákona o obecnom zriadení. To je povinnosť. Nevidí dôvod, aby sa muselo prijímať uznesenie. Ak by boli nejaké problémy, že by sa niekto nechcel poslancom venovať, alebo poskytnúť informácie, treba mu to dať na vedomie a zjedná sa poriadok. 

p. Derján, poslanec MZ - Keďže vidí, že sú s tým problémy, tak uznesenie stiahol. 

p. Knapík, primátor mesta Košice – Je pripravený kedykoľvek pomôcť. Ak by narazili 
na nejaký problém, tak veci dajú do poriadku.
Uzavrel rozpravu a dal slovo návrhovej komisii.

p. Jutka, poslanec MZ – Nakoľko p. Derján stiahol svoj návrh, prečítal pôvodný 
	návrh na uznesenie:
Mestské zastupiteľstvo v Košiciach podľa § 6 ods. 2 písm. c) Štatútu mesta Košice berie na vedomie informatívnu správu o finančnom hospodárení mesta Košice k 31. 3. 2008.

Hlasovanie č. 22: za 37, proti 1, zdržal sa 1.

p. Halenár, poslanec MZ – Ubehli dve hodiny a zatiaľ nemá aktualizovaný program
	rokovania.

p. Knapík, primátor mesta Košice -  V písomnej podobe ho už má na stole.

p. Nováková, vedúca organizačného referátu MMK -  Upravený program je 
zverejnený aj v elektronickej forme. 

p. Knapík, primátor mesta Košice – Vec považuje za vybavenú. Vyhlásil 15 minútovú 
	prestávku.

––-     ––-     ––-

6/1 Prehodnotenie spôsobu výstavby a dopravy v lokalite Vyšný Lorinčík

p. Knapík, primátor mesta Košice – Jedná sa o informáciu o problematike výstavby,
spôsobe výstavby a dopravy v lokalite Vyšný Lorinčík, ktorá sa dotýka mestskej časti Pereš. O zaradenie tohto bodu požiadal poslanec p. Andrejčák.

p. Andrejčák, poslanec MZ – Tento bod navrhol na zaradenie z dôvodu, že bol 
oslovený poslanecký klub SMER, SD, HZDS a SF ako zo strany starostu MČ Pereš p. Karabina, ako aj zo strany občanov tejto mestskej časti, pretože s plánovanou výstavbou v MČ Lorinčík v lokalite Vyšný Lorinčík sa spája mnoho problémov, ktoré sa dotýkajú hlavne MČ Pereš a to hlavne ulice Bystrickej a následne ďalších dvoch bočných ulíc, ktoré by mali slúžiť ako zásobovacie a prístupové cesty. Bližšie s touto problematikou oboznámi prítomných p. Karabin. 
Návrh na uznesenie: Mestské zastupiteľstvo v Košiciach podľa príslušných ustanovení Štatútu mesta Košice žiada primátora mesta Košice aby prehodnotil spôsob výstavby a dopravu v lokalite Vyšný Lorinčík mimo územia mestskej časti Pereš a určil prístupovú a zásobovaciu cestu k lokalite Vyšný Lorinčík cez MČ Lorinčík a o výsledkoch informoval na najbližšom riadnom rokovaní MZ.

p. Knapík, primátor mesta Košice – Isté problémy, ktoré tam vznikli, boli avízované
pánom starostom. Mal možnosť stretnúť sa aj so miestnymi poslancami a aj pri tom rokovaní prisľúbil, že veci bude monitorovať a dohliadne na to, aby problémy, ktoré tam môžu vzniknúť, sa vylúčili. Veci treba vidieť v komplexe a zámer výstavby má svoje opodstatnenie. Výstavba sa deje s platným územným plánom. Tento rozvojový zámer upravuje platná legislatíva v náväznosti na stavebný zákon. Investor požiadal o stanoviská, o vydanie územného rozhodnutia a stavebného povolenia. V tejto fáze sa jedná o výstavbu infraštruktúry v tejto lokalite. Skúmali sa všetky možné dopady, ktoré predpokladaná výstavba môže spôsobiť. Niektoré pripomienky, ktoré odzneli, sa brali do úvahy a pokiaľ vie, tak investor zmonitoroval a zaznamenal stav komunikácií a objektov, ktoré tvoria súčasť okolia okolo komunikácií a zaviazal sa, že prípadné poškodenia či už na sieťach, na komunikáciách, alebo na objektoch dá na svoje náklady do poriadku. V súvislosti s tým aj pri rokovaniach, ktoré s investorom prebehli, bol zabezpečený prístup mechanizmov na príslušnú lokalitu na Vyšný Lorinčík, cez komunikácie prechádzajúce cez MČ Lorinčík. Lokalitu si bol aj preveriť. Pokiaľ vie, tak práce začali v súlade s harmonogramom, postupne pokračujú a plnia sa aj dohody. Boli síce upozornenia a avíza, že sa na prístup k lokalite využíva aj Bystrická ulica, ktorá prechádza cez MČ Pereš, ale zrejme to nebolo nejakým rozhodujúcim spôsobom. Tie komunikácie sú verejne prístupné a niektorý z vodičov, ktorí tam zabezpečujú túto dodávku,  sa môže rozhodnúť, že využije aj túto komunikáciu. 
Predpokladá, že ten hlavný nápor a problémy, ktoré boli avízované, o ktorých sa bude hovoriť, nastanú až vtedy, keď sa ukončí výstavba infraštruktúry a pozemky, ktoré sú určené na individuálnu bytovú výstavbu a majitelia, alebo firmy začnú s prípravou. Stavebný ruch tam bude väčší, čo bude znamenať, že komunikácie budú viac zaťažené. Je na mieste hovoriť aj o alternatívnom využití nejakej pomocnej prístupovej komunikácii počas hlavného stavebného náporu v tejto lokalite. V každom prípade to bude súvisieť s tým, aby s investorom hľadali vhodné riešenie dopravy. Je to jedna stránka problému, aby sa naozaj ušetrili aj hodnoty a investície, ktoré predstavujú miestne komunikácie v jednej i druhej lokalite a objektov, ktoré sú okolo nich.
Dal slovo odborníkom, ktorí k územnému a stavebnému plánu za mesto dávali stanovisko. Správca komunikácií i Útvar hlavného architekta poskytnú informáciu o situácii a či je reálne naplnenie obáv, či stavebný úrad, alebo špeciálny stavebný úrad prekročil svoje kompetencie, prípadne mal postupovať tak, ako postupoval vzhľadom na to, že zo zákona je povinný túto úlohu stavebného úradu a špeciálneho stavebného úradu plniť.

p. Drahovský, hlavný architekt mesta Košice – Z hľadiska územného plánu cesta 
prepájajúca prístupovú cestu k Lorinčíku a ústiaca do daného územia, ktoré je vo výstavbe medzi Lorinčíkom a Perešom, je v územnom pláne nakreslená už dlhý čas. Cesta je na súkromných pozemkoch. Treba ju majetko-právne vysporiadať tak, ako pri iných investíciách v meste. V týchto lokalitách aj technickú infraštruktúru takéhoto charakteru v mnohých prípadoch realizuje investor. Čiže výstavba danej lokality je možná z tejto cesty bez toho, aby bolo zaťažované jedno, alebo druhé územie mestských častí. Je pravdou, že dané územie je v rukách súkromného investora, ktorý by mal potom tak isto spolupracovať.  No z územno-plánovacieho hľadiska je to vyriešené.

p. Zajak, riaditeľ Správy komunikácií  - Na základe žiadostí investora boli ako správca 
komunikácie požiadaní o zabezpečenie trasy, momentálne na umožnenie vývozu sute a zeminy z lokality za Starou sladovňou, ktorú vozia na lokalitu Vyšný Lorinčík na vytvorenie terás. Na základe tejto žiadosti im boli vytýčené dve trasy, jedna cez Lorinčík a druhá cez Pereš cez Bystrickú ulicu. Bystrická ulica je v správe mesta Košice v Správe komunikácií, lebo po nej premáva MHD. Pred tým bol investor zaviazaný zmonitorovať celú trasu. Objednal si to u Slovenskej správy ciest. Stav je zaznamenaný a v prípade, že by došlo k poškodeniu tejto komunikácie či v Lorinčíku, alebo Pereši, je povinný odstrániť tento stav.

p. Karabin, starosta MČ Pereš – Vystúpil v mene občanov Pereša, ktorí sú vrcholne
nespokojní so spôsobom komunikácie, resp. s rozhodnutím mesta Košice ohľadom danej výstavby. 
O čo sa jedná. V súčasnosti sa pripravuje územie pre Vyšný Lorinčík. Je to katastrálne územie Lorinčíka, preto ani on nechápe, prečo doprava musí smerovať aj cez Pereš. Prečo prístupová komunikácia nejde cez Lorinčík? Všetky dane, všetky výhody zožne MČ Lorinčík, pričom znečistené komunikácie bude mať Pereš. Možno to budú popraskané komunikácie, popraskané rodinné domy a bude rád, ak sa nikomu nič nestane, pretože na tejto jedinej miestnej komunikácií je len do polovice vybudovaný chodník. Mesto Košice nezaviazalo investora, aby vybudoval na svoje náklady chodník ani budúcu prepojovaciu komunikáciu. Pokiaľ má správne informácie, budúcu prepojovaciu komunikáciu medzi Perešom a Lorinčíkom má financovať mesto Košice. Nechápe, prečo má mesto Košice dať 35 mil. Sk na budúcu prepojovaciu komunikáciu, ktorú nikto z obyvateľov MČ Pereš nechce a je otázne, ako sa k tomu stavia MČ Lorinčík. 
Všetky jeho pripomienky, pripomienky poslancov, pripomienky občanov k samotnému vydaniu územného rozhodnutia boli negatívne. Znamená to, že územné rozhodnutie bolo kladné preto, lebo on ako starosta a MČ Pereš nie je účastníkom stavebného konania. Komunikácia nepatrí mestu, je iba v jeho správe, no nemá ju v správe ani MČ Pereš, preto všetky jeho pripomienky neboli brané na zreteľ a preto bolo vydané kladné územné rozhodnutie. Na to bolo vydané kladné stavebné povolenie k stavbe vodovodu a kanalizácie. Opäť napriek jeho pripomienkam. Je tu petícia podpísaná 700 občanmi MČ Pereš, ktorí nesúhlasia s výstavbou Vyšného Lorinčíka pri smerovaní dopravy cez MČ Pereš. Ak sa stavia Vyšný Lorinčík, všetka doprava by zákonite mala ísť cez MČ Lorinčík. Lebo čo má z toho Pereš? Má dane, má chodník, má z toho nejaké lepšie komunikácie? Títo ľudia majú dôvodné obavy o svoj majetok. Koho budú naháňať ako investora, keď sa niekomu niečo stane? Počul, že sú traja investori.
Prvým je spoločnosť Cassa Invest, ktorá kúpila pole na Lorinčíku, ktoré rozparcelovala a predala súkromným stavebníkom. Táto spoločnosť pripravuje územie: vodu, plyn, kanál, všetky inžinierske siete. Druhým investorom má byť mesto Košice, ktoré má financovať prepojovaciu komunikáciu medzi Perešom a Lorinčíkom. Nikto sa ale nepýtal občanov Pereša, či túto komunikáciu chcú, alebo nie. Tretím investorom majú byť samotní stavebníci. Ide tu o individuálnu bytovú výstavbu viac ako 160 rodinných domov, vrátane hospicu a vodojemu. Preto sa pýta, kto je investor a koho bude naháňať, ak mu nedajbože popraská dom stojaci pri tejto komunikácii. Bude naháňať tatrovku x, alebo y? Nemá šancu zdokladovať, kto spôsobil škodu, ak nejaká nastane. Nechápe, prečo v minulosti Ing. Cichanský určil komunikáciu Bystrická, ako jednu z dvoch zásobovacích komunikácií do oblasti Vyšného Lorinčíka. Vôbec nechápe takéto rozhodnutie.  Do dnešného dňa nevidel žiaden posudok na túto komunikáciu a jeho názor i názor experta je taký, že táto komunikácia nevyhovuje tejto výstavbe. Ako starosta inicioval na dopravnom dispečingu osadenie tabúľ, zákazových značiek pre nákladné automobily s výnimkou MČ Pereš. Aspoň takto si chceli  chrániť územie MČ Pereš. Žiaľ, ich požiadavke nebolo vyhovené, pretože komunikácia je v správe mesta Košice. Znamená to, že inde má dopravné značky a na tejto komunikácii nie. Stavebníci teraz môžu po nej veselo behať s tatrovkami, on ich nemá ako pokutovať, nemôže ani nikoho volať, lebo v podstate majú povolenie z mesta Košice. 
Ďalšou vecou je, že Magistrát mesta povedal, že doprava sa bude členiť 50:50. 50 % cez Lorinčík a 50 % cez Pereš. Kto bude tie tatrovky rátať? On, ako starosta? Policajti, alebo občania? Naozaj nechápe. Stavia sa MČ Lorinčík, nie Pereš. Investor Cassa Invest je spoločnosť, ktorá nestavia rodinné domy. Táto spoločnosť kúpila pozemok, rozparcelovala ho, predala ho a robí tam prípravu pre inžinierske siete. Potom jej činnosť končí. Pre neho je investorom ten, kto postaví rodinné domy. No rodinné domy bude stavať niekto úplne iný. Spýtal sa, že ako dlho bude trvať táto výstavba. 5, 10, 15 rokov? Znamená to, že z MČ Pereš sa stane stavenisko na najbližších 5 až 15 rokov. Pripravuje sa ďalšia výstavba Nižného Lorinčíka, kde ďalšia spoločnosť požiadala o vydanie stavebného povolenia napriek  jeho negatívnemu stanovisku k územnému rozhodnutiu. To je ďalších 150 domov. Opäť všetko cez MČ Pereš.  Nechápe, prečo si investor nevyrieši najprv dopravnú situáciu, resp. nevybuduje nejakú prístupovú komunikáciu, ktorá by nezaťažovala ani Lorinčík, ani Pereš a potom nech pripravuje územie a stavia takéto objekty. Naozaj nechápe, prečo sa najprv niečo stavia a potom rieši komunikácia. Ulica Bystrická nevyhovuje takýmto ťažkým mechanizmom. Občania majú oprávnené obavy a jeho, ako starostu, sa pýtajú, že čo v tejto veci robí. Hoci všetky jeho stanoviská sú nesúhlasné, stavebný úrad vydal kladné stavebné rozhodnutie, vydal stavebné povolenie k stavbe, životné prostredie vydalo kladné rozhodnutie k výstavbe vodovodu a kanalizácie. Čo môže ako starosta mestskej časti urobiť? Hoci sa ho to týka najviac, nemôže urobiť nič. Nie je účastníkom konania, nie je cestným správnym orgánom.  Načo má byť starostom mestskej časti, pokiaľ nemôže ovplyvniť takéto zásadné veci, lebo mesto Košice, ako správy orgán, určilo túto komunikáciu ako zásobovaciu. Pritom občania MČ Pereš z toho nič pozitívne mať nebudú. Boja sa o svoj majetok a o svoj život.
Oznámil, že odovzdá primátorovi mesta petíciu podpísanú viac ako 700 obyvateľmi MČ Pereš. Verí, že on, resp. mesto Košice určí jedinú zásobovaciu komunikáciu a to cez MČ Lorinčík, nie cez Pereš.

p. Knapík, primátor mesta Košice – Koľko rozostavaných objektov má MČ Pereš?

p. Karabin, starosta MČ Pereš – Na Pereši sa 2-krát konalo verejné zhromaždenie 
občanov, ktoré inicioval na základe ich žiadosti. Prvé bolo 7.12.2007, kde bol prítomný aj investor. Prišlo tam 550 ľudí, no investor Cassa Invest nikoho nepresvedčil, prečo je dobré, aby doprava neišla cez MČ Pereš. Druhé zhromaždenie bolo 23.5.2008, na ktoré písomne pozval aj zástupcov mesta Košice. Deň pred verejným zhromaždením sa primátor mesta ospravedlnil, ale oznámil, že poveril svojho námestníka p. Čečka, ďalej p. Virbu a p. Cichanského, aby občanom zdôvodnili svoje rozhodnutia. V deň konania zhromaždenia mu zavolal p. námestník Čečko, ospravedlnil sa a oznámil, že z mesta Košice nikto na verejné zhromaždenie do Pereša nepríde. Znamená to, že mesto Košice ignorovalo občanov MČ Pereš.
Na Pereši je zhruba 450 rodinných domov, na komunikácii Bystrická je asi 80 rodinných domov. Problém je v tom, že tie mechanizmy nebudú využívať iba komunikáciu Bystrická, ale aj priľahlé komunikácie Gelnická a Jasovská a to je viac ako 250 domov. Rozostavaných domov v MČ Pereš je okolo 100.

p. Knapík, primátor mesta Košice – Stavebný úrad musí prihliadať na to, aké sú 
zákonné podmienky, môže, resp. musí v tomto prípade rozhodnutie vydať, nakoniec je to aj zákonné právo investora, ktorý chce realizovať investičný projekt.  Pri rozhodovaní nad rámec zákona je možné podmieniť, alebo zaviazať investora. Pri hľadaní alternatív sa všetky aspekty berú do úvahy. V každom prípade aj záväzky, ktoré vzniknú, ak nadmerným používaním komunikácie či už v Lorinčíku, alebo v Pereši, teda ak dôjde k poškodeniu, povinnosťou investora v tomto prípade je dať veci do poriadku. Ak je situácia taká, že sa to nebude dať realizovať, po dohode s investorom bude treba hľadať iné riešenia. Výstavba rodinných domov môže byť plánovaná na dlhšiu dobu a objavuje sa aj ďalšia požiadavka južne od tej prepojovacej komunikácie, územie pripraviť a rozbehnúť tu výstavbu. Nápor tam bude ďaleko väčší a riešenie bude ďaleko naliehavejšie. V každom prípade treba vidieť aj to, že keď sa má mesto rozvíjať, tak nemožno blokovať takéto aktivity. V meste sa musia vytvárať také podmienky, aby rozvoj a výstavba bytov a rodinných domov napredovala. Uvedomuje si aj požiadavku a dôležitosť chrániť súkromný  a mestský majetok a treba pre to nájsť optimálne riešenie a to do doby, kým sa neukončí príprava inžinierskych sietí a dobudovanie podmienok na individuálnu výstavbu.
Vyzval p. Cichanského, aby povedal či bol, alebo nebol porušený zákon a či správca komunikácii pri konaní ako cestný správny orgán postupoval v súlade so zákonom, alebo nad jeho rámec a či parametre komunikácie Bystrickej, resp. Gelnickej spĺňajú parametre prístupovej komunikácie.

p. Cichanský, pracovník Správy komunikácií Košice – Čo sa týka prepojovacej 
komunikácie Pereš a výstavby obytného súboru na hranici Pereša a Lorinčíka. Investor požiadal mesto Košice o určenie dopravných trás. Správa komunikácií ich určila. Keďže na stavbu sa investor musí dostať, trasy boli určené cez Pereš, aj cez Lorinčík. Parametre komunikácie Bystrická umožňujú takúto dopravu. 
Je pravda, že starosta Pereša dnes nechce túto výstavbu, nechce ani prepojovaciu komunikáciu Pereš – Lorinčík. Predchádzajúci starostovia Pereša aj Lorinčíka chceli tieto veci. To nie je len otázka toho, či starosta chce. Ide tu o všeobecný celomestský záujem. Treba si uvedomiť aj to, ako dnes chodí mestská doprava, koľko kilometrov navyše urobí. Čo sa týka výstavby obytného súboru, ten je v súlade s územným plánom. Ak sa tam nemalo stavať, potom sa nemala povoliť zmena územného plánu a výstavba rodinných domov. Ak je to povolené, tak sa tam investor nejakým spôsobom potrebuje dostať.

p. Matoušek, poslanec MZ – Asi je tu prestrelka medzi samosprávnymi orgánmi 
a úradníkmi. Toto je absolútne neprípustné. Samosprávne orgány rozhodli, teda tí, ktorí sú na to oprávnení. Občania a starosta sa obrátili na mesto Košice a mesto zastupuje primátor a zastupiteľstvo. Odzneli tu oprávnené záujmy občanov tohto mesta a proti nim sa postavil úradník, ktorý povedal, že keď sa to vydalo, tak oni takto rozhodnú. Zase nerozhodujú samosprávne orgány, ktoré sú na to spôsobilé, ale rozhodol úrad. Spýtal sa – dokedy to takto bude? Dnes už odznela podobná otázka pri kontrole plnení uznesení. Stále tu rozhoduje úrad bez toho, žeby sa k tomu vyjadrilo mesto. Čo sa dosiahne predloženým uznesením? Budú chránené oprávnené záujmy občanov? To v tejto chvíli nevie. Počúva tu odborné prestrelky, čo ho síce v tejto chvíli zaujíma, ale nie do tej miery, aby vedel zahlasovať za prednesené uznesenie. Ako sa dá týmto občanom pomôcť? Ako sa dajú chrániť ich oprávnené záujmy? Je mu ľúto, keď tu počul, že tí, čo sa mali zúčastniť verejného zhromaždenia a vystúpiť pred občanmi, ktorí majú zastupovať mesto, tam neboli a nevypočuli si záujmy týchto občanov. Sú tu nato, aby chránili záujmy občanov a nie iba záujmy investorov. Tí sú v tejto chvíli druhoradí.

p. Halenár, poslanec MZ – Aby mohol vystúpiť, tak by potreboval na základe  toho čo 
tu zaznelo, opýtať sa, ako sa zaviazal investor uhradiť, resp. kompenzovať škody na komunikácii, čo to bol za úkon a ktorý z tých troch investorov zhodnotil aj majetok občanov, ktorý je priľahlý ku komunikáciám, a či tí občania o tom vyhodnotení stavu ich majetku a domov dostali informáciu. 
K formálnym veciam. Ako je možné, že mesto, resp. Správa komunikácií určí komunikáciu tej mestskej časti, ktorá nie je stavebne príslušná k stavebnému územiu?

p. Andrejčák, poslanec MZ – Spýtal sa primátora mesta, keď už sa on nezúčastnil
verejného zhromaždenia s občanmi MČ Pereš a neurobil tak ani jeden z námestníkov primátora, či aspoň bol pozrieť danú lokalitu a či sa prešiel po Bystrickej ulici a pozrel sa na všetky možné problémy, ktoré predniesol starosta p. Karabin, či sú adekvátne a opodstatnené pripomienky od občanov.

p. Knapík, primátor mesta Košice – Asi dostatočne dobre p. Andrejčák nepočúval 
jeho úvodné slovo. Preveril si to, bol si to pozrieť na jednej i druhej strane, aj možnosti, ktoré by riešili alternatívnu prístupovú trasu, ktorá by bola dočasným spojením so stavbou.
p. Kočiš, poslanec MZ – Upozornil na fakt, že oprávnené záujmy občanov, či 
Lorinčíka, alebo Pereša, by v tomto prípade ako účastník konania malo zastupovať mesto. Mesto by nemalo prihliadať len na záujmy investora a budúceho užívateľa pozemku, ale aj na dotknutého občana, cez ktorého sa bude  prevádzať výstavba. Myslí si, že táto spolupráca niekde zaškrípala a nefungovala, čo je na škodu veci. 
Myslí si, že mesto by malo urýchlene dobudovať spojovaciu komunikáciu medzi mestskými časťami Pereš a Lorinčík, ale zásobovanie a výstavba ako taká by mali prebiehať mimo obytnej zóny, ak je to možné. Požiadal primátora mesta, aby na to dohliadol.

p. Cengel, poslanec MZ – Faktická poznámka. Ľudia potrebujú niekde bývať, to je 
jedna stránka mince. Druhá stránka mince je, že tam nejako musia chodiť. V meste sa nad tým ani nepozastavujú, po ktorých uliciach bude stavebník chodiť. Je si vedomý, že v obciach je to trochu iné, no pravdu má jedna aj druhá strana. 
Pereš stále plače, že nemá peniaze. Musí povedať, že bol jedným z tých, ktorí v minulom i predminulom  roku tam odsúhlasili veľký balík peňazí na rekonštrukciu ciest. Žiaľ, tieto peniaze boli neefektívne vynaložené. To treba otvorene povedať.

p. Cichanský, pracovník Správy komunikácií Košice – Čo sa týka záväzku spoločnosti 
Cassa Invest pri určení dopravných trás, boli podmienení, aby pred začatím prác zabezpečili monitoring komunikácií odborne spôsobilým znalcom a po ukončení výstavby tak isto a ak budú preukázateľné škody, tak sa budú musieť odstrániť. Znalecký posudok je hotový a je k dispozícii. 

p. Knapík, primátor mesta Košice – Je to premietnuté aj do príslušného rozhodnutia, 
ktoré mesto vydalo?

p. Cichanský, pracovník Správy komunikácií Košice – Je to v stanovisku, ktoré išlo
	k určeniu dopravných trás, ktoré použil stavebný úrad.

p. Knapík, primátor mesta Košice – Požiadal ÚHA, aby sa vyjadrilo k súladu 
s územno-plánovacou dokumentáciou a či sa mestská časť v čase, keď sa  prerokovala územno-plánovacia dokumentácia a rozhodnutie o zóne Vyšný Lorinčík ako obytnej zóne, či sa vyjadrila negatívne, alebo aké boli vyjadrenia? Vie sa to v tejto chvíli?

p. Drahovský, hlavný architekt mesta Košice – To musí preveriť, lebo v tejto chvíli
	to nevie povedať.

p. Müller, poslanec MZ – Faktická poznámka. Pri takýchto záležitostiach nejde 
nikdy o nič iného ako o peniaze. Pán starosta veľmi vážne vystihol a tu je podstata problému, že budúci obyvatelia budú odvádzať svoje dane mestu a mesto ich prerozdelí na občana, ak sa nič nezmení, mestskej časti Lorinčík. Terajší bývajúci na Pereši sa tomu bránia, lebo takou mohutnou výstavbou sa tá cesta rozbije. Investor sa k niečomu zaviazal, možno nezabudne, možno zabudne. Do budúcna by bolo dobre, keby sa stretli starostovia a našlo sa také riešenie, že počas výstavby, aj keď len panelová komunikácia bude z MČ Lorinčík. Do budúcna prepoj z Lorinčíka, kde budú bývať občania, osobnými autami cez Pereš bude možný.

p. Halenár, poslanec MZ – Faktická poznámka. Je to skutočne vážny problém. 
Problém je ako v rovine dôsledkov na občanov, lebo netreba si všímať len tých 80 rodinných domov, o ktorých sa nevie, ako skončia so svojou statikou po takomto nápore nákladných áut. Zrejme nebudú ľahké tie nákladné autá, keď tam budú domiešavače voziť betón. Čas poslancov, ktorý majú venovať systémovým a celomestským záležitostiam, musia teraz venovať parciálnemu problému, ktorý mali bez akýchkoľvek ťažkostí vyriešiť úradníci Magistrátu mesta. Ale žiaľ, tu sa vyjadrujú tí úradníci, ktorí práve rozhodli o tomto zlom riešení. To je práve jeden z problémov, to je chyba mestského zastupiteľstva, že prizývajú do debát tých, ktorí sú pôvodcami zlého rozhodnutia. Ak si niekto z prítomných myslí, že výstavba na nevie koľko rokov 200 rodinných domov cez jeho ulicu, tam kde býva, tam kde bol zvolený, že občania by privítali s jasom, tak bol by rád, keby sa predstavil a predstúpil pred nich a povedal, že tak je to v poriadku, lebo mesto sa musí rozvíjať a niekto na magistráte o tom rozhodol. 
Prvá chybná vec bola, že sa rozhodlo na magistráte – a to je štýl práce tohto človeka Cichanského, to je jeho štýl práce, komplikované riešenia na úkor stavu. Nielen stavu domov, nehnuteľností a majetku mestskej časti Pereš, ale aj ich duševného zdravia, pretože, keď majú možnosť vidieť v televízii, ako ovplyvňujú ťažké dopravné mechanizmy život občanov napríklad v Prešove, a ako zúfalo sa nevedia domôcť svojich práv, tak ani tu nech sa nechystá niečo podobné. 
Nevie, v akom stave je celá ta stavebná časť, ale ak primátor môže, tak nech to zastaví a on ho k tomu vyzval, aby tak urobil a riešil vec tak, aby investor bol nútený postaviť príjazdovú komunikáciu mimo obytnej časti. 
Osobne je presvedčený, že nikto z voličov Pereša nedá hlas ani primátorovi, ani žiadnemu námestníkovi a dúfa, že v ďalších voľbách to bude spočítané.

p. Knapík, primátor mesta Košice –  Nemyslí si, žeby tento problém chcel niekto 
zľahčovať a vidieť len záujem investora. V každom prípade najväčší nápor bude, keď sa ukončí príprava územia, skolauduje a začne sa výstavba rodinných domov, či už individuálnou formou, alebo dodávateľsky cez nejaké firmy a na to treba byť pripravený. Tam dal záväzné slovo nielen pri oficiálnych stretnutiach, ale aj pri neformálnych stretnutiach, že sa bude hľadať také riešenie, ktoré bude alternatívou, aby nebola zaťažená ani jedna mestská časť dopravou ťažkých mechanizmov s nákladom. Doprava stavebného materiálu bude tou najnáročnejšou fázou a tam to bude treba riešiť alternatívnou prístupovou cestou, ktorá bude dočasná a môže byť štrková, či panelová. Riešenie sa bude hľadať aj pri stavebných konaniach, ktoré začnú. Prehodnotí sa aj tento stav, či je v súlade s platnou legislatívou. Myslí si, že všetkým rovnako záleží nielen na ochrane majetku občanov, ale aj vlastných komunikácií, o ktoré sa mesto stará a za ktoré je zodpovedné, aby spĺňali svoj účel aj pre tých, ktorí ich využívajú, či je to  MHD, alebo obyvatelia jednej alebo druhej mestskej časti. 
Uzavrel rozpravu a dal slovo návrhovej komisii, aby prečítala návrh na uznesenie. 

p. Rychnavský, poslanec MZ – Predložil návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice žiada primátora mesta Košice, aby prehodnotil spôsob výstavby a dopravu v lokalite Vyšný Lorinčík mimo územia mestskej časti Pereš a určil prístupovú a zásobovaciu cestu k lokalite Vyšný Lorinčík cez MČ Lorinčík. O výsledkoch informovať na najbližšom riadnom rokovaní MZ.

Hlasovanie č. 23: za 30, proti - , zdržali sa 12.

p. Knapík, primátor mesta Košice – Konštatoval, že uznesenie bolo schválené.

––-     ––-     ––-

7. Návrh na 2. úpravu rozpočtu mesta Košice na rok 2008

p. Knapík, primátor mesta Košice – V dôvodovej správe je zdôvodnenie jednotlivých 
úprav. Požiadavky, ktoré prináša realita života sú premietnuté do tohto materiálu.

V rozprave vystúpili:

p. Cengel, poslanec MZ – Finančná komisia prerokovala tento materiál a odporučila 
ho schváliť, ale v kapitálových výdavkoch navrhujú vypustiť sumu 9.643 tis. Sk na Košickú arénu a to z dôvodu momentálne nie celkom jasného krytia. Druhý bod je otázka digitálneho zastupiteľstva. Tu momentálne nenavrhol sumu, ale iba to, aby sa pri ďalšej úprave rozpočtu toto zapracovalo a začali sa prípravné práce na realizácii digitálneho zastupiteľstva. O tomto už niekoľkokrát rokovali, bolo to aj predmetom otázok. Ide o to, že podobne ako na VÚC treba zjednodušiť prácu s elektronickými materiálmi. Momentálne nie je potrebné, aby sa čerpali tieto prostriedky, ale aby sa začali prípravné  práce.

p. Kočiš, poslanec MZ – Faktická poznámka. Silno sa hlásil, lebo mu nefungovalo 
prihlasovacie zariadenie, takže to bola skúška. Prihlási sa s riadnym diskusným príspevkom.

p. Buraš, poslanec MZ – Navrhol zmenu uznesenia súvisiacu s úpravou rozpočtu. 
V kapitálovej položke, ktorá súvisí s prehodnotením rekonštrukcie ihriska na ZŠ Fábryho v Košiciach z dôvodu zmien, ktoré nastali navrhuje, aby sa rekonštrukcia previedla na ZŠ Družicová. Túto zmenu odsúhlasila aj komisia školstva, športu a mládeže. Návrh na uznesenie:
	Zmena v 2. úprave rozpočtu mesta Košice na rok 2008 v kapitálových výdavkoch oblasť vzdelávanie – rekonštrukcia ihriska ZŠ Družicová vo výške 3 mil. 150 tis. Sk. 
Je to odôvodnené tým, že Mestský futbalový klub prehodnotil rekonštrukciu ihriska na ZŠ Fábryho Košice a z dôvodu vysokých nákladov, nakoľko tam nie je vybudovaná prístupová cesta, rozhodli sa zameniť a realizovať rekonštrukciu ihriska ZŠ Družicová v Košiciach.

p. Kočiš, poslanec MZ – Mestská časť mala v rozpočte schválené 2 mil. Sk na 
výstavbu verejného osvetlenia ulíc Bratislavská, Stropkovská, smer Grot. Táto výstavba bola zrealizovaná, dokonca boli tieto peniaze z mesta aj schválené v decembri 2007, no z mesta prišiel len 1 mil. Sk. V tejto úprave rozpočtu ďalší milión nie je zahrnutý, preto požiadal, keby to bolo možné zapracovať. 
Tiež je veľmi kritická situácia na ulici Trebišovská. Je tam základná škola a gymnázium, je tam zhustená doprava, je tam dokonca aj materská škola. Prichádza k nim veľa sťažností od občanov, dokonca prišla aj petícia. Mestská časť sa snaží túto kritickú situáciu riešiť, no nemá dostatok finančných prostriedkov na úplné vykrytie tejto opravy komunikácie, aby pokrylo celú ulicu. Na riešenie tohto problému vyčlenila mestská časť 1,5 mil. Sk, no je to nedostatočná suma a bolo by vhodnejšie, aby sa táto rekonštrukcia, resp. oprava či rozšírenie tejto ulice udialo v jednej etape a neetapizovalo sa to. Preto poprosil, aby sa v kapitálovom rozpočte našlo 4,3 mil. Sk s príspevkom mestskej časti vo výške 1,5 mil. Sk na riešenie tohto problému. Mestská časť už dala vypracovať projektovú dokumentáciu a nakoniec správcom tejto ulice je Správa komunikácii Košice. 
Navrhol takéto uznesenia: 
1. Mestské zastupiteľstvo v Košiciach v zmysle § 6 ods. 2 písm. c) Štatútu mesta Košice schvaľuje v 2. úprave rozpočtu mesta Košice na rok 2008 v časti kapitálový rozpočet – výdavky – rekonštrukcia Trebišovskej ulice vo výške 4,300 tis. Sk s príspevkom MČ Košice – Západ 1,500 tis. Sk. Zároveň MČ Košice – Západ odstúpi projektovú dokumentáciu na rekonštrukciu ulice Trebišovská. 
2. Mestské zastupiteľstvo v Košiciach v zmysle § 6 ods. 2 písm. c) Štatútu mesta Košice schvaľuje v 2. úprave rozpočtu mesta Košice na rok 2008 v časti kapitálový rozpočet – výdavky – výstavba osvetlenia ulice Bratislavská, Stropkovská smer Grot 1 mil. Sk.

p. Knapík, primátor mesta Košice – Aké bude zdrojové krytie? To nie je zapracované 
v návrhu. 

p. Kočiš, poslanec MZ – Ponúka sa tu jedno riešenie. Šetrí sa 9 mil. Sk na Košickú 
arénu, o ktorých hovoril p. Cengel, alebo navýšiť kapitálový príjem o túto sumu 5,3 mil. Sk z predaja pozemkov. 

p. Cengel, poslanec MZ – Faktická poznámka. Ako predseda finančnej komisie
neodporúča tento návrh podporiť. Nie je finančne krytý. Suma, ktorú navrhoval vypustiť z položky Košická aréna tak isto nie je krytá. V tejto chvíli schváliť také navýšenie výdavkov by bolo pre mesto Košice nevýhodné.

p. Halenár, poslanec MZ – Faktická poznámka. Požiadal poslanca p. Kočiša, aby 
celkom presne špecifikoval, odkiaľ zobrať tie peniaze, lebo rád by podporil tento pozmeňujúci návrh, len musí byť celkom jasné, odkiaľ sa tieto peniaze zoberú.

p. Jutka, poslanec MZ – Rozpočet je tak zásadný dokument a každá jeho úprava je tak 
zásadný materiál, že vždy treba navrhnúť, odkiaľ sa peniaze zoberú. Nájsť aj v príjmovej časti sumu, z ktorej sa bude kryť výdavok a navrhnúť to ako komplex. Nedá sa tľapnúť po bruchu a povedať, že tu dajme 5 mil. Sk, tam 10 mil. Sk a potom nech sa kompetentní trápia. Každý projekt má svoje racio a to, čo predniesol poslanec Kočiš tiež, ale nedá sa to schváliť bez krytia v rozpočte. On osobne už viackrát vystupoval s návrhom na zmenu rozpočtu, no vždy tak, aby ho nenabúral. Tak by to malo byť aj pre budúcnosť.

p. Kočiš, poslanec MZ – Rešpektuje každý názor, no sedí tu už šiesty rok a dával 
pozor pri schvaľovaní rozpočtov, ako sa kryli kapitálové výdavky z kapitálových príjmov a nebol problém navýšiť predaj majetku mesta o príslušnú čiastku a nie o 5,3 mil. Sk, ale o vyššie sumy. Dal toto do pozornosti a požiadal poslancov, aby hlasovali, veď každý má svoj názor. Avšak pre ďalšiu úpravu rozpočtu dal do pozornosti túto vec, keď sa bude navyšovať kapitálový príjem na úkor kapitálových výdavkov.

p. Filipko, námestník primátora mesta Košice – Predložil návrh na doplnenie 
uznesenia k tomuto bodu. 
Predstavenstvo DPMK dňa 19.5.2008 prijalo isté uznesenie, kde navrhuje predložiť jemu, ako valnému zhromaždeniu, návrh uznesenia pre mestské zastupiteľstvo o záväzku mesta Košice uhradiť všetky náklady spojené s prípravou a realizáciou premiestnenia autobusového depa DPMK z priestorov VŠA do priestorov areálu na Bardejovskej ulici. Následne na zasadnutí VZ ich uistil, že nakoľko ešte nie je známa výška nákladov, takýto návrh na uznesenie predloží. Vzhľadom na to, že sa vyskytli isté nejasnosti v tom, či mesto uhradí, alebo neuhradí náklady spojené s touto aktivitou premiestnenia autobusového depa, prichádza s touto problematikou. Keď sa začiatkom roka rokovalo o prenájme pozemkov pre MFK Košice, pán primátor v rozprave poznamenal, že mesto bude musieť pravdepodobne znášať tieto náklady s presťahovaním autobusového depa. Už dal pokyn DPMK, aby zadali vypracovanie projektu, čiže isté finančné náklady už vznikajú a aj ďalšie vzniknú v tomto roku. DPMK je v ťažkej situácii, lebo dodnes nebola spracovaná štúdia o umiestnení toho multifunkčného areálu. Známy je iba jeden fakt, že 30.6.2008 sa  musia vysťahovať z dotknutých pozemkov v areáli VŠA. Určite, že budú konať, ale bez garancie, že mesto uhradí tieto náklady spojené s premiestnením depa, nemôžu konať. Ak sa takéto rozhodnutie dnes neprijme, dá pokyn na pozastavenie všetkých aktivít spojených s premiestnením depa. 
Požiadal všetkých tých, ktorí v danom čase podporili návrh výstavby multifunkčného areálu, aby aj dnes podporili návrh tohto uznesenia, lebo inak to nejde.
Návrh na uznesenie: Mestské zastupiteľstvo ukladá riaditeľovi MMK zabezpečiť finančné prostriedky vo výške cca 150 mil. Sk a po predložení vyčíslenia nákladov a stanovení termínov so špecifikáciou aktivít pre roky 2008 a 2009 zo strany DPMK zapracovať do návrhov na úpravy rozpočtu v roku 2008 a pripravovaného rozpočtu na rok 2009 požadované finančné prostriedky pre prípravu a realizáciu premiestnenia autobusového depa DPMK, a.s. z priestorov VŠA do priestorov areálu na Bardejovskej ulici. 

p. Balún, poslanec MZ – Faktická poznámka. Pozorne si vypočul námestníka 
primátora  p. Filipka. Sú to veľmi vážne problémy a dali by sa jednoducho vyriešiť zrušením uznesenia, ktoré sa týka spolupráce s MFK a vrátiť pozemky mestu. Tým by sa problém vyriešil. 

p. Halenár, poslanec MZ – Faktická poznámka. Pokiaľ dobre počúval, je to úloha
	pre riaditeľa MMK zabezpečiť 150 mil. Sk? Ako má rozumieť tejto vete?

p. Filipko, námestník primátora mesta Košice – Znamená to to, aby akonáhle bude 
predložená špecifikácia nákladov, ktoré sú vyžadované pre rok 2008, alebo aj na rok 2009, aby presne podľa požadovaných finančných prostriedkov boli zapracované, teda, aby sa rátalo s prípravou týchto finančných prostriedkov. Riaditeľ musí dať pokyn, aby finančné oddelenie uvažovalo s týmito prostriedkami do úprav rozpočtu možno aj na úkor iných činností. 

p. Halenár, poslanec MZ – Teraz ho napadá, že keď sa hovorilo o riešení Trebišovskej 
ulice, že je treba to kryť nejakým príjmom, aké sú návrhy na krytie tohto výdavku 150 mil. Sk?

p. Knapík, primátor mesta Košice – Toto je práve predmetom uznesenia, aby sa hľadal 
spôsob, ako to vyriešiť. Teraz nie je priestor na to, aby sa táto téma rozoberala. Je to úloha, ktorou sa treba zaoberať, riešiť a pripraviť návrhy.

p. Kočiš, poslanec MZ – Faktická poznámka. Možno by sa to dalo vykryť z predaja
Malinovského kasární, lebo keby sa predali skôr a peniaze by sa neprejedli, mohol by byť aj nejaký príjem z daní.

p. Knapík, primátor mesta Košice – Uzavrel rozpravu a dal slovo návrhovej komisii.

p. Jutka, poslanec MZ – Prvý návrh na uznesenie je od poslanca p. Cengela.
Mestské zastupiteľstvo v Košiciach vypúšťa v kapitole kapitálové výdavky sumu 9.643 tis. Sk na Košickú arénu. 

Hlasovanie č. 24: za 29, proti 1, zdržali sa 12.

p. Knapík, primátor mesta Košice – Konštatoval že návrh bol schválený.

p. Jutka, poslanec MZ – Druhý návrh p. Cengela. Mestské zastupiteľstvo  ukladá do 
ďalšej úpravy rozpočtu zapracovať sumu potrebnú na prevádzku digitálneho zastupiteľstva a začať prípravné práce na realizáciu digitálneho zastupiteľstva. 
	Termín: august 2008, zodpovedný:  riaditeľ MMK.

Hlasovanie č. 25: za 34, proti 1, zdržali sa 6.

p. Knapík, primátor mesta Košice – Konštatoval, že návrh bol prijatý.

p. Jutka, poslanec MZ – Prečítal návrh p. Buraša: V 2. úprave rozpočtu mesta Košice 
na rok 2008 kapitálový rozpočet – výdavky, vzdelávanie, rekonštrukcia ihriska ZŠ Družicová 3.150 tis. Sk.

Hlasovanie č. 26: za 38, proti 1, zdržali sa 3.

p. Knapík, primátor mesta Košice – Konštatoval, že návrh bol prijatý.

p. Jutka, poslanec MZ – Prečítal návrh  poslanca Kočiša.
Mestské zastupiteľstvo v Košiciach v zmysle § 6 ods. 2 písm. c) Štatútu mesta Košice schvaľuje v 2. úprave rozpočtu mesta Košice na rok 2008 v časti kapitálový rozpočet – výdavky – výstavba osvetlenia ulice Bratislavská, Stropkovská smer Grot 1 mil. Sk.

Hlasovanie č. 27: za 11, proti 7, zdržali sa 24.

p. Knapík, primátor mesta Košice – Konštatoval, že uznesenie nebolo prijaté.

p. Jutka, poslanec MZ – Prečítal druhý návrh poslanca Kočiša.
Mestské zastupiteľstvo v Košiciach v zmysle § 6 ods. 2 písm. c) Štatútu mesta Košice schvaľuje v 2. úprave rozpočtu mesta Košice na rok 2008 v časti kapitálový rozpočet – výdavky – rekonštrukcia Trebišovskej ulice vo výške 4,300 tis. Sk s príspevkom MČ Košice – Západ 1,500 tis. Sk. Zároveň MČ Košice – Západ odstúpi projektovú dokumentáciu na rekonštrukciu ulice Trebišovská. 

Hlasovanie č. 28: za 12, proti 4, zdržali sa 27.

p. Knapík, primátor mesta Košice – Konštatoval, že uznesenie nebolo schválené.

p. Jutka, poslanec MZ – Prečítal návrh p. Filipka, námestníka primátora mesta Košice.
Mestské zastupiteľstvo na základe príslušných právnych predpisov ukladá riaditeľovi MMK zabezpečiť finančné prostriedky vo výške cca 150 mil. Sk a po predložení vyčíslenia nákladov a stanovení termínov so špecifikáciou aktivít pre roky 2008 a 2009 zo strany DPMK zapracovať do návrhov na úpravy rozpočtu v roku 2008 a pripravovaného rozpočtu na rok 2009 požadované finančné prostriedky pre prípravu a realizáciu premiestnenia autobusového depa DPMK, a.s. z priestorov VŠA do priestorov areálu na Bardejovskej ulici. 

Hlasovanie č. 29: za 30, proti 1, zdržali sa 12.

p. Knapík, primátor mesta Košice – Konštatoval, že uznesenie bolo prijaté.

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. c) Štatútu mesta Košice schvaľuje
a)
2. úpravu rozpočtu mesta Košice na rok 2008 
Bežný  rozpočet						
Príjmy					          				3 350 tis. Sk
Iné príjmy – vratka DPH (SMMK s.r.o.)                                 3 350 tis. Sk
Výdavky                                                                                 31 199 tis. Sk
Verejná správa                                                                          3 000 tis. Sk
Mestská doprava – dotácia DPMK                                         28 047 tis. Sk
Zimná údržba komunikácií                                                       4 800 tis. Sk
Správa mestskej zelene                                                           - 8 455 tis. Sk
Zoologická záhrada                                                                 - 6 930 tis. Sk
Kultúra                                                                                          300 tis. Sk
Vzdelávanie                                                                             11 311 tis. Sk
Opatrovateľská služba                                                               1 426 tis. Sk
Dotácie v zmysle Koncepcie športu                                        - 2 300 tis. Sk
	Kapitálový  rozpočet	
Príjmy                                                                                      47 900 tis. Sk
Predaj  budov a iných kapitálových aktív	                       6 500 tis. Sk
Predaj pozemkov                                                                     41 400 tis. Sk
Výdavky			                                 	          20 051 tis. Sk
Výstavba  - Rekonštrukcia ulice Vrátna                                  - 4 543 tis. Sk
Doprava   
- Prepojovacia komunikácia Moskovská  - Klimkovičova      - 5 500 tis. Sk 
           - Projekt združeného cyklistického chodníka Komenského    -    300 tis. Sk
Verejná správa                                                                            1 790 tis. Sk
Mestská polícia                                                                           2 028 tis. Sk
Vzdelávanie                                                                                2 774 tis. Sk
- rekonštrukcia ihrísk na ZŠ Fábryho, Janigova, Družicová    - 3 150 tis. Sk
- rekonštrukcia ihriska ZŠ Družicová                                         3 150 tis. Sk
Správa mestskej zelene                                                             15 900 tis. Sk
Zoologická záhrada                                                                     6 930 tis. Sk
Dotácie v zmysle Koncepcie športu                                            2 300 tis. Sk
Verejná správa  -  Metropolitná optická sieť                              -  550 tis. Sk
                                   -  Nákup softvéru                                                  550 tis. Sk
MČ - účelové transfery pre MČ Západ                                   - 1 328 tis. Sk
Zmeny zdrojového krytia kapitálových výdavkov uvedených v prehľade tabuľkovej časti.
b)
Príspevok mesta na stravovanie dôchodcov v závislosti od výšky priznaného dôchodku  nasledovne:
a) do            6500,- Sk                                            25,- Sk/obed
b) od           6 500,- Sk     do 8 000,- Sk                 20,- Sk/obed
c) od           8 001,- Sk                                              0,- Sk/obed
Finančný príspevok na stravovanie dôchodcov bude mestským častiam poukazovaný transferom na základe skutočnosti za predchádzajúci štvrťrok s menným rozpisom stravníkov a ich príspevkom na obed podľa vyššie uvedených skupín a), b).
c)
Použitie finančných prostriedkov vyplývajúcich z regulatívov v rozpočtoch mestských častí s účelovým určením na verejnoprospešné práce (zeleň, komunikácie, verejné osvetlenie, zimná údržba) na území príslušnej mestskej časti alebo na  údržbu majetku zvereného mestom do správy MČ. 

P. Cengel, poslanec MZ – Faktická poznámka. Ešte je potrebné do uznesenia doplniť 
vetu. Znížiť v kapitole finančné operácie prijatý úver o sumu 9.643 tis. Sk.

p. Jutka, poslanec MZ – Toto bolo schválené v doplňujúcom návrhu, takže uznesenie 
sa predkladá so schválenými pripomienkami.

Hlasovanie č. 30: za 31, proti 1, zdržali sa 11.

p. Knapík, primátor mesta Košice – Konštatoval, že uznesenie bolo schválené.

p. Mutafov, poslanec MZ – Faktická poznámka. Reagoval na hlasovanie 
v predchádzajúcom bode, ale nedá mu pripomenúť, že pred dvoma dňami bol celkom rozbitý rozpočet a dali sa tam doplniť aj iné veci. MČ Západ išla do Trebišovskej ulice, hoci zatiaľ ešte nie je vydané stavebné povolenie, ale treba to riešiť. A tí istí poslanci, ktorí hlasovali za to, aby mestská časť použila rezervný fond na Trebišovskú, teraz nehlasovali za tento návrh. Čo si má o tom myslieť? Je to ich právo, no otázkou je, koho zastupujú. A hlasovaním sa rozhodlo, ako občiansky sa riešia problémy. Pripomenul, že pokiaľ budú hlasovať stranícky, tak sa v Košiciach nič neurobí. Trochu občianskej statočnosti treba do toho dať.
V januári sa rozprávalo o rôznych akciách, ktoré by sa v spolupráci s mestom mali robiť. Vo februári bolo prisľúbené, že sa bude riešiť Pošta 11, no v návrhu na úpravu rozpočtu sa neobjavil. Podotkol, že katastrofálna situácia z hľadiska dopravy, príchodu a odchodu detí do školy je na Považskej ulici, kde v súvislosti s presťahovaním športovej hokejovej školy je neustály konflikt medzi cúvajúcimi autami a prichádzajúcimi deťmi. A je  potrebné riešiť aj parkovanie pri Pošte 11. 
Mrzí ho, že na jednej strane rozbijú rezervy mestskej časti a keď chcú riešiť tento problém a posunúť ho do aktuálnej podoby, tak potom tí istí poslanci, ktorí hlasovali v mestskej časti „za“, tento návrh v meste nepodporia.

p. Čečko, námestník primátora mesta Košice – Faktická poznámka na predrečníka. 
Hovorí to so znalosťou veci a nesúhlasí s tým, ako to tu bolo naformulované. Trebišovská ulica sa nedá realizovať naraz a aj finančne zabezpečiť ako celok naraz. Čo sa týka rozfázovania, myslí si, že na I. fázu riešenia Trebišovskej ulice sa našli prostriedky v MČ Košice – Západ. Keď sa budú realizovať ďalšie etapy, pristúpi k realizácii aj mesto. Toľko na vysvetlenie. 

p. Knapík, primátor mesta Košice – Nie je za faktickú poznámku na faktickú 
poznámku. Prejednáva sa bod 8, ktorý je o inom. Tento problém si môžu poslanci vydiskutovať medzi sebou. 

––-     ––-     ––-

8. Poskytnutie dotácií z rozpočtu mesta v zmysle VZN mesta Košice č. 76

p. Knapík, primátor mesta Košice – Jedná sa hlavne o poskytnutie dotácií do 
	sociálnej oblasti.

V rozprave vystúpili: 

p. Matoušek, poslanec MZ – Predniesol rovno návrh na uznesenie. V tabuľkovej časti, 
v bode 3 Senior dom je navrhovaná výška poskytovanej dotácie 100 tis. Sk a v predmete žiadosti upraviť - úhrada účtovných nákladov v zmysle osobitných predpisov seniorskej internetovej čajovne. 
Prečo navrhol zmenu? Pokiaľ vie, osobitné predpisy, tak ako to je uvedené, neumožňujú toto podporiť, pre ostatné účely je to možné. Toto je jeho návrh a odovzdal ho návrhovej komisii.

p. Dittrich, poslanec MZ – Tieto dotácie preberali na sociálnej a bytovej komisii.
Niektoré boli odporučené, niektoré nie. Napriek tomu predložil návrh, aby boli poskytnuté dotácie vo výške 80 tis. Sk pre spoločnosť Janssen end Van der Wall, n.o. na dovoz zdravotných pomôcok z Holandska pre potreby občanov mesta Košice. 

p. Balún, poslanec MZ – Predložil návrh na dotáciu, ktorá bola odsúhlasená na komisii
kultúry pre agentúru GES L. Novomeského v objeme 100 tis. Sk na Medzinárodný džezový festival v Košiciach 2008, konaný v dňoch 2.,3. a 4.10.2008. Účel: úhrada honorárov a cestovného pre umelcov.

p. Knapík, primátor mesta Košice – Uzavrel rozpravu a dal slovo návrhovej komisii.

p. Rychnavský, poslanec MZ – K predmetnému bodu dostala návrhová komisia dva 
doplňujúce  návrhy na uznesenie. Návrh p. Matoušeka:
V tabuľke pod bodom č. 3 sa mení číselná hodnota pre Senior dom z 50 tis. Sk na 100 tis. Sk a predmet žiadosti – úhrada účelových nákladov v zmysle osobitných predpisov seniorskej internetovej čajovne.

Hlasovanie č. 31: za 33, proti 2, zdržali sa 6.

p. Knapík, primátor mesta Košice – Konštatoval, že návrh bol schválený.

p. Rychnavský , poslanec MZ – Prečítal návrh poslanca Dittricha.
Mestské zastupiteľstvo  v Košiciach schvaľuje dotáciu pre spoločnosť Janssen end Van der Wall, n.o. na dovoz zdravotných pomôcok z Holandska 
pre potreby občanov mesta Košice vo výške 80 tis. Sk,

Hlasovanie č. 32: za 35, proti 1, zdržali sa 4.

p. Knapík, primátor mesta Košice – Konštatoval, že návrh bol schválený.

p. Rychnavský, poslanec MZ – Tretí návrh je od poslanca Balúna:
Mestské zastupiteľstvo v Košiciach schvaľuje  poskytnutie dotácie z rozpočtu mesta Košice na kultúrny rozvoj pre Agentúru GES, Laca Novomeského 13, 040 01 Košice v objeme 100 tis. Sk na Medzinárodný jazzový festival v Košiciach 2008 konaný v dňoch 2., 3. a 4.10.2008 na honoráre a cestovné umelcov.

Hlasovanie č. 33: za 35, proti 1, zdržali sa 5.

p. Knapík, primátor mesta Košice – Konštatoval, že návrh bol prijatý.

p. Rychnavský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice a VZN č. 76 o poskytovaní dotácií z rozpočtu mesta schvaľuje poskytnutie dotácií z rozpočtu mesta na rok 2008 na bežné výdavky pre žiadateľov v celkovej výške 1 310 tis. Sk v členení: 
Arcidiecézna charita Košice na materiálno-technické vybavenie požičovne kompenzačných pomôcok vo výške 150 tis. Sk,
Senior dom, n.o. na  úhradu prevádzkových nákladov seniorskej internetovej čajovne vo výške 100 tis. Sk,
Homo homini, n.o. na úhradu nákladov súvisiacich s poskytovaním prepravnej služby vo výške 80 tis. Sk,
Spoločnosť dcér kresťanskej lásky sv. Vincenta de Paul na úhradu nákladov spojených s poskytovaním stravovania, hygieny, ošatenia pre ľudí bez domova 
vo výške 400 tis. Sk,
Oáza – nádej pre nový život, n.o. na úhradu nákladov súvisiacich s opravou objektu pre ľudí bez domova v Bernátovciach vo výške 500 tis. Sk,

Hlasovanie č. 34: za 37, proti 1, zdržali sa 3.

p. Knapík, primátor mesta Košice – Konštatoval že celkové uznesenie bolo schválené.

––-     ––-     ––-

9. Doplnenie uznesenia MZ v Košiciach č. 452 zo dňa 24. apríla 2008

p. Bereš, poslanec MZ – Faktická poznámka. Upozornil kolegov poslancov, že pri 
prerokovaní dotácií je povinnosť poslancov uviesť konflikt záujmov. Platilo to aj pri predchádzajúcom bode. 

p. Čečko, námestník primátora mesta Košice – Vysvetlenie je v dôvodovej správe a je 
to rovnaké v bodoch 9, 10, 11 a 12. Ide o doplnenia už schválených uznesení z toho dôvodu, že bolo potrebné precizovať. Pre tento krok sa rozhodol po konzultácii s hlavným kontrolórom mesta.

p. Knapík, primátor mesta Košice – Nakoľko sa do rozpravy nikto neprihlásil, dal 
	slovo návrhovej komisii. 

p. Rychnavský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta  Košice schvaľuje doplnenie uznesenia MZ č. 452 zo XIV. rokovania Mestského zastupiteľstva v Košiciach, zo dňa 24. apríla 2008 – Dotácie z rozpočtu mesta v zmysle VZN mesta Košice č. 76 na kultúrny rozvoj o účel schválených dotácií pre 38 subjektov v celkovom objeme 6 000 000,- Sk podľa prílohy.

Hlasovanie č. 35: za 40, proti 1, zdržal sa -.

p. Knapík, primátor mesta Košice – Konštatoval, že uznesenie bolo prijaté.  

––-     ––-     ––-

10. Doplnenie uznesenia MZ v Košiciach č. 453 zo dňa 24. apríla 2008

p. Knapík, primátor mesta Košice – Nakoľko sa do rozpravy nikto neprihlásil, dal 
	slovo návrhovej komisii. 

p. Rychnavský, poslanec MZ – Prečítal pôvodný návrh na uznesenie:
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice schvaľuje doplnenie uznesenia MZ č. 453 zo XIV. rokovania Mestského zastupiteľstva v Košiciach, zo dňa 24. apríla 2008 – Dotácie z rozpočtu mesta v zmysle VZN mesta Košice č. 76 na duchovný rozvoj o účel schválených dotácií pre 19 subjektov v celkovom objeme 8 990 000,- Sk podľa prílohy.

Hlasovanie č. 36: za 39, proti 1, zdržal sa 1.

p. Knapík, primátor mesta Košice – Konštatoval, že uznesenie bolo schválené. 

––-     ––-     ––-

11. Doplnenie uznesenia MZ v Košiciach č. 455 zo dňa 24. apríla 2008

p. Knapík, primátor mesta Košice – Nakoľko sa do rozpravy nikto neprihlásil, dal 
	slovo návrhovej komisii. 

p. Rychnavský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice  schvaľuje doplnenie uznesenia Mestského zastupiteľstva v Košiciach č. 455 zo dňa 24. apríla 2008 nasledovne: 
dotácie  vo výške 5 300 000,- Sk z položky „ostatné“ podľa predloženého návrhu:
1. Názov žiadateľa 		Účel použitia				Dotácia/Sk
DANNAX SPORT, s.r.o. – BK KOSIT 2013 Košice	Náklady spojené s prípravou a účasťou na domácich a zahraničných podujatiach	4.5 mil. Sk
2. Názov žiadateľa – meno športovca	Účel použitia		Dotácia/Sk
CASSIA DANCE - J.Kordiaková    Náklady spojené s prípravou na MS a ME
100 000,- Sk
Veterinary Bodybuilding -  Verbovská, Bella, Lenártová 	Náklady spojené s prípravou na MS a ME	100 000,- Sk
Akademik TU -  P. Pollák	Náklady spojené s prípravou na OH    300 000,- Sk
Akademik TU – Dana a Jana Velďákové  Náklady spojené s prípravou na OH	300 000,- Sk
 Celkom:	800 000,- Sk

Hlasovanie č. 37: za 37, proti 1, zdržali sa 3.

p. Knapík, primátor mesta Košice – Konštatoval, že uznesenie bolo schválené.  
––-     ––-     ––-
12. Oprava uznesenia MZ v Košiciach č. 454 zo dňa 24. apríla 2008

p. Knapík, primátor mesta Košice – Nakoľko sa do rozpravy nikto neprihlásil, dal 
	slovo návrhovej komisii. 

p. Rychnavský, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice  schvaľuje opravu uznesenia Mestského zastupiteľstva v Košiciach č. 454 zo dňa 24. apríla 2008 nasledovne: 
názov žiadateľa uvedeného v prílohe uznesenia  Tab. č. 2, 13. riadok, „Turistika mládeže“ sa opravuje na „KAC Jednota – turistika mládeže“.

Hlasovanie č. 38: za 41, proti 1, zdržal sa -.

p. Knapík, primátor mesta Košice – Konštatoval, že uznesenie bolo schválené. 

––-     ––-     ––-

12/1 Doplnenie uznesenia MZ v Košiciach č. 376 zo dňa 28. 02. 2008

p. Rychnavský, poslanec MZ – Bol predkladateľom tohto materiálu.
Súčasťou opravy schodov na poliklinike KVP, ktorá sa zrealizovala v roku 2007 je aj prepojovacia  konštrukcia na bezbariérový prístup pre imobilných  pacientov. Bola to oceľová konštrukcia, ktorá už bola veľmi skorodovaná a bolo potrebné ju opraviť. Bola súčasťou tohto projektu ako jeho II. etapa. Pri spracovaní rozpočtu na rok 2008 v tabuľkovej forme došlo k chybe pri prepise tabuľky, kde táto položka nebola udaná. Schválená čiastka 750 tis. Sk, ktorá bola v tomto smere pridelená ako transfer na polikliniku KVP sa nemení. Ide len o doplnenie textu: premostenie a zateplenie objektu. V uznesení to bude presne určené.
Zabezpečenie dodávateľa okien na KPK, t.j. zateplenie tohto priestoru sa súťažou získala nižšia cenová ponuka, ktorou sa ušetrili kapitálové výdavky, preto v rámci schválenej finančnej čiastky 710 tis. Sk môžu sa odstrániť akútne nedostatky aj na oknách v trakte D a C, preto text rozširuje o okná v trakte D a C.

p. Knapík, primátor mesta Košice – Nakoľko sa do rozpravy nikto neprihlásil, dal 
	slovo návrhovej komisii. 

p. Rychnavský, poslanec MZ – Prečítal návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice  schvaľuje doplnenie uznesenia Mestského zastupiteľstva v Košiciach č. 376 zo dňa 28. 2. 2008 nasledovne:
v prílohe „Kapitálové výdavky na roky 2008-2010“ Správa majetku mesta Košice, s.r.o.
		a) v riadku č. 3: účel použitia finančného transferu na polikliniku KVP vo výške 
750 tis. Sk (vrátený odvod nájmu) sa opravuje z terajšieho textu „Zateplenie objektu“ na text  „Premostenie a zateplenie objektu“,
		b) v riadku č. 7: účel použitia kapitálového výdaja z rozpočtu mesta vo výške 
710 tis. Sk sa opravuje z terajšieho textu „Rekonštrukcia okien KPK“ na text „Rekonštrukcia okien KPK a okien v trakte D a C“.

Hlasovanie č. 39: za 40, proti 1, zdržal sa -.

p. Knapík, primátor mesta Košice – Konštatoval, že uznesenie bolo schválené.
V tejto chvíli prerušil rokovanie mestského zastupiteľstva a vyhlásil obedňajšiu prestávku.

––-      –––      ––-

13. Hodnotenie výsledkov hospodárenia rozpočtovej a príspevkových organizácií 

p. Dlhý, zástupca riaditeľa MMK – Materiál je predložený v písomnej forme 
s komentárom k jednotlivým položkám príjmov a výdavkov rozpočtových a príspevkových organizácií. Je to hodnotenie k 31.3.2008. Za toto obdobie sa nevyskytli žiadne odchýlky od plánu. Čo sa týka Správy mestskej zelene – podrobná požiadavka je zdôvodnená a premietnutá do 2. úpravy rozpočtu mesta na rok 2008.

V rozprave vystúpili:

p. Cengel, poslanec MZ – Finančná komisia materiál prerokovala a odporúča ho 
mestskému zastupiteľstvu zobrať na vedomie. Aj keď je stručný, nemala voči nemu žiadne výhrady.

p. Mutafov, poslanec MZ – V závislosti od správy NKÚ v súvislosti s BPMK boli 
prijaté isté opatrenia. Ekonomické a právne oddelenie nezvažujú ovplyvniť ďalší vývoj príspevkových a rozpočtových organizácií, ktoré sú z hľadiska nových rozpočtových a daňových záležitosti aktuálne?

p. Čečko, námestník primátora mesta Košice – Upozornil pána poslanca, že táto 
	problematika je zaradená do bodu 26.

p. Mutafov, poslanec MZ – Túto svoju otázku predniesol v absolútnej zhode 
s textom, ktorý je v tomto materiáli. Prečítal ho: BPMK tak ako aj ostatné príspevkové organizácie ovplyvní zmena metodiky účtovníctva, ktorá s ohľadom na špecifický spôsob jej financovania je v súčasnosti samostatne riešená v spolupráci s audítorskou firmou. 
Inými slovami. Je k dispozícii správa NKÚ, ktorá jasne hovorí v nadväznosti, lebo veci vždy treba vnímať v súvislostiach, preto položil tieto dve otázky.

p. Dlhý, zástupca riaditeľa MMK – Zmena metodiky účtovania a kontrolné zistenia
NKÚ vo vzťahu k usporiadaniu právnej formy BPMK sú dve rozdielne veci. Zmena metodiky sa predovšetkým týka postupov účtovania, bolo to vysvetlené pri 2. úprave rozpočtu, kde vo vzťahu najmä k investičným aktivitám financovaných z fondu reprodukcie, tak ako to bolo v minulosti, dnes sa účtuje ináč a je aj ináč vykazovaný hospodársky výsledok, preto pre zachovanie základnej reprodukcie investičného majetku v týchto organizáciách museli schváliť kapitálové transfery. To je tá zmena metodiky účtovania. 
Kontrolné zistenia NKÚ sa týkajú iného paragrafu zákona o rozpočtových pravidlách. Ostatné príspevkové organizácie a rozpočtová organizácia nemá tento problém, ako má BPMK. 

p. Čečko, námestník primátora mesta Košice – Nakoľko sa do rozpravy už nikto 
	neprihlásil, dal slovo návrhovej komisii.

p. Rychnavský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. c) Štatútu mesta Košice  berie na vedomie hodnotenie výsledkov hospodárenia rozpočtovej a príspevkových organizácií  k 31. 03. 2008.

Hlasovanie č. 40: za 28. proti 1, zdržal sa -.

p. Čečko, námestník primátora mesta Košice –  Konštatoval, že uznesenie bolo 
schválené. 

––-     ––-     ––-

14. VZN mesta Košice o erbe a vlajke mestskej časti Košice – Dargovských 
       hrdinov

p. Čečko, námestník primátora mesta Košice – Nakoľko sa do rozpravy nikto 
neprihlásil, dal slovo návrhovej komisii.

p. Rychnavský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. a) Štatútu mesta Košice schvaľuje Všeobecne záväzné nariadenie mesta Košice o erbe a vlajke mestskej časti Košice – Dargovských hrdinov podľa predloženého návrhu. 

Hlasovanie č. 41: za 30, proti 1, zdržal sa -.

p. Čečko, námestník primátora mesta Košice – Konštatoval, že uznesenie bolo
	schválené.

––-     ––-     ––-

15. Zmeny a doplnky VZN mesta Košice č. 78 o čistote a verejnom poriadku

p. Čečko, námestník primátora mesta Košice – V krátkosti uviedol materiál, aj keď 
všetko podstatné je obsiahnuté v dôvodovej správe. Upozornil na niekoľko dôležitých faktov. VZN bolo pripravované na základe množstva podnetov od verejnosti, od mestských častí, ktoré sa tiež dožadujú riešenia ochrany pred negatívnymi javmi v meste.
Upozornil všetkých na § 11, kde  mestské časti môžu podľa svojich poznatkov prijať vlastné VZN a precizovať to mestské.  Do VZN mesta dali tie náležitosti, ktoré sa vzťahujú na celé mesto. 
Vyzval všetkých do diskusie a privíta všetky pripomienky a podnety, ktoré vylepšia a zdokonalia ochranu verejného poriadku. 

V rozprave vystúpili:

p. Cengel, poslanec MZ – Uvedomuje si, že je to dôležitý materiál. Teraz by všetci 
mohli zahodiť politické tričká. Problém alkoholizmu, hluku, situácie, keď sa mladiství vysmievajú kukláčom je na dennom poriadku.
Pripravil niekoľko návrhov. Netvrdí, že musia byť všetky schválené, že v jeho návrhu nemôžu byť chyby, ktoré bude treba ešte opraviť. Svojimi návrhmi chce docieliť, aby predložený návrh, ktorý predkladá magistrát, nebol taký „bezzubý“, ale aby tu boli aj možnosti sankcií. 
V článku VI. navrhuje doplniť bod 3 v znení: Všetky ostatné osoby sú povinné zachovávať celoročne nočný kľud v čase medzi 22.00 a 6.00 hod. Počas sviatku celodenne. Obyvatelia bytov sú povinní správať sa tak, aby neobťažovali a nerušili susedov nadmerným hlukom, napr. hrou na hudobný nástroj, televízia, hudba, buchot a skákanie. Užívatelia bytov sú povinní v čase od 22.00 do 6.00 hod., v nedeľu a sviatok celodenne zabrániť akémukoľvek hluku. V tomto čase nie je dovolené hlasno púšťať hudbu, televíziu, hrať na hudobný nástroj, spievať, hlučne sa zabávať, zapínať vysávač prachu, mixér, práčku, vŕtať, vykonávať akúkoľvek činnosť, ktorá spôsobuje hluk. V tomto čase je potrebné stíšiť rozhlasové a televízne prijímače a hudbu na izbovú počuteľnosť tak, aby hluk neprenikal do susedných bytov. 
Tento článok prevzal zo starších smerník, ktoré tu platili ešte za socializmu. Uvedomuje si, že smernica je dnes navrhnutá tak, že hluk by sa mal merať. No aká je prax? Ak bude sused mlátiť kladivom o polnoci, tak v tej chvíli nikto nepríde, aby zmeral hluk. Ale ak tam bude povedané, že hluk nesmie prenikať do susedných bytov, tak je to jasne a jednoznačne povedané. 
K § 6 ešte doplnil: Vo vyššie uvedenom čase sa zakazuje hlasné púšťanie hudby, hlučná zábava na verejných priestranstvách a v autách. Prášenie a čistenie akýchkoľvek predmetov, podložiek a podobne je dovolené denne okrem nedele a sviatkov v čase od 7.00 do 19.00 hod. len na miestach na to vyhradených. 
K stavebnej činnosti § 9:
Bod 1 – V čase od 22.00 do 6.00 hod.  a tiež v nedeľu a sviatok celodenne je zakázané vykonávať akúkoľvek stavebnú činnosť v meste Košice. V prípade, že stavba je vzdialená od obytnej zóny viac ako 500 metrov, resp. jedná sa o mimoriadnu situáciu, môže Magistrát mesta udeliť výnimku len na jednotlivé dní. V prípade porušenia nariadenia môže mesto nariadiť zastavenie stavby. Mestská polícia a Magistrát mesta má právo kontrolovať plnenie tohto uznesenia.
Bod 2 – Výnimka sa neudeľuje na zvlášť hlučné stavebné práce, napr. zarážanie pilótov do zeme.
Bod 3 – Stavebník je povinný udržiavať prístupové komunikácie v čistote a v čase sucha ich pravidelne kropiť. 
K alkoholu § 8:
Dopĺňa bod 4 – Na území mesta Košice sa zakazuje podávanie alkoholu mladistvým. Mestská polícia a polícia SR (ďalej len polícia) vykonáva kontrolu plnenia. V prípade podozrenia požitia alkoholických nápojov mladistvými, vykoná polícia dychovú skúšku. V prípade, že mladistvý odmietne dychovú skúšku, berie sa za to, že alkohol požil. Polícia môže v takomto prípade mladistvého predviesť na najbližšiu policajnú stanicu. Tu spíše záznam. Zároveň telefonicky oznámi priestupok rodičom, resp. zákonnému zástupcovi a požiada ich o prevzatie mladistvého, prípadne ho odvedie domov. Zároveň môže vyrúbiť pokutu. Polícia môže zaslať oznámenie o priestupku na školu mladistvého a jeho rodičom. Mestská polícia vedie záznamy o priestupkoch mladistvých. V prípade viacnásobných porušení prípad oznámi na príslušné sociálne oddelenie. 
§ 5, za bod 2 sa dopĺňa: Mesto koordinuje kultúrne a spoločenské aktivity konané na Hlavnej ulici tak, aby bolo zamedzené rušenie obyvateľstva, prípadne pravidelných aktivít, napr. predstavenie Štátneho divadla, bohoslužby a podobne. 
Uvedomuje si, že tam môžu byť niektoré veci, ktoré sú možno na hrane, ale treba sa pokúsiť nájsť miesto, kde tá hrana skutočne je, aby sa využila zákonná možnosť, ktorá je. Uvedomuje si, že hlavne meranie hladiny alkoholu bude trochu problematické, ale počul, že v niektorých mestách to majú takto schválené a funguje to. Treba to trochu učesať, schváliť, prípadne nechať to ešte, resp. prerušiť tento bod a zaradiť ho ako posledný a dovtedy si jeho návrh premyslieť. Mohla by sa na to pozrieť príslušná komisia, odborní pracovníci Magistrátu mesta, no treba sa  tým zaoberať.

p. Čečko, námestník primátora mesta Košice -  Má to chápať tak, že o týchto návrhoch 
p. Cengela sa bude hlasovať až zajtra, v závere rokovania mestského zastupiteľstva? A teraz chce zistiť, či jeho návrhy sú právne čisté?

p. Cengel, poslanec MZ – Predstavuje si to tak, že dnes by prebehla diskusia, ktorá by 
sa neuzavrela, veď jeho návrh určite nebude jediný, medzi tým jeho návrh v písomnej forme môžu dostať všetci poslanci a bude sa môcť k tomu vyjadriť aj odborný personál a celkové hlasovanie by prebehlo zajtra, v závere rokovania. 

p. Halenár, poslanec MZ – Faktická poznámka. Dve veci, hluk a alkohol. Pokiaľ sa
hluk nebude merať, tak si mesto s týmto problémom nedá rady. Otázka by mala znieť: Ako sa bude postupovať prakticky pri hluku? Už je to overené? Na komisii životného prostredia mu nikto nevedel povedať, že ako sa bude postupovať. 
K alkoholu – niektoré veci nie sú na hrane, ale úplne za hranou. Pri odmietnutí poskytnúť dychovú skúšku považovať dotyčného, že je pod vplyvom alkoholu je mimo všetkého a predvedenie na stanicu je dvojnásobne mimo všetkého. 

p. Weiszer, poslanec MZ – Faktická poznámka. Stotožnil sa s tým, čo tu odznelo.
Pán Halenár niečo naznačil a hoci to pokladá za dobrý návrh, pán Cengel sa v niektorých veciach nechal uniesť. Veľmi silne pochybuje o tom, že niekto by ho dokázal obmedzovať, aby v nedeľu nemohol vo vlastnej domácnosti použiť mixér, resp. vysávať. To už prekračuje hranice. Otázne je, ako by sa dokazovalo, že to prekročilo povolené hranice hluku. Kde by sa to meralo? Pred vchodovými dverami jeho bytu? U suseda v jeho byte, koľko vyprodukovaného hluku prejde cez stenu k nemu? Dúfa, že v priebehu diskusie a posudzovania  sa návrh očistí od týchto sporných vecí. 

p. Matoušek, poslanec MZ – Faktická poznámka. Aj jeho pripomienky sú podobné, 
ako mali predrečníci. Áno, vie o prípade, že sa tento hluk nemusí merať, ale po troch upozorneniach jednoducho zabaví zdroj hluku. Neplatí to zatiaľ na Slovensku, ale v niektorých štátoch Európy. Sú to síce dobré veci, no treba  preveriť, či nenarážajú na ústavnosť a ďalšie zákonné predpisy, napr. občiansky zákonník, ktoré platia všeobecne na území Slovenska. Nevie, či mestské zastupiteľstvo bude schopné to zajtra schváliť.

p. Blaškovičová, poslankyňa MZ – Pokiaľ nebudú mať poslanci návrh v písomnej 
podobe, tak sa im bude o ňom ťažko diskutovať, lebo už tu medzi sebou rozprávajú, či vysávať sa nesmie iba v noci, či aj cez deň. V nedeľu sa neupečie koláč, keď sa nepustí robot. Neurobí sa tatárska omáčka, keď sa nepoužije mixér. Kto sa v nedeľu vráti z dovolenky, nemôže oprať špinavé veci. Sú tu veci, ktoré treba vyjasniť a povedať si presne, čo je hladina hluku. Je to presne o nedeľných rezňoch, podľa toho by sa ich všetci museli zrieknuť, alebo by si ich museli pripraviť v sobotu. Sú to veci, ktoré treba jednoducho doriešiť.
Dnes sú ľudia veľmi zaneprázdnení a stavebné úpravy v bytoch, napr. výmena okien, sa robia najviac cez víkendy, zvážiť, či to má byť aj sobota, aj nedeľa, alebo tam predsa len nechať nejaký priestor na dokončenie. Treba to mať v písomnej podobe a potom sa o návrhu môže diskutovať, o termínoch, o hodinách. 
Krátko sa vrátila k pôvodnému návrhu, ku konzumácii alkoholu, kde sa hovorí len o Hlavnej, Mlynskej a Alžbetinej. Má za to, že keď niekto uvidí policajta, postaví sa na roh Kováčskej a už sa bude konštatovať, že je to v poriadku. Aj toto by bolo treba nejakým spôsobom domyslieť. 
Nie je jej celkom jasné, ako by sa určovala vzdialenosť 25, či 30 metrov, pretože každý policajt by musel mať meracie pásmo, aby presvedčil dotyčného, že má pravdu. 

p. Čečko, námestník primátora mesta Košice – Opätovne upozornil na § 11, ktorý
splnomocňuje mestské časti prijímať vlastné VZN a tam už môžu konkretizovať ulice a miesta, ktoré vo svojich mestských častiach chcú do nariadenia zahrnúť.

p. Halenár, poslanec MZ – Chcel by poznať odpovede na otázky, ako sa toto VZN
v bode hluk a v bode alkohol bude konkrétne vykonávať. Chce pochopiť, čo sa skrýva v tých slovách. Konkrétne, ak sa občan bude sťažovať na hluk a o 23.00 hod. zatelefonuje na mestskú políciu – potrebuje vedieť, čo sa za tým stane.
Ako sa bude postupovať, keď niekto naplní literu tohto VZN o alkohole? Čo mestská polícia urobí, napr. v prípade bezdomovca s občianskym preukazom? Osobne si myslí, že riešenie problému alkoholu na verejnosti aspoň v tomto meste spočíva úplne inde, než je predkladaný text VZN. Myslí si, že sa treba sústrediť na príčiny, nie na dôsledky. 
Vidí tri hlavné príčiny problému alkoholizmu na verejnosti:
Prvou príčinou sú benevolentné mestské časti pri posudzovaní predaja a následnej kontroly konzumácie alkoholu v blízkosti miestnych obchodov s potravinami. Napr. obchod s potravinami na Rožňavskej, je to tu neďaleko na Terase, roky predáva alkohol ľuďom, ktorí následne posedávajú na lavičkách pod oknami ľudí, používajú hlasný a hrubý slovník, močia priamo pod ich balkónmi. Ľudia odtiaľ sú zúfalí z tohto stavu, ktorý trvá roky. Neverí, že text VZN toto vyrieši. 
Druhou príčinou je tzv. starostlivosť mesta o bezdomovcov cez zimu. Pretože taký bezdomovec si povie: Keď sa mesto o mňa postará v zime, tak cez leto to nejako bude fungovať. Podobne sú zodpovední všetci Košičania, ktorí dávajú peniaze rôznym ľuďom po meste. Možno práve tie peniaze sa zamieňajú za alkohol a následne sú problémy pri bytoch. 
Tretiu príčinu vidí v tom, že mesto nevytvára dostatok príležitostí pre mládež, aby mala možnosť vybrať si, ako tráviť voľný čas. 
V prípade, že sa rozhodnú sústrediť sa na tieto tri príčiny, ktoré sú podľa neho rozhodujúce, myslí si, že prudko poklesne problém alkoholizmu na verejnosti a budú si môcť povedať, že skutočne urobili pre vyriešenie tohto problému niečo veľmi konkrétne, pretože jemu ten text VZN č. 78 pripadá, že sa iba stará o formálnu stránku, aby sa pri opakovaní problémov mohlo povedať: Veď VZN máme. 

p. Forgáč, poslanec MZ – Požiadal o konkrétnejšie vysvetlenie predloženého návrhu. 
Napr. § 8 – Zákaz požívania alkoholických nápojov, bod l. Už na rokovaní mestskej rady sa dohodli a myslí si, žeby bolo dobre tento návrh už  zapracovať aj do tohto návrhu. Ide o určenie vzdialenosti 25 metrov. Odporúča, aby to bolo všade 100 metrov, dokonca aj v bode f).
Poprosil, aby sa presnejšie špecifikoval bod d) kde v okolí kostolov vo vzdialenosti atď. – navrhol doplniť text: v okolí kostolov, modlitební  a objektov, ktoré slúžia na vykonávanie cirkevných obradov.

p. Matoušek, poslanec MZ – Predniesol návrh, o ktorom hovoril už na mestskej rade 
a to, aby sa vzdialenosť 25 metrov zvýšila na 100 metrov. Nepredložil ho písomne, lebo ide iba o zmenu v číslach.

p. Čečko, námestník primátora mesta Košice - 	Všetky návrhy na doplnenie uznesenia
	sa predkladajú písomne.

p. Halenár, poslanec MZ – Faktická poznámka. K tým metrom. Táto diskusia 
o metroch je úplne zbytočná. Treba si predstaviť, že existujú sáčky a do nich sa dá vložiť čokoľvek, čo niekto drží v ruke a zabaliť to do hocičoho. Je to skrátka nepochopiteľné, že sa tu vedia hádať na metroch, keď je to nepostihnuteľné už pri tom najjednoduchšom spôsobe, ako uniknúť tejto sankcii. Nikto nemá právo, aby po niekom žiadal, aby mu ukázal, čo má v sáčku, keď si ho dáva k ústam.  Je to zbytočné, nebude to dobre fungovať a bude to niečo iba po formálnej stránke.

p. Čečko, námestník primátora mesta Košice – Uvítal by, keby pán poslanec 
predniesol aj konkrétnu záležitosť, ktorá by podľa neho nebola formálna a riešila by danú problematiku. Požiadal ho, nech skúsi takto rozmýšľať a tak sa naladiť.

p. Lukán, poslanec MZ – Na komisii životného prostredia a verejného poriadku 
o tomto materiáli veľa diskutovali a dohodli sa, že predložia návrh na doplnenie uznesenia a to v čl. 1 § 8 – užívanie alkoholických nápojov, písm. h) v originálnom texte ulice Hlavná, Mlynská, Alžbetina, Dominikánske námestie a Staničné námestie sa urobí zámena za text: územie vymedzené hranicami mestskej pamiatkovej rezervácie a Staničné námestie.

p. Grega, poslanec MZ – Kvituje, že sa predkladá takéto VZN, pretože v prevažnej 
miere sa dotýka Starého mesta, lebo gro podnikov je práve v Starom meste a aj z iných mestských častí sa ľudia chodia baviť do centra. Najväčší hluk, najväčší neporiadok je v Starom meste a najviac sťažností zaznamenávajú práve oni. Majú však zviazané ruky. Nedá sa hľadať iba príčina, musí sa to robiť spolu. Musí sa odstrániť príčina, no zároveň sa musí pôsobiť aj represívne. Toto VZN vytvorí priestor na to, aby príslušníci polície mohli postihovať tých ľudí za to, že konzumujú alkohol. Mesto nemá páky na to, aby obmedzilo predaj alkoholických nápojov. Najhoršou pliagou sú diskonty, pretože tam sa nakupuje lacný alkohol. Problém nie je v tom, že ľudia sa podgurážia v podnikoch, naopak, prídu tam a tam vyvádzajú. Mestská časť sa už ani nemôže vyjadrovať k tomu, kde môže byť prevádzka, túto kompetenciu už nemajú, takže aj tam môže byť problém. To, že sa ľudia bavia, že sa vozia v taxíkoch, napr. po Kováčskej, na to majú x sťažností. Ale tiež niekto povoľoval stanovištia taxíkov. Bolo to mesto. Je logické, že po skončení podujatia ľudia čakajú, bavia sa a rozprávajú, kým príde taxík. To by musel byť nespočet policajtov, aby to všetko skontrolovali. Nie je to také jednoduché.
Čo sa týka druhej časti, musia sa vytvárať podmienky pre zmysluplné využívanie voľného času pre deti a mládež. Mestská časť Staré mesto v tom smere robí, myslí si, že aj iné mestské časti v tomto smere niečo robia. Spoločne by sa mali nad tým zamyslieť. Môžu to prebrať aj na Rade starostov a v tejto oblasti by mohli vymyslieť viac rôznych súťaží, otvoriť ďalšie športoviská, aby mali mladí ľudia v lete kde chodiť. Nevyrieši sa to šibnutím prútika, lebo problém je inde. V školách a rodinách, lebo sa nikto nestará o týchto mladých ľudí, nemajú pozitívne vzory, lebo v novinách sa rozoberajú iné hlúposti a nie propagovanie dobrých príkladov.

p. Čečko, námestník primátora mesta Košice – Úplne súhlasí s prednesenou 
myšlienkou, ktorú vyslovil pán poslanec, že cieľom tohto VZN je okamžite konať a odstraňovať negatívne javy.

p. Gamcová, poslankyňa MZ – Vyjadrila sa k metrom, k obmedzovaniu vo 
vzdialenosti. Myslí si, že to nemá zmysel, ona by to vypustila celkom a nahradila textom: v okolí areálov škôl, ihrísk a výchovno-vzdelávacích zariadení sa nemajú čo pohybovať ľudia, ktorí požívajú alkoholické nápoje, tak isto modlitební, kostolov. Myslí si, že či sa tam dá 25, alebo 100 metrov, bude to pre mestských policajtov komplikované na dokazovanie. Navrhla, aby to tam nebolo vôbec.
Spýtala sa p. Cengela, či to myslel vážne s hrou na hudobných nástrojoch. Pokiaľ áno, tak ho poprosila, aby to zvážil. Mali by byť všetci radi, že deti hrajú na hudobných nástrojoch a nemal sa im obmedzovať čas, kedy môžu hrať. Veď takto sa neflákajú po cestách, neužívajú drogy, skôr by trvala na tom, aby hranie na hudobných nástrojoch tam vôbec nebolo zakomponované.

p. Čečko, námestník primátora mesta Košice -  Je to zaujímavý návrh v prípade 
vypustenia tých metrov. Predpokladá, že ho predloží návrhovej komisii. 

p. Lukan, poslanec MZ, Faktická poznámka. Do už predloženého návrhu doplnil aj 
mestský park a park na Moyzesovej. Môžu sa zahrnúť všetky mestské parky.

p. Čečko, námestník primátora mesta Košice -  Parky sú tam zahrnuté všeobecne.
Mestské časti, ktoré pripravia vlastné VZN si to tam zahrnú. Niekoľkokrát upozornil na § 11 tohto VZN. Je presvedčený, že mestské časti po vzore VZN mesta Košice, budú prijímať vlastné VZN.

p. Lukán, poslanec MZ – Tak potom to necháva v znení, ako ho pôvodne  navrhol.

p. Derján, poslanec MZ – Tiež je za to, aby sa predložený návrh dnes iba prediskutoval
a hlasovalo sa o ňom až zajtra, lebo v tomto návrhu sa nemyslí ani na takú vec, ako je centrum mesta, kde sa vytvorili záhrady a kde sa predávajú a konzumujú alkoholické nápoje a je to aj v blízkosti kostolov.

p. Čečko, námestník primátora mesta Košice – To je v návrhu uvedené a ošetrené.

p. Derján, poslanec MZ – Nie je to také zreteľné a jasné, ako by to malo byť. To isté
platí pre prípad, že sa na Hlavnej usporadúvajú  akcie celomestského významu, napr. trhy.

p. Cengel, poslanec MZ – Faktická poznámka. Dal procedurálny návrh, aby sa 
všetky pripomienky zhromaždili v návrhovej komisii, tá ich dá prefotiť, každý 	poslanec dostane tieto návrhy a zajtra sa k tomu vrátia a budú pokračovať v diskusii.
Poznámka k vystúpeniu p. Gamcovej.  Osvojil si jej návrh s hudobnými nástrojmi, Tiež si myslí, že rezne a mixéry treba počas nedele nejako ošetriť. Ale na to je diskusia, aby vyčistila nejasnosti.

p. Čečko, námestník primátora mesta Košice -  Vidí, že p. Halenár sa hlási s faktickou 
poznámkou, no v tomto bode už 2-krát vo faktickej poznámke vystúpil, preto mu ďalšiu faktickú poznámku neudelil.
Dal hlasovať o návrhu p. Cengela, aby sa prerušilo rokovanie tohto bodu a pokračovať sa bude na druhý deň rokovania, po precizovaní všetkých návrhov, či sú po právnej stránke splniteľné, alebo nie.
Požiadal pracovníkov Magistrátu mesta, aby sa v tejto chvíli začali tomu venovať.

Hlasovanie č. 42: za 28, proti 1, zdržali sa 5.

p. Čečko, námestník primátora mesta Košice – Konštatoval, že procedurálny návrh bol 
prijatý.
––-     ––-     ––-

16. Návrh na zmeny VZN mesta Košice č. 98 o miestnej dani za vjazd a zotrvanie 
motorového vozidla v historickej časti mesta Košice a o režime užívania historickej časti mesta Košice

Poznámka: Materiál bol v úvode rokovania pri schvaľovaní programu zaradený ako bod 62/1.
––-     ––-     ––-

17. Zmeny a doplnky VZN mesta Košice č. 70 o dani za užívanie verejného 
      priestranstva

p. Čečko, námestník primátora mesta Košice – Požiadal spracovateľa o uvedenie
	materiálu.

p. Takácsová, vedúca legislatívno-právneho oddelenia MMK – Z dôvodu, že na 
prerokovanie v mestskom zastupiteľstve je zaradený bod Zmena VZN mesta Košice č. 98 toto VZN s ním úzko súvisí. Keďže sa historická časť mesta zúži, nemožno už stotožniť vyhradené užívanie verejného priestranstva na účely trvalého parkovania a státia. Zaviedol sa nový pojem pre tú oblasť mesta, kde je potrebné za terajších podmienok zdaňovať vyhradzovanie parkovacích miest na trvalé parkovanie a státie a ten pojem je „centrálna mestská časť“. To je podstatou  tejto zmeny. Je to vlastne terajšia historická časť a tým nebudú dotknuté práva občanov, ktorým už boli vyrúbené dane za vyhradené parkovacie  miesta. Táto zmena sa použila aj na odstránenie, resp. na aktualizáciu niektorých ustanovení, kde správca dane pociťoval, že v súčasnosti chýbajú. Je to napríklad určenie poplatku za užívanie verejného priestranstva na niektoré druhy, ako za uloženie palív, za výkopy zeminy, pretože doteraz niečo také absentovalo. Zároveň sa splnomocňuje primátor, aby vydal úplné znenie VZN vzhľadom na množstvo zmien. 

V rozprave vystúpili:

p. Halenár, poslanec MZ – Oznámil p. Čečkovi, že dá na prokuratúru podnet, aby 
zvážila, ak niekto úmyselne porušuje rokovací poriadok, že čo môžu poslanci urobiť, aké právne kroky môžu použiť. Neuzavrel diskusiu v predchádzajúcom bode, on nedostal dve odpovede na konkrétne položené otázky. Považuje to za hrubé porušenie rokovacieho poriadku a svojvôľu. Požiadal ho, aby prísne postupoval počas zvyšného rokovacieho dňa v zmysle rokovacieho poriadku. 

p. Čečko, námestník primátora mesta Košice – Vyzval p. Halenára, aby skúsil byť 
konštruktívny. On len konštatoval, čo bolo prijaté na začiatku rokovania mestského zastupiteľstva, čo sa týka faktických poznámok a diskusie. Podľa toho postupoval. 

p. Cengel, poslanec MZ - § 2 bod 3, tu sa hovorí o výkopoch. Je to problém, ktorý 
Košice už dlhší čas potrebovali riešiť. Tu sa len hovorí, že 5,- Sk za výkop zeminy na dobu dlhšiu ako 24 hodín. Tu by bolo dobre určiť, či sa jedná o úzky výkop, výkop do 1 metra, alebo výkop širší. Bolo by potrebné uviesť, že je to za meter dĺžky výkopu a za deň. Treba bližšie uviesť, čo sa rozumie pod rozkopávkou – ide o dobu. Je to po ukončení asfaltového povrchu, alebo uvedenie zelenej plochy do pôvodného stavu. Podľa neho výkopy nie sú celkom dobre ošetrené.

p. Blaškovičová, poslankyňa MZ – Opýtala sa na druhú časť, ukladanie dane, § 3.
	Je tu návrh na upustenie od poplatku za užívanie verejného priestranstva. 
Písm. c) Na zaujatie verejného priestranstva pri realizácii stavieb projektu Potreby cirkví. Nemá nič proti tomu, ale pokiaľ sa zohľadnia potreby cirkví, tak by tam mali byť aj ostatné verejno-prospešné inštitúcie.  Mali by tam byť školy, zdravotné zariadenia, kultúrne zariadenia. Nevie, prečo je tam len cirkev a ostatné verejno-prospešné inštitúcie nie. 
Predkladá návrh na uznesenie, nech je tam realizácia stavieb verejno-prospešných inštitúcii. 

p. Čečko, námestník primátora mesta Košice – Ukončil rozpravu a dal slovo návrhovej
	komisii.

p. Jutka, poslanec MZ -  Prečítal pozmeňujúci návrh p. Blaškovičovej. 
	II. časť platného VZN – ukladanie dane § 3 ods. 1 písm. c) Na zaujatie 	verejného priestranstva pri realizácii stavieb verejno-prospešných inštitúcií.
Zároveň opätovne požiadal všetkých poslancov, aby návrhy na uznesenie predkladali písomnou formou. 

Hlasovanie č. 43: za 27, proti 1, zdržali sa 11.

p. Čečko, námestník primátora mesta Košice – Konštatoval, že návrh na doplnenie 
uznesenia bol schválený.

p. Jutka, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach  podľa § 6 ods. 2 písm. a) Štatútu mesta Košice  schvaľuje zmeny a doplnky Všeobecne záväzného nariadenia mesta Košice č. 70 o dani za užívanie verejného priestranstva podľa predloženého návrhu so schválenou zmenou.

Hlasovanie č. 44: za 38, proti 1, zdržal sa 1.

p. Čečko, námestník primátora mesta Košice -  Konštatoval, že uznesenie o zmene 
VZN bolo schválené.

––-     ––-     ––-

18. Návrh na zmeny a doplnky VZN mesta Košice č. 44 – Pravidlá prenajímania 
     malometrážnych bytov pre dôchodcov na území mesta Košice

p. Čečko, námestník primátora mesta Košice -  Požiadal spracovateľov, aby uviedli
	materiál.

p. Revajová Bujňáková, vedúca sociálneho oddelenia MMK – Predložený návrh 
zmeny VZN bol spracovaný a na rokovanie mestského zastupiteľstva predložený z dôvodu množstva žiadostí o pridelenie malometrážneho bytu, ktoré boli doručené na oddelenie sociálnych vecí a práve pre nesplnenie istých podmienok boli zamietnuté. 
Zmeny sa týkajú troch základných bodov. V § 1 navrhujú rozšíriť okruh žiadateľov o malometrážny byt aj o výsluhových dôchodcov, ktorí v pôvodnej úprave neboli. Taktiež navrhujú zmenu v § 3, t.j. v početnosti rodiny, ktorej môže žiadateľ o malometrážny byt darovať svoj byt. Z pôvodných troch členov navrhujú znížiť ich počet na dvoch. Ešte jedna závažná úprava – k žiadosti o pridelenie malometrážneho bytu bolo potrebné doložiť stanovisko posudkového lekára. Vzhľadom na skutočnosť, že mesto Košice má problém s posudkovým lekárom, navrhuje sa, aby to bol príslušný lekár.

V rozprave vystúpili:

p. Dittrich, poslanec MZ – Predniesol stanovisko sociálnej a bytovej komisie. 
Odporučila predložený materiál prerokovať a schváliť so zapracovaním týchto pripomienok. 
Ak žiadateľ o malometrážny byt nemá potomka v priamom rade, za vlastné zavinenie sa taktiež nepovažuje, ak uchádzač bezodplatne prenechá byt tretej osobe a zároveň uchádzač prehlásením označí tretiu osobu za svoju najbližšiu. 
Žiadateľom o malometrážny byt nemôže byť občan poberajúci výsluhový dôchodok. 
Legislatívno-právna komisia na svojom zasadnutí 16.6.2008 odporučila mestskému zastupiteľstvu prerokovať a schváliť predložený materiál. Odporúča vlastníkovi, t.j. mestu riešiť monitorovanie potrieb cieľovej skupiny obyvateľov v domoch osobitného určenia prostredníctvom terénneho pracovníka. 
Toľko stanoviská komisií, ktoré sa zaoberali týmto materiálom. 
Mal k tomu niekoľko ďalších poznámok. Svoje poznámky zhrnie do návrhu na uznesenie, ktoré  odovzdá návrhovej komisii. 
§ 3 ods. 1 písm. a) – V súčasnom znení tohto paragrafu sa hovorí: Ak uchádzač prenechá byt do bezodplatného užívania -  toto slovné spojenie hovorí o tom, že uchádzač o malometrážny byt ostane majiteľom pôvodného bytu, lebo dať niečo niekomu do bezodplatného užívania, znamená požičať mu to, bez toho, aby mal nárok na zaplatenie za požičanie. Tam navrhol zmenu: Ak uchádzač prenechá byt bezodplatne do užívania. Bezodplatne znamená, že ten byt daruje. To by malo byť zrejmé. Súčasná formulácia vo VZN nie je presná.
Čo sa týka § 3, vzhľadom na odporúčanie sociálnej komisie, navrhuje po jeho úprave takéto znenie: V prvej časti – ak nemajú vlastný byt, ani oň neprišli vlastným zavinením, za vlastné zavinenie sa nepovažuje, ak uchádzač prenechá  byt bezodplatne najmenej dvojčlennej rodine svojho potomka  v priamom rade, ktorý má nepretržitý trvalý pobyt v meste Košice a nikdy nemal iný byt. To je jedna časť, o ktorej hovorila aj vedúca oddelenia. Druhá časť úpravy v tomto paragrafe: Za vlastné zavinenie sa taktiež nepovažuje, ak uchádzač bezodplatne prenechá byt tretej osobe, ktorá má v tomto byte trvalý pobyt najmenej jeden rok, je členom najmenej dvojčlennej rodiny a zároveň ju uchádzač prehlásením označí za svoju najbližšiu osobu.
Toto navrhol do schvaľovacej časti uznesenia.
V návrhu na uznesenie je aj ukladacia časť. S ohľadom na odporúčanie legislatívno-právnej komisie, že mestské zastupiteľstvo ukladá riaditeľovi MMK, aby cestou správcu bytového fondu, to znamená Bytového podniku, zabezpečil intenzívne monitorovanie dodržiavania domového poriadku v domoch osobitného určenia a monitorovanie potrieb práve tejto cieľovej skupiny obyvateľov.

p. Čečko, námestník primátora mesta Košice – Pán poslanec prekročil dohodnutý čas, 
ale rešpektoval, že bol čítaný návrh komisie.

p. Kočiš, poslanec MZ – Upozornil na istú nezrovnalosť v návrhu na uznesenie, kde sa 
v jeho závere píše „podľa predloženého návrhu“. Podľa predloženého návrhu je v § 3 ods. 1 písm. a) uvedené najmenej dvojčlennej rodine a v pracovnom materiáli je to najmenej trojčlennej rodine. Ktorý materiál platí pre uznesenie? Zrejme návrh. Potom tam požiadal zapracovať „trojčlennej rodine“ ak to tam má byť, alebo také bude želanie väčšiny, ale jeho osobný názor je, že by sa vôbec nemal rešpektovať výsluhový dôchodok. O to sa stará štát. Štát zabezpečí svojho zamestnanca výsluhovým dôchodkom tak, aby mal dosť na uspokojenie svojich potrieb. Myslí si, že výsluhový dôchodok nie je 6.000,- Sk. Chce tu niekto verejne podporovať daňové úniky? Snáď si niekto naivne nemyslí, že niekto bezodplatne niekomu prenechá byt v dnešnej dobe? Myslí si, že z 10 to bude 1 naivný prípad.
Prečo sa do VZN nevniesol nejaký finančný limit, aký má dôchodca príjem. Čo keď má dôchodok 15 tis. Sk? Koľkí z mladých ľudí nemajú takýto príjem a dokážu sa postarať o svoje bývanie. No mesto mu ešte ponúkne malometrážny byt a ešte raz ho zabezpečí. Aká je to rovnosť šancí pre ostatných? Navrhol preto tam dať aj nejaký limit. To dal len tak do pozornosti.

p. Dittrich, poslanec MZ – Faktická poznámka. V návrhu na uznesenie preskočil 
bod 1. Ten hovorí: Z predloženého materiálu sa vypúšťajú slová „výsluhový“ a „výsluhový dôchodok“.
K tomu, čo povedal p. Kočiš. K materiálom je pripojená pracovná pomôcka, ktorá má slúžiť na to, aby sa mohla porovnať zmena s pôvodným textom. V pôvodnom texte je uvedené, že mení sa výraz „trojčlennej rodine“. Treba pozornejšie čítať materiál.
Za každý z týchto bodov, ktoré uviedol v návrhu uznesenia, by sa malo hlasovať samostatne.

p. Mutafov, poslanec MZ – Faktická poznámka. Pripomenul jednu základnú vec. VZN
má svoj legislatívny proces. Malo by byť 15 dní vyvesené a potom by mali byť vyhodnotené pripomienky k tomuto VZN. No poslanci teraz toto VZN tvoria na pléne a myšlienky, ktoré p. Dittrich prezentoval sú celkom interesantné, ale bolo by žiadúce, kedy boli pripojené k materiálu, pretože v tomto materiáli mnohé nie sú. Tak sa stane, že poslanci budú hlasovať o materiáli, v podstate bude úplne iné VZN, než bolo na vývesnej tabuli, ale proces pripomienky neprebehol. Preto by sa mali do budúcna prijať zásadné a striktné pravidlá hry, ako môžu byť VZN pripomienkované.

p. Jeník, poslanec MZ – Myslí si, že táto novela VZN č. 44 vyvstala aj z toho, že 
momentálna ponuka je vyššia ako dopyt. Pôvodné VZN má veľmi prísne pravidlá a mnohí záujemcovia nespĺňali podmienky. Predložený návrh zohľadňuje aj výsluhových dôchodcov a znižuje podmienku trojčlennej rodiny na dvojčlennú rodinu. Všetky veci, o ktorých hovoril p. Dittrich by akceptoval s tým, že komisia nemala jednotný názor, ako to bolo prezentované, lebo predovšetkým v bytovej subkomisii boli zásadné pripomienky predovšetkým k možnosti ponúknutia bytu tretej osobe. Tá tretia osoba pred niekoľkými rokmi v tomto meste narobila veľa problémov. Myslí si, že tu je najväčšia možnosť diskusie a takých spôsobov získania malometrážneho bytu, ku ktorému môžu byť určité pripomienky. Je tu priestor pre zákulisné veci, ktoré boli v minulosti tvrdo kritizované. Osobne, ak táto vec prejde, tak sa v tomto smere určite spustí lavína. Toto signalizuje už dopredu a nemalo by sa to schváliť.
Zároveň povedal, že mesto vytvára všetky podmienky na to, aby riešilo predovšetkým mladé rodiny tým, že tá úľava na dvojčlennú rodinu je zo súčasného hľadiska celkom aktuálna. 
Upozornil všetkých poslancov, že aj predkladateľ aj spracovateľ vedia, prečo bol materiál takto pripravený.

p. Gamcová, poslankyňa MZ – Zdôraznila možno dve vety, ktoré použil p. Jeník. 
Potvrdila, že na sociálnej a bytovej komisii boli vznesené veľmi vážne pripomienky k predloženému návrhu p. Dittricha. Vôbec to nebolo také jednotné, ako sa tu zdá. Týka sa to predovšetkým prenajímania malometrážnych bytov dôchodcom, ktorí prevedú darovacou zmluvou svoj byt do vlastníctva  tretej osobe, ktorá nie je priamo v príbuzenskom vzťahu. Zdôraznila, že toto VZN má slúžiť predovšetkým dôchodcom, ktorí sú v akejkoľvek núdzi, sociálnej, alebo inej. V komisii veľmi veľa diskutovali aj na tému, či je všetko v poriadku aj pri súčasnom VZN a už nie pri rozšírení, ktoré ukladá takéto uznesenie, ktoré predložil p. Dittrich. 
Poprosila p. Fedorkovú, pracovníčku oddelenia sociálnych vecí, aby sa k tomu ešte vyjadrila. Veľmi pekne to vysvetlila na komisii a ona sa plne stotožňuje s tým, aby mestské zastupiteľstvo takýto návrh na uznesenie neschválilo, pretože to bude ďalšia lavína k podávaniu žiadostí a možnosti pre ľudí, ktorí vôbec nie sú sociálne odkázaní, získať byt. Treba si uvedomiť, na čo to VZN má slúžiť. To sú malometrážne byty, ktoré majú slúžiť dôchodcom. 

p. Fedorková, pracovníčka oddelenia sociálnych vecí MMK – Novela VZN č. 44 bola 
robená pre potreby praxe. Naozaj malometrážne byty, ktoré sú bytmi osobitného určenia, majú slúžiť istej cieľovej skupine a to dôchodcom mesta Košice. Na sociálne oddelenie prišlo veľmi veľa žiadostí, no väčšina z nich je vybavená negatívne. Podotkla, že cez malometrážne byty sa rieši situácia mladých rodín v Košiciach, takže každý žiadateľ musí prenechať bezodplatne svoj byt príbuznému potomkovi v priamom rade s tým, že doposiaľ platilo, že musí mať trojčlennú rodinu. Myslelo sa tým, že to budú manželia s dieťaťom. Vzhľadom k tomu, že najviac žiadostí bolo odmietnutých práve z dôvodu, že nespĺňali podmienku trojčlennej rodiny.
Ponuka malometrážnych bytov sa vyrovná dopytu. Na komisii povedala, že každá novela zákona sa robí pre potreby praxe. Podľa navrhovanej úpravy by mohol žiadateľ darovať byt aj cudzej osobe, nie v priamom rade, ktorú on sám určí, že tomuto človeku chce svoj byt darovať. Počas jej dlhoročnej praxe mali len jedinú takúto žiadosť, ktorá bola zamietnutá a preto neboli celkom za to, aby sa toto menilo, lebo by to mohol byť nástroj manipulácie, alebo zneužitia a mysleli si, že v ojedinelých prípadoch by to bolo možné brať ako prípad hodný osobitného zreteľa, kde primátor mesta môže udeliť výnimku aj na odporúčanie sociálnej a bytovej komisie. 
To sú dve najzávažnejšie zmeny, ktoré boli najdiskutovanejšie a z ich pohľadu by bolo dobre, ak by sa zmenil počet osôb z troch na dvoch a nebolo by celkom šťastné, aby sa zmenilo, že žiadateľ môže previesť bezodplatne svoj byt do vlastníctva cudzej osobe, ktorú on sám určí.

p. Dittrich, poslanec MZ – Faktická poznámka. Vo svojom vystúpení ani raz 
nespomenul, že sociálna komisia jednomyseľne prijala a odporúčala zmenu vzhľadom na tú tretiu osobu. Z prítomných 18 členov komisie pri hlasovaní bolo 12 za, 3 proti a 3 sa zdržali. 
Debata je vážna a téma je veľmi citlivá. Padali slová ako „vysoké riziko zneužitia“ a podobne. Kto chce kradnúť kradne a pred zlodejom zámky niet. Riziko je v každom. Kto chce podvádzať, bude podvádzať, kto chce brať úplatky, tak ich bude brať. 
Treba si uvedomiť, že byty sú na bývanie. Je celý rad dôchodcov, ktorí sú starí a majú 3-izbový byt. Partner im zomrel a nemajú potomka v priamom rade. Je to nezávidenia hodná situácia, ale treba o tom rozmýšľať v súvislostiach. 

p. Matoušek, poslanec MZ – Faktická poznámka. Poprosil predstaviteľov Magistrátu 
mesta, aby nevyjadrovali svoje názory. Oni tu nie sú na vyjadrovanie svojich názorov, na to sú poradné orgány mesta. Poradný orgán mesta niečo vygeneroval, niečo predložil, tak zastupiteľstvo sa bude zaoberať týmto. Mestská rada niečo vygenerovala a predložila a toto je meritom tohto zastupiteľstva a nie to, že tu niekto niekoho vyzve, aby vystúpil a ten povie svoj názor. Vyzval úradníkov, aby nehovorili svoj názor. Na to sú tu poslanci, aby tento názor vyslovili. Hlasovaním ho vyjadria. Oni sú tu na to, aby hlasovali, oni berú za to zodpovednosť. Ešte raz poprosil. Keď sa takto bude konať a niekto niekoho vyzve, rokovací poriadok hovorí, že to musí odsúhlasiť zastupiteľstvo, či vystúpi v závere rozpravy. Predsedajúci môže požiadať o odborné stanovisko, nie názor.

p. Blaškovičová, poslankyňa MZ – Mnoho z toho, čo chcela povedať, už odznelo.
	Ona je na rozdiel od kolegu poslanca p. Matouška rada tomu vysvetleniu, ktoré 
podala odborná pracovníčka magistrátu. Myslí si, že uviedla veci na pravú koľaj.  No treba sa pozrieť, ako sa to VZN volá. Sú to pravidlá prenajímania malometrážnych bytov pre dôchodcov na území mesta Košice. Naozaj si myslí, že sa bavia o zbytočnostiach. Tie byty sú účelovo stavané pre dôchodcov. Nie sú to sociálne byty, aby si tam dôchodca niekoho zapísal, ktorý s ním bude rok bývať a ten byt mu jednoducho ostane. To sa má riešiť inde. Treba si uvedomiť, že dôchodcov bude stále viac. A keď je naozaj niekto, kto má 3-izbový byt a nemá nikoho, tak nech ho predá a kúpi si 1-izbový. A z toho rozdielu môže ešte veľmi slušne dožiť.

p. Čečko, námestník primátora mesta Košice – Nik ďalší sa do rozpravy neprihlásil, 
	preto ju uzavrel a dal slovo návrhovej komisii.

p. Jutka, poslanec MZ – Návrhová komisia dostala jeden pozmeňujúci návrh na 
uznesenie, ktorý predložil poslanec p. Dittrich. 

Mestské zastupiteľstvo v Košiciach v zmysle príslušných ustanovení schvaľuje úpravu VZN mesta Košice č. 44 Pravidlá prenajímania malometrážnych bytov pre dôchodcov na území mesta  Košice, schválené uznesením MZ č. 126/1990, uznesením MZ č. 248/1999, uznesením MZ č. 613/2001 a uznesením MZ 
č. 190/2003 takto:
1.	z predloženého materiálu sa vypúšťajú slová „výsluhový“ a „výsluhový dôchodok“,
2.	v § 3 ods. 1 písm. a) sa mení text: Ak uchádzač prenechá byt do bezplatného užívania na text: Ak uchádzač prenechá byt bezodplatne do užívania. 
3.	§ 3 ods. 1 písm. a) po úprave znie: nemajú vlastný byt, ani oň neprišli vlastným zavinením. Za vlastné zavinenie sa nepovažuje, ak uchádzač prenechá byt bezodplatne aspoň dvojčlennej rodine svojho potomka v priamom rade, ktorý má nepretržitý trvalý pobyt v meste Košice a nikdy nemal iný byt.
4.	Za vlastné zavinenie sa tak isto nepovažuje, ak uchádzač bezodplatne  prenechá byt tretej osobe, ktorá má v tomto byte trvalý pobyt najmenej 1 rok, je členom najmenej dvojčlennej rodiny a zároveň ju uchádzač  prehlásením označí za svoju najbližšiu. 
Ukladá riaditeľovi Magistrátu mesta Košice, aby cestou správcu bytového fondu BPMK zabezpečil intenzívne  monitorovanie dodržiavania domového poriadku v domoch osobitného určenia a potrieb tejto cieľovej skupiny obyvateľov. 

p. Jeník, poslanec MZ – Faktická poznámka. Požiadal, aby sa o jednotlivých bodoch 
hlasovalo osobitne, pretože sa tam jedná o mnoho rôznorodých vecí, ktoré sú spojené do týchto 4 bodov. 

p. Jutka, poslanec MZ – Je vecou predkladateľa, ako predloží svoj návrh. 

p. Dittrich, poslanec MZ – Hore je napísané: Návrh na uznesenie k bodu č. 18 
a v zátvorke, hlasovať za každý bod samostatne. To isté povedal aj vo faktickej poznámke a teraz – nuž bolo by treba dať hlasovať o tom, ako sa bude hlasovať, či sa bude hlasovať za celok, alebo podľa jednotlivých bodov. On to iba navrhol. 

p. Čečko, námestník primátora mesta Košice – Bude sa hlasovať o spôsobe hlasovania.

p. Jutka, poslanec MZ – Bol prečítaný návrh a o tomto návrhu ako o celku treba dať 
hlasovať.

p. Čečko, námestník primátora mesta Košice – Keďže je situácia taká, nedá sa ináč 
	postupovať. 

Hlasovanie č. 45: za 17, proti 3, zdržali sa 13.

p. Čečko, námestník primátora mesta Košice –Konštatoval, že návrh nebol prijatý.
p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. a) Štatútu mesta Košice  schvaľuje zmeny a doplnky VZN mesta Košice č. 44 Pravidlá prenajímania malometrážnych bytov pre dôchodcov na území mesta Košice podľa predloženého návrhu. 

Hlasovanie č. 46: za 14, proti 6, zdržali sa 22.

p. Čečko, námestník primátora mesta Košice – Konštatoval, že uznesenie nebolo 
schválené. 

––-     ––-     ––-

19. Zmeny a doplnky VZN mesta Košice č. 65 o úhradách za poskytovanie 
       sociálnych služieb v pôsobnosti územnej samosprávy mesta

p. Čečko, námestník primátora mesta Košice – Požiadal spracovateľa, aby v krátkosti 
uviedol materiál. 

p. Revajová Bujňáková, vedúca sociálneho oddelenia MMK – Predložená zmena VZN
upravuje v prvom rade poskytovanie prepravnej služby, ako novej služby, ktorú doteraz mesto ako originálnu kompetenciu  nezabezpečovalo. Je to v § 9 čl. IV. V § 8 navrhuje úpravu v presnom vymedzení spotrebičov, za ktoré je občan v domove dôchodcov povinný platiť úhradu 2,- Sk za deň. Tak isto v prílohe č. 2 tohto VZN upravuje zvýšenie úhrady za denný pobyt v zariadení z pôvodných 8,- Sk na 90,- Sk. Je to nová služba – prevádzka denného stacionára, ktorá by sa tak isto mala realizovať v Stredisku sociálnej pomoci.

p. Knapík, primátor mesta Košice – Nakoľko sa do rozpravy nikto neprihlásil, dal 
slovo návrhovej komisii. 

p. Jutka, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. a) Štatútu mesta Košice  schvaľuje zmeny a doplnky Všeobecne záväzného nariadenia mesta Košice č. 65 o úhradách za poskytovanie sociálnych služieb v pôsobnosti územnej samosprávy mesta (nariadenie o úhradách za sociálne služby).

Hlasovanie č. 47: za 36, proti 1, zdržali sa 2.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

20. Zmena VZN mesta Košice č. 99 o nakladaní s komunálnymi odpadmi    
      a drobnými stavebnými odpadmi na území mesta Košice 

p. Knapík, primátor mesta Košice – Sú tam navrhnuté zmeny, ktoré aktuálne treba 
zapracovať do VZN a schváliť. Materiál prešiel komisiami MZ i mestskou radou s odporúčaním  na prerokovanie a schválenie.
Nakoľko sa do rozpravy nikto neprihlásil, dal slovo návrhovej komisii.

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. a) Štatútu mesta Košice schvaľuje  zmenu Všeobecne záväzného nariadenia mesta Košice č. 99 o nakladaní s komunálnymi odpadmi a drobnými stavebnými odpadmi na území mesta Košice (nariadenie o komunálnych odpadoch) podľa predloženého návrhu. 

Hlasovanie č. 48: za 40, proti 1, zdržali sa 2.

p. Knapík, primátor mesta Košice – Konštatoval, že doplnok a zmeny VZN boli 
schválené.

––-     ––-     ––-

21. VZN mesta Košice o určení názvu ulice Levanduľová

p. Knapík, primátor mesta Košice -  Ide o ulicu v MČ Košice – Šebastovce. Materiál 
prešiel komisiou na to určenou a ďalej štandardným postupom tak, ako to upravuje platná legislatíva.
Nakoľko sa do rozpravy nikto neprihlásil, dal slovo návrhovej komisii. 

p. Jutka, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. a) Štatútu mesta Košice  schvaľuje Všeobecne záväzné nariadenie mesta Košice o určení názvu ulice Levanduľová podľa predloženého návrhu. 

Hlasovanie č. 49: za 42, proti -, zdržal sa -.

p. Knapík, primátor mesta Košice -  Konštatoval, že uznesenie bolo schválené.

––-     ––-     ––-

22/1 Návrh projektu „Modernizácia verejného osvetlenia na ul. Osloboditeľov
        v MČ Košice - Barca“

p. Knapík, primátor mesta Košice – Ide o to, aby prostriedky, ktoré sú požadované na 
tento projekt, boli čerpané v rámci poskytovanej pomoci z nórskeho finančného mechanizmu. 
Nakoľko sa do rozpravy nikto neprihlásil, dal slovo návrhovej komisii.

p. Jutka, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie dôvodovú správu  k projektu  „Modernizácia verejného osvetlenia na ul. Osloboditeľov v MČ Košice - Barca“  na základe Výzvy na predkladanie žiadostí o poskytnutie nenávratného finančného príspevku z Nórskeho finančného mechanizmu  v rámci Blokového grantu „Modernizácia verejného osvetlenia“.
Schvaľuje
		a) predloženie žiadosti o poskytnutie  nenávratného finančného príspevku v rámci blokového grantu z Nórskeho finančného mechanizmu na realizáciu podprojektu „Modernizácia verejného osvetlenia na ul. Osloboditeľov v MČ Košice - Barca“,
		b) zabezpečenie realizácie podprojektu po schválení žiadosti o poskytnutie 
  nenávratného finančného príspevku,
c) spolufinancovanie podprojektu vo výške rozdielu medzi celkovými      výdavkami podprojektu a výškou nenávratného finančného príspevku  (minimálne 10 % z celkových oprávnených výdavkov na podprojekt). 

Hlasovanie č. 50: za 43, proti -, zdržal sa -.

p. Knapík, primátor mesta Košice – Konštatoval, že uznesenie bolo schválené.

––-     ––-     ––-
 
22/2 Návrh projektu „Zníženie emisií modernizáciou MHD“

p. Knapík, primátor mesta Košice – Je to opäť návrh projektu, ktorým by sa mesto 
chcelo uchádzať o externé finančné zdroje z Operačného programu životné prostredie s dopadom na zníženie emisií, ktoré by mali byť zabezpečené cez modernizáciu mestskej hromadnej dopravy. Materiál je predložený písomne. 
Nakoľko sa do rozpravy nikto neprihlásil, dal slovo návrhovej komisii.

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach  podľa § 6 ods. 2 písm. ac) Štatútu mesta Košice berie na vedomie dôvodovú správu  k projektu  „Zníženie emisií modernizáciou MHD“  na základe výzvy Ministerstva životného prostredia SR, na predkladanie žiadostí o poskytnutie nenávratného finančného príspevku v rámci  Operačného programu Životné prostredie, Prioritná os 3, Ochrana ovzdušia a minimalizácia nepriaznivých vplyvov zmeny klímy, Operačný cieľ: 3.1 Ochrana ovzdušia (II.).
Schvaľuje predloženie žiadosti o poskytnutie nenávratného finančného príspevku v rámci  Operačného programu Životné prostredie, Prioritná os 3, Ochrana ovzdušia a minimalizácia nepriaznivých vplyvov zmeny klímy, Operačný cieľ: 3.1 Ochrana ovzdušia (II.), pod  názvom Zníženie emisií modernizáciou MHD,
-	názov projektu: Zníženie emisií modernizáciou MHD
-	výška celkových výdavkov na projekt: max. 100 000 000,- Sk
-	výška spolufinancovania projektu žiadateľom: min. 5 % t.j. 5 000 000,- Sk
-	spôsob financovania projektu (hotovostné/externé zdroje): hotovostné

Hlasovanie č. 51: za 43, proti -, zdržal sa -.

p. Knapík, primátor mesta Košice – Konštatoval, že projekt bol podporený a uznesenie 
prijaté.

––-     ––-     ––-

23. Informácia o výsledkoch hospodárenia za rok 2007 obchodných spoločností 
      s účasťou mesta 

p. Knapík, primátor mesta Košice – Tento bod sa venuje rozboru hospodárenia 
obchodných spoločností s účasťou mesta, stavu konkurzných konaní spoločností, v ktorých mesto malo, alebo má svoju účasť. Materiál podrobne analyzuje stav hospodárenia a plnenie vybraných ukazovateľov, rozdelenie zisku, výroky auditorov, je doplnené stanovisko dozorných rád, aj stanovisko spoločností, ktoré sú v konkurze. 

V rozprave vystúpili:

p. Halenár, poslanec MZ – Mal otázku k hospodáreniu DPMK za rok 2007.
Keď sa zvyšovala cena lístkov, jeden z argumentov bol, že DPMK získa 30 mil. Sk. Keďže predchádzajúci rok skončil so stratou 20 mil. Sk, mal za to, že tržba z lístkov napomôže k lepšiemu, plusovému hospodárskemu výsledku. 
Ako si má vysvetliť ďalších 28 mil. Sk straty za rok 2007? Už predtým položil dve konkrétne otázky k zmene VZN 78. Nebolo mu na ne odpovedané, preto žiada, aby aspoň na túto otázku dostal odpoveď.

p. Mutafov, poslanec MZ – V súvislosti s rozborom hospodárenia firmy Kosit sa 
spýtal, či v najbližšej dobe dostanú poslanci nejakú hlbšiu filozofiu, ako ďalej s Kositom, lebo si myslí, že obdobie, do kedy bude Kosit fungovať sa blíži ku koncu. Spýtal sa p. Filipka, aké boli výsledky cesty do Talianska v súvislosti s Kositom, aká je filozofia ďalšieho uvažovania v oblasti odpadového hospodárstva, lebo si treba povedať pravdu, že je to v celom svete najlukratívnejší biznis a mesto by ho malo držať vo svojich rukách. Podľa jeho predstáv do piatich rokov by mesto malo mať tento systém a túto službu obyvateľom pod svojou kontrolou. Treba si uvedomiť, že mesto dáva objednávku vo výške 400 mil. Sk firme Kosit a podľa výsledkov má mesto 
6,8 mil. Sk z 34 %-tného podielu vo firme. Nie je to najlepší výsledok, ale chápe, že to percento nie je bohviečo, ale toto nie je perspektíva. Preto by sa rád porozprával na túto tému, lebo je to jeden z vážnych momentov ďalšej existencie riadenia a riešenia zberu odpadu.

p. Knapík, primátor mesta Košice – Do diskusie sa prihlásil p. Filipko, iste bude 
odpovedať na položené otázky. Požiadal tiež zástupcu riaditeľa p. Dlhého, aby odpovedal na otázku p. Halenára.

p. Filipko, námestník primátora mesta Košice – Odpovedal p. Halenárovi. V materiáli 
sú isté informácie. Pôvodná plánovaná strata v DPMK podľa finančného plánu bola 53 mil. Sk vzhľadom na to, že sa očakáva  istý výsledok z nárastu výberu za cestovné lístky. Tento finančný plán sa upravil a plánovaná strata bola 
29 mil. Sk a tu sa prejavil ten efekt z cestovných lístkov. Je tu ešte jeden fakt, ktorý spôsobil stratu. DPMK mal zámer pri zmene organizačnej štruktúry dosiahnuť nejaké úspory, ale  v roku 2007 sa nemohli naplniť, lebo sa vyplácalo určité odstupné, preto tento efekt by sa mal prejaviť až v tomto roku. Úspory sa využívajú na zvýšenie platov tých zamestnancov, ktorí ostali. 
Dostal list od p. Mutafova, na ktorý mu písomne odpovie, lebo aj v ňom položil tieto otázky.

p. Mutafov, poslanec MZ – Faktická poznámka. On nedal interpeláciu, ale otázku
v riadnej diskusii. Nevie, podľa akého rokovacieho poriadku dostal odpoveď, že mu bude zodpovedané písomne. Pýtal sa na to, aká je vízia hospodárenia a list s tým nemá nič spoločné. V liste je úplne niečo iné, on sa baví o hospodárení Kositu do budúcna. Načo má pred sebou tabuľku o výsledkoch hospodárenia?

p. Filipko, námestník primátora mesta Košice – Je platné uznesenie mestského 
zastupiteľstva, na základe ktorého má byť vykonaný súdny audit zmlúv so spoločnosťou Kosit. Z toho vyplýva aj istý výstup preveriť ekonomiku. Mesto sa bude uberať týmto smerom a sú tam v orgánoch Kositu zástupcovia mesta, ktorí informujú mestské zastupiteľstvo o vývoji v spoločnosti Kosit.  Ťažko v krátkosti zodpovedať na túto otázku.  V prvom vystúpení reagoval na otázku o účele služobnej cesty do Talianska. Tá bola položená v liste, na ktorý bude odpovedať.

p. Knapík, primátor mesta Košice – Nie je dobré dávať faktické poznámky na tú istú 
vec. To čo p. Filipko považoval za potrebné povedať, to povedal, na čo chce odpovedať listom, tak to zodpovie listom.  Dal slovo p. Mutafovovi, ale myslí si, že sa opakuje to, čo už zaznelo.

p. Mutafov, poslanec MZ – Faktická poznámka. Rád by počul členov predstavenstva, 
aby oni k tomu niečo povedali, ak to nepovedal pán námestník Filipko. Pýta sa v súlade s tabuľkou. Teda, aká je perspektíva, čo ovplyvňuje veci v  Kosite? On si to rád vypočuje.

p. Knapík, primátor mesta Košice -  Ak členovia predstavenstva chcú reagovať, môžu 
sa prihlásiť. 
p. Cengel, poslanec MZ – Medzi mestom a Kositom sú uzavreté určité zmluvy, ktoré 
stále platia minimálne ešte tri roky. Analýzy ukazujú, že ukončiť zmluvu predčasne sa nedá. Čo sa týka výšky poplatkov a cien, tie boli uzavreté ešte za čias predchádzajúcich primátorov, takže s tým tiež veľa urobiť nevedia. Dá sa pripraviť vízia a on to inicioval, čo ďalej s odpadom. Dnes je v Košiciach spaľovňa, no už sú aj modernejšie technológie na likvidáciu odpadu a existujú aj lacnejšie spôsoby. Na druhej strane nedá sa urobiť to, že sa rozbabre podnik, ktorý funguje. Na jednej strane by Kosit mal ísť tak ako ide, na druhej strane a je to aj v tom uznesení, by mesto malo do konca roka rozhodnúť a urobiť nejakú víziu, ako do budúcnosti s odpadom, či sa bude likvidovať spaľovaním, skládkovaním, alebo nejakými modernými technológiami. Táto úloha tu je. 
V súčasnosti sa dajú robiť právne analýzy, ale iba zmlúv. Tieto právne analýzy sa už niekoľkokrát robili a nič extra sa nevymyslelo. Čo sa týka účtovníctva Kositu, dá sa aj o tom rozprávať, ale v podstate je to súkromná spoločnosť, tam sa dá ťažko dostať do samotného jadra. Môžu sa do toho dostať ako členovia predstavenstva, ale ťažko si tam vie predstaviť hĺbkovú kontrolu. 
K Taliansku – boli prekvapení aj tým, že ani v Taliansku odpad nemá v rukách vo väčšinovej miere súkromná spoločnosť. Videli niektoré linky a budú potrebné ešte nejaké služobné cesty aj zamestnancov úradu, aby sa pozreli po svete, ako to funguje inde.
Druhá vec, ktorá ho zaujala, že si všimol, ako sa dajú znížiť náklady na likvidáciu odpadu a to aj tým spôsobom, že prevádzkovateľ tam urobil tri miniatúrne vrty, ktorými dodáva teplo do centrálneho vykurovania. A toto je vec, ktorú by mesto mohlo v budúcnosti riešiť. Zatiaľ je to na dlhšie lakte.

p. Jutka, poslanec MZ – Zmluva bola niekedy v minulosti schvaľovaná a predpokladá
že poslanec p. Mutafov vie, ako sa to udialo, lebo bol aj v tom čase poslancom. Mal by vedieť aj o tom, aké sú podmienky, nehovoriac o tom, že bolo konštatované, že nejaký audit toto mestské zastupiteľstvo schválilo a bude predmetom ďalších rokovaní. Druhá vec je, že nejaká pracovná skupina na čele s riaditeľom Magistrátu mesta by mala pripraviť nejaké návrhy, čo sa týka nakladania s odpadom do budúcnosti. 

p. Dlhý, zástupca riaditeľa MMK – K vplyvu zvýšenia tarify na hospodárenie DPMK 
mohol zopakovať len to, čo povedal pán námestník. Ten sa prejavil tak, že sa znížila strata oproti tej, ktorá bola plánovaná a to vďaka vyšším výnosom za prepravnú činnosť.

p. Halenár, poslanec MZ – Faktická poznámka. Problém je zrejme v tej plánovanej 
strate na začiatku. Ak predstavenstvo odsúhlasilo plánovanú stratu 53 mil. Sk, tak potom, keď skončí v menšom mínuse, tak všetci sa tešia a dôvodom toho bolo aj zvýšenie cestovného. Očakával, že sa tu zhovárajú ako rozumní ľudia, že prečo bola tá strata plánovaná. Prečo 53 mil. Sk a nie 153 mil. Sk? Mali by sa zhovárať ako normálni, rozumní ľudia, keď sú predkladané pred poslancov výsledky hospodárenia, očakával, že niečo také padne.

p. Knapík, primátor mesta Košice -  Uzavrel rozpravu a dal slovo návrhovej komisii.

p. Jutka, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2  písm. ac) Štatútu  mesta  
Košice   berie na vedomie informáciu o výsledkoch hospodárenia za rok 2007 obchodných spoločností s účasťou mesta a stave konkurzných konaní obchodných spoločností s účasťou mesta.
Schvaľuje finančné usporiadanie výsledku hospodárenia – straty za rok 2007 obchodnej spoločnosti DPMK, a.s. finančným krytím zo strany jediného akcionára a zakladateľa spoločnosti mesta Košice vo finančnej čiastke 28 046 672,80 Sk účelovo určenej na krytie straty obchodnej spoločnosti Dopravný podnik mesta Košice, a.s. v rámci úpravy  výdavkovej časti rozpočtu mesta.  

Hlasovanie č. 52: za 27, proti 1, zdržali sa 12.

p. Knapík, primátor mesta Košice -  Konštatoval, že uznesenie bolo prijaté.

––-     ––-     ––-

24. Petícia obyvateľov MČ Košice - Poľov za zníženie poplatku za odvoz 
      domového odpadu

p. Knapík, primátor mesta Košice -  Materiál je v písomnej podobe. Sú pripojené 
stanoviská, analýza z hľadiska platného VZN, ktoré  definuje pravidlá nakladania s odpadom. Petícii zrejme nie je možné vyhovieť a má aj formálne nedostatky, t.j. neplatné podpisy. Nebolo pri nich úplné meno, alebo adresa, či slabá čitateľnosť. Problematikou sa však treba zapodievať a urobiť záver.
	Nakoľko sa do rozpravy nikto neprihlásil, dal slovo návrhovej komisii.

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie  na vedomie petíciu obyvateľov MČ Košice – Poľov a trvá na svojom uznesení č. 359 zo dňa 14. 12. 2007 – VZN mesta Košice č. 100 o miestnom poplatku za komunálne odpady a drobné stavebné odpady na území mesta Košice.

Hlasovanie č. 53: za 36, proti 1, zdržal sa 1.

p. Knapík, primátor mesta Košice -  Konštatoval že uznesenie bolo prijaté.
––-     ––-     ––-

25. Preventívne opatrenia a kroky vedúce k iniciatíve šírenia princípov tolerancie, 
      úcty a vzájomnej znášanlivosti v Košiciach

p. Knapík, primátor mesta Košice -  Tento materiál je reakciou na uznesenie MZ, ktoré
hodnotilo prejavy rasovej neznášanlivosti. Mestské zastupiteľstvo sa tým zaoberalo. Bol pripravený jeden návrh, ktorý by sa mal uviesť do života a malo by to viesť k tomu, aby sa šírili myšlienky princípov tolerancie, úcty a vzájomnej znášanlivosti v Košiciach. 

p. Filipko, námestník primátora mesta Košice – V prílohe je pripojený záznam, ktorý 
je podstatou tohto materiálu. Záznam je zo zasadnutia odborníkov, odborných útvarom mesta Košice, polície, zástupcov Klubu národnostných menšín. Je veľmi ťažké napísať nejaké pravidlá a dať to schváliť mestskému zastupiteľstvu, preto zvolili takúto formu. Sú tu navrhnuté určité spôsoby riešenia, ako postupovať. Špeciálne oddelenie polície pre mládež a extrémizmus je ochotné spolupracovať pri vykonávaní školení pre veľké skupiny mládeže. Túto aktivitu by malo mesto podporiť a na základe tohto uznesenia, by sa mal odporučiť postup v súlade s navrhnutými opatreniami. Bolo by vhodné realizovať a napĺňať tieto jednotlivé možnosti. Našťastie v Košiciach je tá extrémistická činnosť pomerne pod kontrolou. Spolupráca mestskej polície a štátnej polície je na dobrej úrovni. Tieto aktivity sa monitorujú. Verí, že ak sa vytvorí občanom priestor na to, aby mohli nahlasovať všetky také prejavy, alebo náznaky takýchto prejavov a bude sa im garantovať anonymita, tak sa získa viac takých podnetov, lebo nie všade môže byť polícia prítomná. Odporučil schváliť predložené uznesenie. 

p. Knapík, primátor mesta Košice -  Nakoľko sa do rozpravy nikto neprihlásil, dal 
	slovo návrhovej komisii. 

p. Jutka, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie predložený návrh preventívnych opatrení a krokov vedúcich k iniciatíve šírenia princípov tolerancie, úcty a vzájomnej znášanlivosti v Košiciach. Odporúča postupovať v súlade s navrhnutými opatreniami.

Hlasovanie č. 54: za 38, proti -, zdržal sa -.

p. Knapík, primátor mesta Košice -  Konštatoval, že uznesenie bolo prijaté. Verí, že 
spoločnou iniciatívou a dôslednou realizáciou podmienok pre aplikáciu týchto  myšlienok a zámerov sa budú vytvárať lepšie podmienky na to, aby sa predchádzalo takýmto spoločensky nežiaducim aktivitám a aby sa vytvorilo prostredie, ktoré nebude tolerantné voči takýmto prejavom.
	
––-     ––-     ––-

26. Informácia o výsledku kontroly v BPMK

p. Knapík, primátor mesta Košice -  Na programe je informatívna správa o výsledku 
kontroly hospodárenia s finančnými prostriedkami a nakladania s majetkom v organizáciách, ktoré sú v zriaďovacej pôsobnosti mesta. Konkrétne je to Bytový podnik mesta Košice. Kontrola bola vykonaná v I. polroku tohto roku  so závermi a návrhom na odstránenie zistených nedostatkov. Materiál je v písomnej podobe so všetkými prílohami.
	Nakoľko sa do rozpravy nikto neprihlásil, dal slovo návrhovej komisii.

p. Rychnavský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach  podľa § 6 ods. 2 písm. ac) Štatútu mesta Košice  berie na vedomie informatívnu správu o výsledku kontroly hospodárenia s finančnými prostriedkami a nakladania s majetkom vo vybratých mestách a obciach vo vzťahu k príspevkovým organizáciám v ich zriaďovateľskej pôsobnosti v meste Košice a v Bytovom podniku mesta Košice.
Ukladá riaditeľovi Magistrátu mesta Košice informovať mestské zastupiteľstvo o plnení uložených opatrení. Termín: decembrové rokovanie MZ, zodpovedný: v texte.

Hlasovanie č. 55: za 37, proti 1, zdržal sa -.

p. Knapík, primátor mesta Košice -  Konštatoval, že uznesenie bolo prijaté.

––-     ––-     ––-

27. Rámcová obsahová náplň  rokovaní Mestského zastupiteľstva 
       v Košiciach na II. polrok 2008

p. Knapík, primátor mesta Košice -  Je predložený návrh rámcových obsahových
rokovaní mestského zastupiteľstva na II. polrok roku 2008. Je možné doplniť ho o aktuálne témy.
	Nakoľko sa do rozpravy nikto neprihlásil, dal slovo návrhovej komisii.

p. Rychnavský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice a § 20 ods. 3 Rokovacieho poriadku mestského zastupiteľstva schvaľuje
rámcovú obsahovú náplň rokovaní Mestského zastupiteľstva v Košiciach 
na II. polrok 2008.

Hlasovanie č. 56: za 40, proti -, zdržal sa -.

––-     ––-     ––-

27/1 Interpelácie poslancov 

p. Blaškovičová, poslankyňa MZ – Interpelovala primátora mesta.
Ona a aj viacerí členovia komisie kultúry sa pýtajú, akým spôsobom prebehlo konanie – kto a kedy rozhodol o prenájme kasární na Kukučínovej ulici bez verejnej súťaže pre istú neziskovú organizáciu IC Culture Trein. Nie je to jediná organizácia kultúrneho zamerania v meste, ktorá by vedela naplniť ciele, ktoré súvisia s projektom EHMK, lebo tieto kasárne sú jedným z nosných projektov EHMK. Vyjadrila veľkú nespokojnosť s tým, že len z médií sa dozvedeli členovia komisie kultúry, že kasárne sú prenajaté. Nevedia však za akých podmienok, vedia len  o tom, že niektorí z reprezentantov tejto neziskovej organizácie vyzývajú niektorých kultúrnikov a ponúkajú im tam priestory za zvláštnych podmienok. Toto ju naozaj zaujíma.
Ďalšia otázka súvisiaca s týmto priestorom. Udialo sa tam niekoľko akcii a bola by rada, keby jej niekto otvorene povedal, ako to tam vyzerá s hygienickým zariadením. Počula veľké sťažnosti na to, že tam nie sú základné hygienické podmienky, hygienické zariadenie a že priestor po uskutočnených podujatiach bol v príšernom stave. Toto iste nikto nechce. Mal by to byť kultúrny priestor a je v záujme všetkých, aby sa ten projekt propagoval čo najlepšie.
Nechce šíriť klebety, ale rada by poznala dôvod, prečo táto organizácia odišla z Vyšného Opátskeho. 

p. Knapík, primátor mesta Košice – Okamžite nevedel dať presnú informáciu, lebo sa 
to udialo už vlani. Priestory má prenajaté občianske združenie BONA FIDE, ktoré požiadalo o tento prenájom a prešlo to riadne cez majetkovú komisiu. Sú o tom zápisy z rokovania.
Čo sa týka úrovne a kvality hygienických zariadení počas tých podujatí, je toho názoru, že to malo byť zabezpečené. Treba to preveriť a dá sa na to reagovať, túto problematiku môže skúmať aj hygiena. Dôvod, že prečo BONA FIDE, alebo IC Culture Trein odišlo z bývalého Jánošíka, teda z priestorov, ktoré mali prenajaté od MČ Košice –Vyšné Opátske, neskúmal, ale môže to preveriť. Budú sa touto problematikou zaoberať a keď bude pripravená informácia, tak to bude p. Blaškovičovej doručené. Vyžiada si stanovisko aj od pána námestníka.

p. Drábik, poslanec MZ – Interpeloval primátora mesta Košice,
V poslednom období je veľa rozkopaných plôch okolo obytných domov v mnohých mestských častiach Košíc. Pri rôznych výkopových aktivitách a stavebných prácach sa zistila nenormálna situácia v existencii rôznych sietí, ktoré či už funkčné, alebo nie, veľmi husto pretkávajú každý kúsok zeme vo všetkých častiach Košíc. V meste je minimálne 13 rôznych správcov rôznych sietí, ktoré sú zahrabané v zemi. Stavia sa mnoho nových líniových stavieb, mnoho sietí, ale staré sa nelikvidujú. Všetky ostávajú v zemi. To je ten problém, preto požiadal primátora mesta, aby vytvoril technické, právne a finančné podmienky, aby mohli byť na jednom mieste, či už na Stavebnom úrade mesta Košice, alebo na Útvare hlavného architekta mesta Košice zriadené a zaevidované všetky tieto existujúce platné siete, aby mohli byť potom ako informácia poskytované všetkým tým, ktorí budú mať záujem a ktorí to potrebujú. Môžu mu všetci veriť, že mnohé firmy tieto informácie potrebujú. 
Keďže to bude niečo stáť, či už to bude formou digitálnej mapy, ktorá sa začala niekedy robiť na ÚHA, alebo nejakou inou formou, či už bude treba vytvoriť nejaký právny rámec formou VZN, alebo nejakým iným spôsobom, kým stavebný úrad vymyslí nejakú zákonnú formu, aby donútil správcov sietí vyznačiť ich, navrhol, aby sa poskytovanie týchto informácií spoplatňovalo. Aj inde sa to robí a v okolitých štátoch na katastri okrem toho, že sa dá nájsť parcela, vlastník, dajú sa nájsť aj siete, ktoré k nej prislúchajú.
Navrhol, aby Košice boli moderným mestom, ako sú už mnohé iné a ako je to už zavedené v okolitých štátoch.

p. Knapík, primátor mesta Košice – Téma je to pálčivá. Zapodievajú sa tým, no 
z hľadiska riešení to nie je jednoduché. Požiadal riaditeľa Správy mestskej zelene, aby zodpovedal na túto otázku, lebo má to priamo pod palcom a s tým množstvo problémov. Slovenská legislatíva je v tomto smere nastavená tak, že tí, ktorí požiadajú, majú len ohlasovaciu povinnosť a ak spĺňajú všetky ostatné podmienky, tak môžu kopať. Je ozaj široká škála správcov sietí a je značný problém to koordinovať a dostať to do takej podoby, aby mesto malo na to dosah. Zatiaľ nemá páky, ktoré by v danom prípade vedel uplatniť. 
Druhá vec je mať to dotiahnuté tak, aby to, čo sa položí, aby to bolo poznačené a aby to aj bolo neskôr aplikovateľné, keď sa bude robiť čosi iné, aby nedochádzalo k poškodzovaniu sietí, hlavne dôležitých sietí, ktoré poskytujú vážne dáta a musia bežať nonstop. Sú to citlivé zákroky, ktoré môžu mať vážne následky.
Spoplatnenie tiež nie je jednoduché. Samospráva môže spoplatniť to, čo zákon dovoľuje. Ak by aj mesto takúto databázu vytvorilo, bolo by to z vlastnej iniciatívy a to sa spoplatňovať nemôže. Je to pomerne komplikované, chcelo by to ujednotiť a dosiahnuť isté pravidlá. Na kontrole, na ktorej bol minulý týždeň, sa hovorilo, že treba iniciovať samosprávne organizácie ako je ZMOS, Únia miest smerom k parlamentu, aby sa v tomto smere legislatíva dostala do takej podoby, aby obce mali možnosť efektívnejšie rozhodovať o uložení sietí, aby trasy boli čo najkratšie a čo najmenej zaťažovali nezastavané územie. Možno by firma, ktoré siete robí,  ušetrila nejakých 10 tisíc korún, ale z dlhodobého hľadiska, by vyrobila mestu vážne problémy.

p. Tampl, riaditeľ Správy mestskej zelene – Vznesená problematika je známa celému 
mestu, hlavne mestským častiam. K téme sietí bolo už niekoľko rokovaní na úrovni mesta Košice, ktoré viedol riaditeľ Magistrátu mesta. Snahou bolo pritiahnuť zodpovedné firmy na spoločné jednanie a dospieť k záveru, aby išli dve - tri organizácie v jednej stavebnej ryhe. Žiaľ, oni sa medzi sebou niekedy nevedia dohodnúť a ich konanie priamo v teréne umožňuje aj zákon, ktorý prijala Národná rada SR v minulom volebnom období, kde im umožňuje realizovať tieto veci aj bez jednania s vlastníkom. Oni síce s vlastníkom jednajú, ale následne nedodržiavajú stanovené podmienky.
K tejto problematike boli zvolané jednania aj na úrovni jednotlivých starostov. Mestské časti sa snažia dohodnúť, no organizácie sa riadia tým, čo im dovoľuje zákon a konajú ako konajú. 
K tomu by mohol niečo povedať a veci pomôcť stavebný úrad, ktorý vydáva rozhodnutie o umiestnení stavby, kde nemajú stanovené termíny začatia, ani ukončenia, majú to na 3 roky a takto majú do istej miery voľnú ruku. Momentálne je táto požiadavka p. Drábika aj nad rámec možností mesta.

p. Jutka, poslanec MZ  – Faktická poznámka. Aj keď je bod interpelácie, predniesol 
procedurálny návrh, aby sa rokovania prvého dňa mestského zastupiteľstva skončilo po uzavretí bodu 32 a ostatné body by sa prerokovali zajtra na jeho pokračovaní.

p. Knapík, primátor mesta Košice – Dal hlasovať o prednesenom procedurálnom 
návrhu.

Hlasovanie č. 57: za 34, proti 3, zdržali sa 8.

p. Knapík, primátor mesta Košice – Konštatoval, že tento návrh bude akceptovať.

p. Mutafov, poslanec MZ – Faktická poznámka. Doplnil riaditeľa Správy mestskej 
zelene, ktorý má absolútnu pravdu. Firmy, ktoré kladú optické káble nie sú viazané ničím a môžu dokonca bez súhlasu vlastníka kopať. S touto svojvôľou majú na sídliskách strašný problém, že oni rozkopú nielen trávniky, cesty a následne to veľmi dlho dávajú do poriadku. Medzi tým príde ďalší, robí v tej istej ryhe a znovu je to rozkopané. Čo je však strašné, za chvíľu nebude kde posadiť stromy, lebo nad sieťami sa stromy nesadia. 

p. Knapík, primátor mesta Košice – Súvisí to s tým, čo už povedal, že treba vyvinúť 
istú iniciatívu cez samosprávne združenia smerom k poslancom. Dotýka sa to hlavne miest, kde tie požiadavky na kabeláže a rôzne vedenia sú veľké a priestor sa nedá etážovite usporiadať. Potom trpí zeleň, pritom to chce len dobrú vôľu a využiť to, že v jednej ryhe sa dá vyriešiť viac požiadaviek. 

p. Halenár, poslanec MZ – Mesto ako stavebný úrad má v tom isté právomoci 
a netreba sa tu neustále vyhovárať, že niekto má právomoc zo zákona. Je treba hovoriť konkrétne. Ktorá firma má právomoc? Ak áno, tak taká sa môže nechať, ale neverí, že všetky firmy majú takú právomoc, hlavne keď sa na výkopových prácach zúčastňujú aj firmy, ktoré nemali nikdy monopol a ktoré vznikli možno pred pár rokmi. Pokiaľ sa nebudú zhovárať konkrétne o tom, že kto na Magistráte povoľuje aj týmto firmám, ktoré nemajú tieto právomoci, tak mesto sa dovtedy bude točiť len za svojim chvostom a ľudia na magistráte neustále budú hľadať výhovorky. Keď na komisii výstavby a životného prostredia otvorili túto tému, tak boli pracovníkom magistrátu zakopnutí pod koberec, že to sa nedá. Konštatoval, že na magistráte je nevôľa v tomto niečo robiť a odporučil primátorovi, že ak chce v tom konať, tak nech koná veľmi rýchlo.

p. Forgáč, poslanec MZ – Interpeloval hlavného kontrolóra mesta Košice.
Začal obšírnejšie. Neustále počúvajú od zástupcov médií, že oni sú povinní objektívne informovať verejnosť o rokovania tohto mestského zastupiteľstva. Zažil takúto objektivitu od jedného s denníkov v súvislosti s konfliktom záujmov, kde sa dozvedel, že nakoniec neporušil tento zákon, nakoľko nebol pri tomto hlasovaní. Myslí si, že objektivitu vedia zachovať aj v tomto zastupiteľstve. Pre jej kontrolu je tu volený orgán –  hlavný kontrolór. Požiadal ho preto, aby mu dal písomnú informáciu, pokiaľ v tomto roku došlo k nejakému porušeniu tohto zákona o konflikte záujmov.

p. Knapík, primátor mesta Košice – Toto patrí do dopytov, ale pán kontrolór to 
registroval a pripraví odpoveď.

p. Mutafov, poslanec MZ – V zmysle rokovania Spoločného poslaneckého klubu 
požiadal primátora mesta o vysvetlenie. V médiách sa objavila informácia o marketingovej štúdii od p. Strelingera.  Požiadal o písomnú informáciu o čo sa jedná, lebo zatiaľ nevedia o čo ide. 
Požiadal ďalej, aby im bola zaslaná písomná informácia o kompetenčnej štúdii, v akom je rozsahu a kedy by mala byť ukončená.
Interpelácia na p. Vargovčáka.
Pán námestník 2-krát písomne zvolal stretnutie združenia CassoviaInfo a 2-krát sa tohto rokovania nezúčastnil. Požiadal ho, aby to vysvetlil.  Obidva razy to bolo v utorok, po Rade starostov.
Po zvážení všetkých plusov a mínusov opätovne navrhujú zvolať valné zhromaždenie firmy TEHO, pretože majú za to, že bol porušený zákon. Valné zhromaždenie bolo zvolané v rozpore so zákonom. Nezvolával ho konateľ, ale p. Vargovčák a aby nebolo v budúcnosti spochybnené právo podpisu pána riaditeľa, bolo by žiaduce urobiť to odznova tak, ako sa sluší a patrí. Bol by s tým pokoj a nikdy by sa nespochybnilo právo podpisu.
A keďže p. Filipko povedal, že na list, ktorý mu poslal, dostane odpoveď písomne, tak k iným otázkam sa už nevyjadroval.

p. Halenár, poslanec MZ – Tri otázky na primátora mesta p. Knapíka.
1.  Spýtal sa, či v projekte EHMK je zahrnuté aj centrum mesta. Areál a budova bývalej detskej nemocnice medzi Moyzesovou, Kostlivého a  Kuzmányho ulicou je hanbou mesta s množstvom odpadkov, obalov, fliaš, špiny a rozbitých okien. Ukazuje na druhú stranu potemkinovskej dediny s názvom EHMK Košice. Fotografie, ktoré urobil, je možné zaslať komisii pre vyhodnocovanie pripravenosti mesta Košice pre projekt EHMK. Spýtal sa primátora Knapíka, prečo je v strede mesta taká špina v tejto oblasti a kto je zodpovedný za tento súčasný stav.
2. Na základe požiadaviek občanov Pereša spýtal sa primátora mesta, kto je investorom zamýšľanej výstavby rodinných domov vo Vyšnom Lorinčíku. Kto rozhodol použiť hlavnú komunikáciu Pereša ako prístupovú cestu k stavbe? Kto ponesie zodpovednosť za prípadné škody na majetku a duševnej pohode občanov, vplyvom rozhodnutia použiť hlavnú komunikáciu Pereša na presun stavebného materiálu pre výstavbu rodinných domov? Ktorá konkrétna osoba na Magistráte mesta rozhodla o prepojovacej ceste Pereš – Lorinčík a na základe akých dôvodov?
3. Aké konkrétne dôvody viedli primátora mesta vymenovať pracovníka Magistrátu mesta Košice Cichanského za vedúceho odboru správy komunikácie mesta?
p. Knapík, primátor mesta Košice – Pripraví odpoveď.

p. Gamcová, poslankyňa MZ – Interpelovala riaditeľa Magistrátu mesta Košice vo 
veci vykonania terénnych úprav pri ZŠ Lechkého  v zmysle rozsudku súdneho procesu, ktorý mesto prehralo (dopyt). Spoločnosť, ktorá terénne úpravy vykonala, zničila časť areálu základnej školy. Hrozí tam aj zdravotný úraz, Poprosila, aby sa čo najskôr zrealizovala oprava tohto areálu. 
Požiadala o opravu cesty Wattsonovej ulice v smere ku amfiteátru pri Slovenskej akadémii vied, kde je naozaj taká diera, že sa tam nedá chodiť.
Interpelácia na námestníka primátora p. Filipka.
Zaujíma ju taktiež správa zo služobnej cesty v Taliansku a keď ju bude posielať p. Mutafovovi, rada by ju dostala aj ona. Poprosila o kópiu.
Požiadala o audit zmlúv medzi mestom Košice a firmou Kosit. Zaujímali by ju subjekty, ktoré boli oslovené a množstvo finančných prostriedkov, ktoré bolo na tento účel vyčlenené.

p. Knapík, primátor mesta Košice – Otázky na riaditeľa Magistrátu mesta berie ako 
	dopyt, nakoľko jeho nie je možné interpelovať.

p. Mutafov, poslanec MZ – Faktická poznámka. Poznámka je na kolegu p. Halenára. 
Má pravdu, že budova bývalej detskej nemocnice je v zlom stave, je to budova štátu. Bolo by treba opýtať sa pána Zajaca, prečo bolo treba nemocnicu vysťahovať. Teraz má o to záujem vysoká škola, filozofická fakulta a mali by sa tam premiestniť aj iné štátne objekty. Mesto s tým bohužiaľ nemá nič spoločné. 

p. Knapík, primátor mesta Košice – Uzavrel bod interpelácie.

––-     ––-     ––-

27/2 Dopyty, informácie, vysvetlenia
 
p. Knapík, primátor mesta Košice – V súlade s rokovacím poriadkom je možné 
požadovať vysvetlenia od námestníkov primátora, členov mestskej rady, predsedov komisii, hlavného kontrolóra, riaditeľa MMK a štatutárnych zástupcov právnických osôb zriadených mestom Košice. 

p. Halenár, poslanec MZ – Spýtal sa riaditeľa Magistrátu mesta, že čo je treba urobiť 
preto, aby návrhy VZN dostávali v takej forme, aby ich štúdiom nemuseli zabrať pol dňa. Rád by poznal odpoveď na túto otázku z toho prostého dôvodu (preto aj hlasoval proti všetkým VZN), pretože študovať predložené návrhy VZN tak, ako sú poslancom predkladané, je ukážkou toho, že nik z manažérov  mesta ich neštudoval. Lebo kto by sa raz k ním posadil a pokúsil by sa riadok po riadku tak, ako sú návrhy na zmeny VZN a konfrontoval ich s pôvodným znením VZN, prvú vec čo by pol hodine urobil, žeby vyhodil riaditeľa Magistrátu mesta z funkcie. To by urobil, pretože by stratil nervy.
Na jednej strane je to dosť zlá ukážka, že manažéri nečítajú návrhy VZN, zrejme sa spoliehajú na pracovníkov magistrátu, že tie ich pokyny zakomponujú presne tak, ako si to predstavujú. Na druhej strane je to však aj ukážka arogancie voči poslancom a je možné, že niekto má záujem na tom, aby poslanci skrátka neštudovali návrhy na zmeny VZN. Už nevie, čo je treba v tejto veci urobiť preto, aby do pôvodného návrhu VZN dostávali zmeny a mali na štúdium jeden jediný dokument, kde by videli pôvodný stav, kde by videli navrhovaný stav. Podľa neho je to tak jednoduchá vec. Hovorí to už štvrtý krát a je to ukážka neschopnosti myslieť aj v prospech poslancov. Toto sa pýta riaditeľa Magistrátu mesta, že čo je treba preto urobiť.

p. Knapík, primátor mesta Košice – Myslí si, že už sa to stalo. V tomto smere bolo
	prijaté uznesenie, navrhol ho poslanec p. Jutka a to sa napĺňa.

p. Hlinka, poslanec MZ – Aj on sa v počítači stretol s verziou, že sú tam zmeny 
hrubým textom vpisované do platného znenia. Ale nie o tom chcel hovoriť. 
Jedná sa o opravy a rekonštrukcie detských ihrísk, ktoré sú v meste Košice v správe. Končí sa II. štvrťrok a v mestských častiach majú snahu niektoré ihriská v spolupráci so správcom, čiže so Správou mestskej zelene, dať do lepšieho stavu a zmodernizovať. Ide o to, že nateraz z rozpočtu, ktorý má Správa mestskej zelene schválený, v položke: kapitálové výdavky – ihriská pre tento rok tá príslušná čiastka, ktorá by mala činiť zhruba pre celé mesto „až 
1 mil. Sk“, že zatiaľ nie je rozdelená a nie je jasné, akým spôsobom sa má s ňou naložiť, resp. nevie, či je z rozpočtu mesta pre túto firmu uvoľnená.
Dopyt smeroval na riaditeľa Magistrátu mesta, aby sa táto záležitosť čo možno najskôr rozhodla, pretože už končí I. polrok a v II. polroku je treba aspoň niektoré ihriská opraviť.
Ďalej ide o problematiku parkovania – statické parkovanie motorových vozidiel. Tým, že sa predtým rozšírila zóna plateného parkovania v meste, niektoré ulice sa stali terčom bezplatného parkovania. Ide o veľmi úzke ulice, ktoré vzhľadom na to, že je tam obojstranné parkovanie, nie je cez ne  možné ani prechádzať. Je to napr. ulica Vojvodská, Topoľová a čiastočne Palárikova. 
Túto tému neotvára prvý krát. Snažili sa s ňou popasovať spolu so Správou komunikácií mesta, ako aj s Magistrátom mesta, aby sa urobila nejaká zmena v organizácii dopravy v týchto úzkych kolíznych uliciach, kde je zatiaľ povolené státie na obidvoch stranách popri chodníku. Momentálne je koridor úzky a nie je možné tam obojstranne prechádzať. Zatiaľ sa v tejto veci z úrovne Magistrátu mesta neurobili potrebné opatrenia, situácia tam pretrváva a je tiež problematická. 
Tretí dopyt má tiež na Magistrát mesta. Jedná sa o geotermálne vrty v blízkosti Košíc, o geotermálnu energiu a jej využívanie. Už dávnejšie v minulosti bola v zastupiteľstve správa v rámci koncepcie energetiky, čo s tým mesto hodlá urobiť. Raz do roka poslanci dostávajú informáciu o činnosti, vzhľadom na podiel mesta v tejto akciovej spoločnosti v Ďurkove, ktorá tieto veci monitoruje a zabezpečuje. Ide o to, že rád by o tom vedel niečo viac, ako situácia s využívaním geotermálnej vody pre Košice napreduje a či sú momentálne nejaké postupové kroky, ktoré sú novšími, oproti stavu zhruba asi rok dozadu, keď sa tu o tom naposledy bavili. 

p. Betuš, poslanec MZ – Predniesol tri dopyty. 
Dopyt na námestníka primátora p. Filipka.  Jedná sa o informáciu o integrovanom dopravnom systéme, ktorý je známy pod názvom KORID. Dopyt predloží písomne.
Druhý dopyt  je tiež na námestníka primátora p. Filipka vo veci možného riešenia každorannej infarktovej situácie pri vstupe osobných motorových vozidiel, trolejbusov a autobusov DPMK z dialničného privádzača z Prešova, z mestskej časti Dargovských hrdinov a mestskej časti Sídlisko Ťahanovce do mesta cez sídlisko Mier. Občania tam prinútili vodiča, aby zastavil a pešo odišli od Hypertesca až na Mier. Jednoducho nezniesli tú horúčavu a časový sklz, ktorý tam vzniká. Aj túto vec predloží písomne, aby nezdržiaval. 
Tretí dopyt je na riaditeľa Magistrátu mesta Košice a to vo veci odstraňovania vyhradených parkovacích miest po uplynutí doby ich užívania. Spôsobuje to veľké problémy medzi občanmi, hádajú sa... Aj tento problém predloží písomne. 

p. Kočiš, poslanec MZ – Dopyt na hlavného inšpektora Správy komunikácií Košíc
a to v súvislosti s kruhovým objazdom na Ondavskej  a tiež v súvislosti s článkom v Korzári z 10.6.2008. V závere sa píše, že správca komunikácií nedal žiaden pokyn na takéto značenie. Citoval z článku: „Urobili to beztoho, aby sme o tom vedeli, alebo niekoho požiadali. Musím zistiť, kto dal na takúto zmenu povolenie. Urobíme nápravu súčasného stavu.“
V tejto súvislosti požiadal o informáciu, aká bude náprava, aké riešenie, v akom termíne a kto dal povolenie na túto zmenu. 
Druhá otázka: Ako sa vykonáva kontrola čistoty ciest z pohľadu Správy komunikácií Košíc v súvislosti s investičnou výstavbou. Totiž – rozmáha sa investičná výstavba a badať tu malú disciplínu investorov pri výjazdoch ťažkých mechanizmov zo stavenísk na cesty a badá dosť veľké znečistenie ciest, hrubé kamene, špina a iné.
Ďalšia vec – v súvislosti s autohaváriami a nehodami, do koľkých minút, resp. do akého času od nahlásenia (ako prebieha nahlásenie), vedia uviesť cestu do pôvodného stavu, resp. do čistého stavu. 

p. Knapík, primátor mesta Košice – Dal slovo hlavnému inšpektorovi Správy 
komunikácií, aby krátko zareagoval na dopyty, hlavne čo sa týka kruhového objazdu.

p. Zajak, hlavný inšpektor Správy komunikácií Košice – Ku križovatke Ondavská – 
Považská: Nepovedal to celkom tak, ako je to v článku uverejnené. Na túto pozíciu nastúpil 2.6.2008 a v tej dobe už bola táto križovatka zrealizovaná. Za týmto účelom zvolal rokovanie za účasti všetkých zainteresovaných, ktorých sa táto vec týkala (zástupcovia SKK, dopravného inšpektorátu, realizátor stavby). Zo stany dopravného inšpektorátu bol daný súhlas na to, aby sa vytvoril skľudňovací dopravný  systém, nakoľko vodiči motorových vozidiel, ktorý prechádzali po tejto ceste, nedodržiavali 40 km rýchlosť. Išlo tiež o to, aby vodiči neprechádzali kolmo, lebo križovatka má tvar T. V predmetnom článku sa píše o kruhovej križovatke, čo nie je pravda, lebo križovatka má tvar elipsy, ktorý má skľudňujúci účel dopravy. 
V druhej fáze dôjde k tomu, že sa vybuduje ostrovček. Sú objednané obrubníky, ktoré budú v strede vo výške 10 cm, bude tam zamková dlažba, ktorá zamedzí vodičom prechádzať krížom cez vodorovné značenie, ktoré je tam teraz nastriekané.

p. Kočiš, poslanec MZ – Faktická poznámka. Poprosil hlavného inšpektora Správy 
komunikácií Košice, aby nerobili tie ostrovčeky. On tam býva od svojich štyroch rokov. Najprv neboli ostrovčeky, potom pribudli, potom znovu zmizli, potom sa urobili čoby ostrovčeky zabudované do jednej úrovne a teraz pribudol tento nezmysel. On si myslí, že podľa vyjadrenia v predmetnom článku p. Karola Iglodyho z ÚHA, to malo byť ináč, ktoré odcitoval  „Pred niekoľkými rokmi sme riešili žiadosť mestskej časti Západ, ako by mala križovatka vyzerať aj s výjazdom z parkoviska pri nemocnici. Zostalo len pri návrhu. Teraz urobili niečo úplne iné. My sme sa k tomu nevyjadrovali a z môjho pohľadu to nie je technicky dobrá myšlienka.“ Chcel tým povedať, že keď je technické riešenie, ktoré spĺňa podmienky bezpečnosti cestnej prevádzky, takto treba zrealizovať podľa neho.

p. Knapík, primátor mesta Košice – Problematikou sa bude treba zaoberať. Projekt, 
ktorý je  pripravený, treba ešte prebrať a ak to má opäť mať charakter nerozumne vynaložených investičných prostriedkov na údržbu, treba to prehodnotiť a pozamýšľať sa nad tým, či zámer, ktorý sa má dosiahnuť, sa nedá dosiahnuť jednoduchšie.

p. Gamcová, poslankyňa MZ  - Dopyt na riaditeľa DPMK. 
Prečo revízori kontrolujú občanov v dopravných prostriedkoch nad 70 rokov a nútia ich vlastniť čipové karty. Pamätá sa, že s p. Dittrichom dali návrh vo VZN, aby sa táto časť vypustila, aby sa zbytočne nešikanovali starí ľudia, ktorí majú nárok na bezplatnú dopravu. Bolo jej povedané, že DPMK potrebuje evidenciu prepravujúcich sa pasažierov, no tento argument nepovažuje za relevantný, nakoľko dôchodcovia ani nevedia, že majú mať tieto čipové karty a keď aj prídu do dopravného prostriedku, tak nikdy sa ňou nepreukazujú a neprikladajú ju k snímaču. Preto to naozaj považuje za nezmysel a poprosila, aby v tomto bola urobená náprava. Týka sa to aj všetkých obyvateľov, ktorí sú z blízkych okolitých dedín. Takíto ľudia nemôžu vedieť, že majú vlastniť čipové karty. 

p. Dittrich, poslanec MZ – Otázka do oblasti majetkovej na riaditeľa MMK. 
Pani Vasiľová bola poslankyňou v minulom funkčnom období a získala do prenájmu pekný objekt na Hornom Bankove s tým, že tam bude zriadený hospic. Nevie, žeby už niečo také existovalo, preto ho zaujíma, v akej je to podobe. Ako bola uzavretá zmluva, na akú dobu, za akých podmienok, do kedy sa mal zámer realizovať. Potreboval by o tom obšírnejšiu informáciu.

p. Jenčová, poslankyňa MZ – Bolo petícia občanov ohľadom Gagarinovho námestia
ohľadom parkovacích miest. Snažili sa to už dva roky svojpomocne riešiť, majú vyjadrenie ÚHA, že je tam odporúčané viacúrovňové parkovisko, pretože tie priestorové možnosti nie sú veľké.  Z mesta občania dostali odpoveď, kde je uvedené, koľkokrát tam mestská polícia dávala pokuty a aké škody boli na zeleni, čo je na jednej strane správne, ale na druhej strane to problém nerieši.  Citovala z listu primátora mesta: „Z uvedeného dôvodu je predpokladaný  termín začatia stavebných prác v roku 2009.“ Ju veľmi teší, že je to takto pozitívne napísané, ale zároveň poprosila aj ako starostka o nejakú písomnú informáciu, že mesto pôjde do spoločnej investície, že sa tomu nebráni, lebo mestská časť musí dať vypracovať projektovú dokumentáciu a stavebné povolenie a po jej skúsenostiach vydanie stavebného povolenia trvá pomerne dlho, keďže stavebným úradom je Košice – mesto. Konštatovala, že pre nich to trvá minimálne pol až trištvrte roka, aby mali vydané stavebné povolenie. Je najvyšší čas, aby toto urobili. Požiadala primátora mesta, aby sa na to pozrel a aby sa potrebná čiastka dostala aj do budúceho rozpočtu  v rámci mesta Košice i mestskej časti. 

Písomne predložené dopyty:

p. Petrenka, poslanec MZ –  Dopyt na  Ing. Filipka, námestníka primátora mesta 
Košice. 
Predmetom je oprava miestnej komunikácie a chodníka po prekopávkach na ul. Mliečna v MČ Košice – Košická Nová Ves. 
Návrh plánu opráv miestnych komunikácii v meste Košice v termíne II. polroka 2008 a dôvody výberu predmetných komunikácií.

p. Kijevská, poslankyňa MZ – Dopyt na riaditeľa MMK ohľadom riešenia problému 
s množiacimi sa vrakmi, ktoré narúšajú nielen estetický vzhľad, zaberajú parkovacie miesta, ale aj znečisťujú životné prostredie. Neraz sú tieto vraky útočišťom pre bezdomovcov, ktorí sa v nich zdržiavajú v noci. Konkrétne jej ide o proces zriadenia „vrakoviska“ v Košiciach.

p. Andrejčák, poslanec MZ – Dopyt na riaditeľa MMK.
Verejné osvetlenie – garáže na Benadovej ulici Sídlisko Dargovských hrdinov. V okolí spomínaných garáži na prístupovej ceste je 6 stĺpov verejného osvetlenia, ktoré je momentálne nefunkčné. Toto verejné osvetlenie nie je v správe ani údržbe SKK. Žiada MMK, aby podnikol kroky na nápravu tohto stavu. Mestská časť je ochotná spolupracovať. To, že prístupová cesta ku garážam je účelová, tak to sú všetky prístupové cesty. Občania tejto ulice sa pravidelne sťažujú na tento problém. 

p. Knapík, primátor mesta Košice – Uzavrel bod dopyty, informácie a vysvetlenia.
28. Vyhodnotenie zimnej údržby v sezóne 2007/2008

p. Knapík, primátor mesta Košice – Materiál v písomnej podobe hovorí o tom, čo 
	to mesto stálo a aký rozsah údržby sa vykonal.

V rozprave vystúpili:

p. Halenár, poslanec MZ – Len niekoľko čísel v súvislosti so zimnou údržbou,
ktoré možno budú zaujímať aj ostatných. Na komisii životného prostredia a dopravy sa spýtal:
Kto kontroluje výkony Kositu – je to pán Olšakovský. 
Kto kontroluje tabuľku na str. 4, ktorá sa týka zrážkových dní – toto kontrolujú v teréne dispečeri. 
Ďalej sa spýtal, že koľko bude mesto platiť za zimnú údržbu, keď nespadne ani jedna vločka a nevznikne žiadna námraza na cestách. Odpoveď – 12 mil. Sk. Ďalšia otázka: Kde leží problém neuznania cenového výmeru KSK firmou Kosit? Odpoveď: Pred rokom ho akceptovali.
Zaujímalo by ho, ak môže niekto odpovedať, či boli doplatené, resp. boli  dobropisy na tie faktúry, ktoré boli pôvodne vyhodené z firmy Kosit a či je to už skutočne v poriadku a oni uznali cenový výmer KSK?
Kedy bola uzavretá zmluva s Kositom a na koľko rokov? Odpoveď: v roku 2001 a na dobu neurčitú.

p. Knapík, primátor mesta Košice – Nakoľko sa do rozpravy nikto neprihlásil, dal 
slovo návrhovej komisii. 

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie vyhodnotenie zimnej údržby v sezóne 2007/2008.

p. Knapík, primátor mesta Košice – Ak dobre chápal to, čo p. Halenár vo svojom
diskusnom príspevku odprezentoval, tak to bolo to, čo odznelo na komisii, kde boli položené otázky a kde dostal odpoveď a bolo to ako všeobecná informácia aj pre ostatných. Keďže p. Halenár požadoval odpoveď, dal slovo zástupcovi riaditeľa MMK.

p. Dlhý, zástupca riaditeľa MMK – Cenové výmery Košický samosprávy kraj vydáva 
každý rok. Ten, o ktorom predpokladá, že má pán poslanec na mysli, vo výške 19 mil. Sk, kde fakturácia bola nad rámec cenového výmeru, tento rozdiel mestom nebol uhradený, nakoľko úhradou by sa porušili rozpočtové pravidlá a tak isto aj zákon o cenách. Kosit doteraz tieto faktúry nedobropisoval do výšky cenového výmeru. Je to jeho pohľadávka a záväzok mesta. Kosit si tento nárok zatiaľ neuplatnil ani súdnou cestou, nakoľko argumentácia mesta bola, že je to vyfakturované v rozpore so zákonom a nie jedným. 

p. Jutka, poslanec MZ – Ešte raz prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie vyhodnotenie zimnej údržby v sezóne 2007/2008.

Hlasovanie č. 58: za 35, proti 1, zdržal sa 1.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

29. Informácia o doterajšom priebehu predaja bytov na Baltickej č. 18 
      v Košiciach

p. Knapík, primátor mesta Košice – Je to informatívna správa o bytovom dome
na Baltickej ulici a všetko čo súvisí s možným odpredajom týchto bytov za 
určených podmienok formou dražby.

V rozprave vystúpili:

p. Kočiš, poslanec MZ – Poukázal na fakt, že mesto stratilo rok. Keby v danom čase 
poslanci počúvali názory menšinových politických strán, mohli si ušetriť čas. Poprosil do budúcna, aby boli počúvané logické návrhy. Už pri prejednávaní prideľovania týchto bytov upozorňovali na skutočnosť, že celý systém nie je správne nastavený a v konečnom dôsledku, t.j. týmto návrhom im dal navrhovateľ za pravdu. 

p. Knapík, primátor mesta Košice – Nakoľko sa do rozpravy nikto neprihlásil, dal 
	slovo návrhovej komisii.

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice berie na vedomie informáciu o doterajšom priebehu predaja bytov na Baltickej č. 18 v Košiciach.
Mení uznesenie MZ v Košiciach č. 284 zo dňa 25.10.2007 v časti schvaľuje bod B. takto:
- vypúšťa „aktuálny odpis z registra trestov“ uvedený „K podmienke 5“,
- v bode C. termín realizácie uznesenia MZ namiesto „do konca roka 2007“
   na „do konca roka 2008“.
Schvaľuje predaj tých bytov, o ktoré na základe tretej výzvy na podávanie žiadostí nebude záujem, formou verejnej dražby.

Hlasovanie č. 59: za 38, proti 1, zdržal sa -.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

30. Informatívna správa o prenajímaní  malometrážnych bytov za obdobie 
      roka 2007

p. Knapík, primátor mesta Košice – Nakoľko sa do rozpravy nikto neprihlásil, dal
	slovo návrhovej komisii.

p. Jutka, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice  berie na vedomie informatívnu správu o prenajímaní malometrážnych bytov za obdobie roka 2007.

Hlasovanie č. 60: za 37, proti 1, zdržal sa 1.

p. Knapík, primátor mesta Košice – Konštatoval, že uznesenie bolo prijaté.

––-     ––-     –––

31. Správa o realizácii Koncepcie rozvoja bývania pre sociálne znevýhodnené 
       skupiny obyvateľov mesta Košice do roka 2010

p. Knapík, primátor mesta Košice – Koncepcia bola výhľadovo spracovaná do roku 
2010. Hovorí o možnostiach a ako sú aplikované v podmienkach jednotlivých skupín.

V rozprave vystúpili:

p. Jenčová, poslankyňa MZ – Mrzí ju, že tu nie je pán námestník Vargovčák, lebo
je to jeho správa a ona ju považuje... niečo sa proste napísalo, aby sa napísalo. Dosť ju mrzí, že obnova bytového fondu pre nízko príjmové skupiny, na ktorú sa dávajú vysoké čiastky, sa rieši zvláštne. Na Golianovu 5 sa nebudú sťahovať pôvodní nájomníci, pretože je s ňou úplne iný úmysel. Zaradiť ju k bytom pre nízko príjmových obyvateľov asi nie je veľmi vhodné. Konštatovala, že problém, ktorý ju trápi sú občania bez domova. Sú mladé rodiny, ktoré nemajú kde bývať. Problém nevyrieši Baltická s 24 bytmi. Neozvala sa pri predošlom bode, pretože 24 bytov  na 300-tisícové krajské mesto nevyrieši problém bývania.  Obnova jedného bytového domu iste nerieši problém nízko príjmových skupín a dôchodcovia nie sú problém, ktorý ich tak tlačí. Každý dôchodca má viac menej svoje bývanie vyriešené. Trápia ich mladé rodiny, pre ne sa nerobí nič, nízko príjmoví občania, Rómovia a táto skupina sociálne odkázaných ľudí. 
Správu zoberie na vedomie, lebo nezobrať ju na vedomie by tiež nič nevyriešilo, ale keď si to pán námestník Vargovčák vypočuje zo záznamu, poprosila, aby sa veci začali hýbať. Je už dva roky vo funkcii a toto nie je výsledok hodný nejakej pochvaly.

p. Dittrich, poslanec MZ – Faktická poznámka. Rád by vyvrátil tvrdenia pani 
starostky. Koncepcia bola prijatá pred rokom. Chvíľu odpočívala až dozrel čas a je tu človek, ktorý sa s ňou začal vážne zaoberať. Je na oddelení sociálnych vecí. Mal by byť menovaný koordinátorom celej koncepcie. Na poslednom stretnutí pracovnej skupiny, boli vytýčené 4 pracovné priority, ktoré rozbiehajú činnosť a mali by byť termínovo realizované do konca roka. Nedá sa na to pozerať presne tým metrom, alebo z toho uhla pohľadu, ako sa pozerá poslankyňa p. Jenčová. Je tu niečo, čo dáva šancu dopracovať sa k nejakému cieľovému stavu za niekoľko rokov. Nie je to otázka týždňa, mesiaca, ani do konca tohto roka. To, že bolo stretnutie ohľadom bývania takýchto ľudí, tak cez to sa výsledky nedosiahnu, ale je potrebné pracovať na tom. Vedúca sociálneho oddelenia to vie, tak isto aj človek, ktorý bol prijatý a zaoberá sa touto koncepciou.

p. Halenár, poslanec MZ – K odrážke e) na str. 4 – neprispôsobiví občania. V materiáli 
sa píše: Táto cieľová skupina nebola v rámci koncepcie doposiaľ riešená z dôvodu chýbajúceho bytového fondu nízko štandardných bytov. Opäť sa vracia k tomu, čo povedal pred dvomi mesiacmi, že je najvyšší čas premýšľať nad tým, aby mesto postavilo nejaké betónové byty bez akéhokoľvek prívodu médií, tie by sa dodávali zvonku, za aplikácie hygienických a všetkých zdravotných noriem, aby tam bolo pripravené ubytovanie pre ľudí – napríklad pre ľudí z Luníka IX. Luník IX, ako naposledy čítal, dlhuje mestu 170 mil. Sk len na nájomnom a možno aj na nejakých médiách, čím mestu priamo vzniká obrovská škoda z toho, že nemá za to peniaze a myslí si, že takéto niečo keby mesto dalo ľuďom na známosť, určite by musel prudko stúpnuť počet nájomných zmlúv. Pretože pokiaľ nie sú nájomné zmluvy hotové, tak nie je ani právny podklad na akékoľvek pokračovanie v zmysle vymáhania, skrátka rovnocennej komunikácie medzi nájomcom a mestom. 
Nemá to v rovine uznesenia, alebo návrhu na uznesenie, ale myslí, že je najvyšší čas začať sa tým zaoberať a takéto niečo by bolo dostatočne odstrašujúce a motivujúce k tomu, aby tie nájomné zmluvy začali vznikať. Treba si konečne začať všímať tikajúcu časovú bombu na Luníku IX, lebo to je niečo, čo sa za chvíľu celému mestu vymkne z rúk. Treba motivovať tých ľudí, aby sa na svoj osud začali pozerať trochu ináč ako doteraz. 

p. Jenčová, poslankyňa MZ – Faktická poznámka.  Svojím príspevkom chcela 
povedať, žeby mali zrýchliť tempo, lebo zatiaľ sú iba krásne zápisy a čiarky za účasť na rôznych sedeniach k tejto problematike.

p. Knapík, primátor mesta Košice –Uzavrel rozpravu a dal slovo návrhovej komisii.

p. Rychnavský, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice  berie na vedomie správu o realizácii Koncepcie rozvoja bývania pre sociálne znevýhodnené skupiny obyvateľov mesta Košice do roka 2010.

Hlasovanie č. 61: za 35, proti 1, zdržali sa 3.
p. Knapík, primátor mesta Košice –Konštatoval, že uznesenie bolo prijaté.

––-     ––-     ––-

32. Menovanie členov do orgánov Fondu zdravia mesta Košice, n.f.

p. Knapík, primátor mesta Košice – Fond zdravia bol vytvorený v predchádzajúcom 
volebnom období a jeho zloženie je už nefunkčné. Treba oživiť činnosť a do správnej rady menovať ľudí, ktorí sa tejto problematike a cieľom budú venovať. 

p. Lukán, poslanec MZ – Navrhol zmenu uznesenia po formálnej stránke. Uznesenie 
nebude mať tri body, ale len dva a to: 1. Menuje členov správnej rady Fondu zdravia v poradí: Norbert Lukán, predseda atď. a 2.  za revízora Fondu zdravia mesta Košice hlavného kontrolóra mesta Košice Richarda Hojera.

p. Knapík, primátor mesta Košice – Nakoľko sa nikto do rozpravy neprihlásil, dal
	slovo návrhovej komisii.

p. Rychnavský, poslanec MZ – Prečítal  upravený návrh na uznesenie. 
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie informáciu  o potrebe sfunkčnenia Fondu zdravia mesta Košice, n. f. 
		Menuje
		1. členov správnej rady Fondu zdravia mesta Košice, n. f. v zložení:
-  MUDr. Norbert Lukán, PhD., predseda správnej rady Fondu zdravia mesta 
    Košice, n. f.
-  MUDr. Ján Sekáč
-  PhDr. Katarína Čižmáriková
-  Doc. MUDr. Oliver Rácz, Csc.
-  Kornélia Betáková
-  MUDr. Zuzana Dietzová
-  Ing. Viera Kuncová
2. revízora Fondu zdravia mesta Košice, n. f.: hlavného kontrolóra mesta   Košice Ing. Richarda  Hojera.

 Hlasovanie č. 62: za 29, proti 1, zdržali sa 6.

p. Knapík, primátor mesta Košice – Konštatoval, že uznesenie prijaté. 
V tejto chvíli ukončil časť rokovania, ktorá bola plánovaná na prvý deň XVI. rokovania Mestského zastupiteľstva v Košiciach..

p. Čečko, námestník primátora mesta Košice – Technická informácia. Bola 
požiadavka pri bode 15, aby boli zverejnené návrhy, ktoré predniesol poslanec 
p. Cengel, preto informoval prítomných, že už sú zverejnené.

p. Mutafov, poslanec MZ – Požiadal primátora mesta, že keď sa najbližšie budú tvoriť 
	nejaké komisie, tak aby nezabúdal, že existuje aj nejaký iný klub.

p. Knapík, primátor mesta Košice – Požiadal, aby 27.6.2008 ráno o 8,00 hod 
predsedovia poslaneckých klubov sa stretli u námestníka p. Filipka v súvislosti s bodom 16, ktorý bol zaradený na koniec rokovania. 

––-     ––-     ––-

Pokračovanie XVI. rokovania MZ v Košiciach dňa 27.6.2008

p. Knapík, primátor mesta Košice – Konštatoval, že v rokovacej sále je dostatok 
poslancov a je možné pokračovať v rokovaní.

––-     ––-     ––-

32/1 Účasť mesta Košice v záujmovom združení právnických osôb 
        Košice IT Valley, z.p.o.

p. Knapík, primátor mesta Košice – Mesto a región po skúsenostiach, ktoré v tejto 
oblasti majú a po vývoji v spoločnosti, ktoré sa problematikou informačných technológií zaoberajú, v budúcnosti túto oblasť chce preferovať a vytvárať podmienky, aby mladí, vysokoškolsky vzdelaní ľudia práve v tejto oblasti nachádzali vhodné pracovné miesta a svoje pôsobenie v Košiciach. Združenie, ktoré je vytvorené, tieto aktivity rozbieha a koordinuje. Je tam sektor vzdelávania i podnikateľský a treba do toho včleniť aj mesto Košice, ktoré je sídlom väčšiny týchto spoločností. Ide o to, že synergický efekt prepojenia a istá koordinácia by mohla byť navzájom odkomunikovaná a koordinovaná. Toto je dôvod, prečo má mesto Košice záujem vstúpiť. Aj keď Košice neboli pri vzniku, je možné o členstvo požiadať a môžu v združení pôsobiť.

V rozprave vystúpili:

p. Müller, poslanec MZ – Zaujímalo ho, aký bude poplatok spojený s členstvom
	v tejto spoločnosti.

p. Dlhý, zástupca riaditeľa MMK – Poplatok nie je stanovený, až po vstupe ho 
určí správna rada združenia, ktorá bude zrejme prihliadať aj na subjekt, ktorý je členom združenia.

p. Petrvalský, poslanec MZ – Toto nie je otázkou poplatku. Aj poplatok je dôležitý, 
aby sa vedelo, či to mesto bude stáť tisíce, alebo desaťtisíce, ale hlavný efekt z toho celého je to, aby mladí ľudia, ktorí končia Technickú univerzitu a so vzdelaním technického smeru mohli sa uplatniť v regióne. Z tomto združení sú všetky subjekty, ktoré majú čo povedať do výpočtovej techniky v regióne. Myslí si, že nechať sa vynechať z tejto akcie by bolo dosť deklasujúce. 
Poplatok je dôležitý, ale nie je na prvom mieste.

p. Knapík, primátor mesta Košice – Uzavrel rozpravu a dal slovo návrhovej komisii.

p. Rychnavský, poslanec MZ – Prečítal predložený návrh na uznesenie.
Mestské zastupiteľstvo v Košiciach podľa § 6 ods. 2 písm. k) Štatútu mesta Košice schvaľuje účasť mesta Košice v záujmovom združení právnických osôb Košice IT Valley, z.p.o..
Ukladá riaditeľovi Magistrátu mesta Košice zabezpečiť podanie písomnej žiadosti riaditeľovi združenia Košice IT Valley, z.p.o.  o členstvo mesta Košice v združení,  včítane zabezpečenia finančných prostriedkov na zaplatenie ročného členského príspevku na činnosť združenia. Termín: neodkladne, zodpovedný: riaditeľ MMK.

Hlasovanie č. 63: za 34, proti -, zdržal sa 1.

p. Knapík, primátor mesta Košice – Konštatoval, že uznesenie bolo prijaté.

––-     –––     ––-

32/2 Informácia o plnení uznesenia č. 398 z pokračovania XIII. rokovania 
MZ v Košiciach zo dňa 11. marca 2008 o problematike v oblasti cestovného ruchu

p. Knapík, primátor mesta Košice -  Dal slovo predkladateľovi informácie
	poslancovi p. Burašovi.

p. Buraš, poslanec MZ – Uznesením MZ č. 398/2008 bola zadaná úloha pre riaditeľa
Magistrátu mesta spracovať informáciu o činnosti magistrátu v oblasti cestovného ruchu. Materiál je spracovaný, bol prerokovaný aj na komisii regionálneho rozvoja. Nie je to jednoduchá otázka, pretože cestovným ruchom sa zaoberá v rámci štruktúr  Magistrátu mesta 5 pracovníkov, ktorí sú zároveň súčasťou oddelenia kultúry. Problém je pomerne vážny, keď si uvedomia, že vo svetovom merítku cestovný ruch vytvára viac ako 10 % hrubého domáceho produktu. Je potrebné povedať, že Košice sa stávajú aj destinačným miestom, vyhľadávaným mestom pre cestovný ruch. Znamená to, že táto otázka je veľmi dôležitá a je potrebné veľmi rýchlo konať v tomto smere, nakoľko aj ubytovacie kapacity vzhľadom na projekty a aktivity, ktoré sa v Košiciach chystajú, treba vylepšiť. Nejde len o ubytovacie kapacity, ale celkovú ponuku služieb pre oblasť cestovného ruchu. Na okraj uviedol informáciu, že keď sa 6,5 mil. Sk vyberie za nocľažný poplatok, je to pomerne značná suma na to, aby sa opätovne mohla vrátiť do skvalitnenia podmienok subjektov, ktoré podnikajú v cestovnom ruchu.  Touto otázkou je potrebné sa zaoberať, pretože nie je mysliteľné, aby druhé najväčšie mesto na Slovensku nemalo samostatné oddelenie, alebo samostatnú inštitúciu, ktorá by sa touto oblasťou zaoberala.
Je to vážna otázka. Spomenul napríklad Vysoké Tatry, ktoré do združenia cestovného ruchu vracajú 15 % z príjmov, ktoré vyberú za nocľažné. 
Je to len jeden z námetov, ktoré sa dajú aplikovať. Je to živý materiál a aj pripravené uznesenie hovorí o tom, aby sa v nasledujúcom období, aj počas letných prázdnin, materiál pripravoval spoločne a to komisiou regionálneho rozvoja a cestovného ruchu a poverenými pracovníkmi Magistrátu mesta, aby snáď do konca roka bol spracovaný jeden ucelený elaborát a mesto mohlo začať fungovať podľa nových pravidiel.
V návrhu, ktorý uvažuje o vytvorení združenia pre mestský cestovný ruch, sú vytvorené postupy, ktoré je potrebné aj z legislatívno-právneho hľadiska zrealizovať a forma, ktorú by následne tento subjekt mal mať, je len na tom, ako sa poslanci rozhodnú. 
V každom prípade je to dôležitá otázka, už len keď sa zoberie do úvahy oblasť Námestia osloboditeľov, kde sa pripravujú tri hotely v celkovej investícii 3 mld. Sk. Je to dôležitá otázka a aj poslanci by mali k tomu promptne pristupovať.
Návrh na uznesenie:
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice   berie na vedomie informáciu o plnení uznesenia č. 398 z pokračovania XIII. rokovania Mestského zastupiteľstva v Košiciach zo dňa 11. marca 2008 o problematike v oblasti cestovného ruchu predloženú predsedom Komisie pre regionálny rozvoj a CR pri Mestskom zastupiteľstve v Košiciach Ing. Eduardom Burašom. Schvaľuje predĺženie termínu plnenia uznesenia do 31.12.2008.
Termín predĺženia je z toho dôvodu, aby bol čas v rámci legislatívy SR ma túto tému nadväzovať.

p. Knapík, primátor mesta Košice – Poďakoval za uvedenie materiálu, vysvetlenie 
širších súvislostí a zhodnotenie potenciálu, ktorý v Košiciach je. Myslí si, že je užitočné, ak skúsenosti a poznatky sa využijú a komplexnejší materiál bude takýmto spôsobom pripravený. Verí, že záujem o prostredie nielen Košíc, ale celého Východu je veľký. Aj v pondelok na zastupiteľstve KSK hovoril o tom, že je potrebné urobiť všetko preto, aby sa objavili hodnoty, ktoré tu sú  a aby aj to prostredie vďaka tomu mohlo profitovať. Ide hlavne o sektor služieb a dôležitá je aj starostlivosť o tieto objekty, za ktoré je mesto zodpovedné.

p. Buraš, poslanec MZ – Tento materiál musí nadväzovať aj na schválenie PHSR, ale
 aj na spoluprácu a informácie so samosprávnym krajom, kde už existuje oddelenie pre cestovný ruch, kde už pokročili v tejto oblasti. Preto si myslí, žeby v tomto smere nemalo meškať ani mesto.

p. Knapík, primátor mesta Košice – Nakoľko sa do rozpravy nikto neprihlásil, dal 
slovo návrhovej komisii.

p. Jutka, poslanec MZ – Prečítal predložený návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice   berie na vedomie informáciu o plnení uznesenia č. 398 z pokračovania XIII. rokovania Mestského zastupiteľstva v Košiciach zo dňa 11. marca 2008 o problematike v oblasti cestovného ruchu predloženú predsedom Komisie pre regionálny rozvoj a CR pri Mestskom zastupiteľstve v Košiciach Ing. Eduardom Burašom.
Schvaľuje predĺženie termínu plnenia uznesenia do 31.12.2008.

Hlasovanie č. 64: za 37, proti 1, zdržal sa -.

p. Knapík, primátor mesta Košice -  Konštatoval, že uznesenie bolo prijaté.

––-     ––-     ––-

32/3 Vzdanie sa členstva v dozornej rade MFK, a.s. Košice

p. Knapík, primátor mesta Košice – Návrh predložil p. Buraš, ktorý túto funkciu
	vykonával. Dal mu slovo.

p. Buraš, poslanec MZ – Žiadosť predložil on ako poslanec MZ i ako poslanec, ktorý
bol delegovaný do funkcie zástupcu mesta v Mestskom futbalovom klube, kde v dozornej rade vykonával funkciu jej podpredsedu. Tejto funkcie sa vzdáva z dôvodu, ktorý súvisí s jeho povinnosťami v rámci európskej politiky a aktivít, ktoré smerujú k zvýšeniu rozvoja regionálneho charakteru, cezhraničnej spolupráce a funkcií, resp. úloh, ktoré z toho vyplývajú.
Návrh na uznesenie: 
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice  a príslušných ustanovení Obchodného zákonníka berie na vedomie vzdanie sa funkcie člena dozornej rady za mesto Košice v obchodnej spoločnosti Mestský futbalový klub, a.s. Košice Ing. Eduarda Buraša k dátumu 30.6.2008.
Na marcovom rokovaní MZ bola aj zo strany opozičných kolegov vznesená požiadavka, aby aj oni boli obsadzovaní na takéto posty, preto teraz je možnosť predložiť návrhy.

p. Knapík, primátor mesta Košice – Nakoľko sa do rozpravy nikto neprihlásil, dal
	slovo návrhovej komisii. 

p. Jutka, poslanec MZ – Prečítal návrh na uznesenie. 
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice  a príslušných ustanovení Obchodného zákonníka berie na vedomie vzdanie sa funkcie člena dozornej rady za mesto Košice v obchodnej spoločnosti Mestský futbalový klub, a.s. Košice Ing. Eduarda Buraša k dátumu 30.6.2008.

Hlasovanie č. 65: za 37, proti l, zdržal sa -.

p. Knapík, primátor mesta Košice -  Konštatoval, že uznesenie bolo prijaté.

––-     ––-     ––-

33. Povinná príloha č. 10 k žiadosti o NFP v rámci Regionálneho operačného 
      programu

p. Knapík, primátor mesta Košice – Súvisí to s pilotnou výzvou, ktorá smeruje 
	do oblasti infraštruktúry vzdelávania. 

p. Petrvalský, poslanec MZ – Komisia školstva, športu a mládeže sa touto otázkou 
	na svojom zasadnutí zaoberala a odporučila tento materiál prerokovať 
a schváliť. 

p. Knapík, primátor mesta Košice – Nakoľko sa nikto do rozpravy neprihlásil, dal 
slovo návrhovej komisii. 

p. Jutka, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice  schvaľuje
1.
a) predloženie žiadosti o NFP v rámci opatrenia 1.1 ROP na realizáciu projektu „Rekonštrukcia a modernizácia Základnej školy Trebišovská 10“, ktorý je realizovaný  pre Základnú školu Trebišovská 10, Košice v zriaďovateľskej pôsobnosti mesta Košice a ktorý je v súlade s Programom hospodárskeho a sociálneho rozvoja mesta Košice,
b)  zabezpečenie realizácie projektu po schválení žiadosti o NFP,
c)  financovanie projektu vo výške 5 % z celkových oprávnených výdavkov na projekt  t.j. vo výške 2 500 000,- Sk.
2.
a) predloženie žiadosti o NFP v rámci opatrenia 1.1 ROP na realizáciu projektu „Rekonštrukcia a modernizácia Základnej školy Družicová 4“, ktorý je realizovaný  pre Základnú školu Družicová 4, Košice v zriaďovateľskej pôsobnosti mesta Košice a ktorý je v súlade s Programom hospodárskeho a sociálneho rozvoja mesta Košice,
b)  zabezpečenie realizácie projektu po schválení žiadosti o NFP,
c)  financovanie projektu vo výške 5 % z celkových oprávnených výdavkov na projekt  t.j. vo výške 2 500 000,- Sk.
3.
a) predloženie žiadosti o NFP v rámci opatrenia 1.1 ROP na realizáciu projektu „Rekonštrukcia a modernizácia Základnej školy Krosnianska 2“, ktorý je realizovaný  pre Základnú školu Krosnianska 2, Košice v zriaďovateľskej pôsobnosti mesta Košice a ktorý je v súlade s  Programom hospodárskeho a sociálneho rozvoja mesta Košice,
b)  zabezpečenie realizácie projektu po schválení žiadosti o NFP,
c)  financovanie projektu vo výške 5 % z celkových oprávnených výdavkov na projekt  t.j. vo výške 2 500 000,- Sk.
4.
a) predloženie žiadosti o NFP v rámci opatrenia 1.1 ROP na realizáciu projektu „Rekonštrukcia a modernizácia Základnej školy Belehradská 21“, ktorý je realizovaný pre Základnú školu Belehradská 21, Košice v zriaďovateľskej pôsobnosti mesta Košice a ktorý je v súlade s Programom hospodárskeho a sociálneho rozvoja mesta Košice,
b)  zabezpečenie realizácie projektu po schválení žiadosti o NFP,
c)  financovanie projektu vo výške 5 % z celkových oprávnených výdavkov na projekt t.j. vo výške 2 500 000,- Sk.

Hlasovanie č. 66: za 39, proti -, zdržal sa -.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

34. Zmena doby nájmu nehnuteľnosti zrušenej Materskej školy Starozagorská 10

p. Knapík, primátor mesta Košice – Tento materiál navrhuje upraviť dobu nájmu
nehnuteľnosti zrušenej Materskej školy na Starozagorskej 10 z doby neurčitej na dobu určitú. Prenajímateľom je súkromná Základná umelecká škola s tým, že má záujem investovať dosť značné finančné prostriedky do prestavby a dobudovania tohto objektu, aby to slúžilo zámeru, ktorý tam už istú dobu realizujú. Na čerpanie prostriedkov je potrebné sa preukázať vlastníctvom, alebo dlhodobou nájomnou zmluvou.  To je hlavný dôvod predloženia materiálu, aby sa mohol realizovať tento zámer.

p. Petrvalský, poslanec MZ – Komisia školstva, športu a mládeže sa zaoberala aj 
týmto materiálom a tiež ho odporučila mestskému zastupiteľstvu prerokovať a schváliť v predloženej podobe.

p. Knapík, primátor mesta Košice – Uzavrel rozpravu a dal slovo návrhovej komisii. 

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach  podľa § 29 ods. 1 písm. m) Štatútu mesta Košice schvaľuje prenájom nehnuteľnosti zrušenej Materskej školy Starozagorská 10, Košice Súkromnej základnej umeleckej škole Starozagorská 10, Košice na dobu určitú a to 25 rokov (podľa predloženého návrhu Dodatku
č. 1 k Zmluve o nájme č. 15012006 zo dňa 5.1.2006).

Hlasovanie č. 67: za 40, proti -, zdržal sa -.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

Informácia o pozmeňujúcom návrhu na uznesenie k VZN mesta Košice č.  98

p. Filipko, námestník primátora mesta Košice – Informoval, že na web-stránke 
s programom tohto MZ je zverejnený pod bodom 16 materiál, ktorý bol prejednaný na stretnutí s predsedami poslaneckých klubov ohľadom zmeny VZN mesta Košice č. 98. Obsahuje dva pozmeňujúce návrhy. 

p. Halenár, poslanec MZ – Pre rôzne technické problémy je potrebné, aby to bolo 
uverejnené aj na tej adrese, ku ktorej majú poslanci prístup iba zvonku.  On to v bode 16 nevidí. Skrátka sú tu nejaké technické problémy, keď sú dva servery jeden viditeľný zvonku, druhý zvnútra, preto je potrebné, aby to bolo zverejnené na obidvoch serveroch. 

p. Knapík, primátor mesta Košice – Požiadal informatikov, aby sa na to pozreli 
a vyriešili túto otázku. 
––-     ––-     ––-

35. Zámena pozemkov v k. ú. Barca medzi mestom Košice a Ing. Koščom, PhD.
      a manželkou Mgr. Janou Koščovou 

p. Čečko, námestník primátora mesta Košice – Nasleduje celý blok majetkových
materiálov, ktoré prešli legislatívnym procesom. Sú tam všetky potrebné vyjadrenia a je možné o nich rokovať.

p. Knapík, primátor mesta Košice – Nakoľko sa do rozpravy nikto neprihlásil, dal 
	slovo návrhovej komisii.

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje zámenu  nehnuteľností v MČ Košice – Barca  pozemkov časť neknihovanej parc. č. 131 (diel č. 1) s výmerou 13 m2 
k. ú. Barca vo vlastníctve mesta Košice za pozemok časť parc. č. 481/3 s výmerou 7 m2 k. ú. Barca vo vlastníctve Ing. Petra Košča, PhD. a manželky Jany s finančným vyrovnaním 31 070,- Sk v prospech mesta Košice.

Hlasovanie č. 68: za 38, proti -, zdržal sa 1.

p. Knapík, primátor mesta Košice -  Konštatoval, že uznesenie bolo prijaté.

––-     ––-     ––-

36. Zámena pozemkov v k. ú. Južné mesto medzi mestom Košice 
       a  HARLEQUIN QUALITY, s.r.o. 

p. Knapík, primátor mesta Košice – Zámena sa uskutoční s finančným vyrovnaním 
v prospech mesta. 
	Nakoľko sa do rozpravy nikto neprihlásil, dal slovo návrhovej komisii.

p. Jutka, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje zámenu nehnuteľností v MČ Košice – Juh pozemkov časť parc. č. 3661/1 (diel č. 6) a časť parc. č. 3661/5 (diely č. 1, 2, 3, 4, 5) s celkovou výmerou 109 m2 vo vlastníctve mesta Košice za pozemok časť parc. č. 3661/3 (diely č. 7, 8, 9) s výmerou 24 m2  vo vlastníctve firmy HARLEQUIN QUALITY, s.r.o. s finančným vyrovnaním 212 500,- Sk v prospech mesta Košice.

Hlasovanie č. 69: za 39, proti -, zdržal sa -.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

37. Zverenie nehnuteľností do správy Zoologickej záhrade Košice

p. Knapík, primátor mesta Košice – Materiál je v písomnej podobe s určením parciel, 
výmer a účtovnej hodnoty.
	Nakoľko sa do rozpravy nikto neprihlásil, dal slovo návrhovej komisii. 

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 29 ods. 1 písm. l) Štatútu mesta Košice schvaľuje zverenie nehnuteľného majetku mesta Košice do správy príspevkovej organizácie mesta Košice Zoologická záhrada Košice:
a) pozemky :
Por. č.	Pozemok KN„E“ 
par. č. 	Celková výmera v m2	Spoluvlastnícky podiel	Účtovná hodnota spoluvlastníckeho podielu v Sk	Druh pozemku	LV č.	
1.	235	9351	147/240	4 581 990,00	orná pôda	2011	
2.	236	14682	171/432	4 649 300,00	orná pôda	1012	
3.	212	10356	352/1120	2 603 794,29	orná pôda	2105	
4.	234	9351	163/240	5 080 710,00	orná pôda	2090	
5.	322	2374	2724/10080	513 236,19	orná pôda	977	
6.	330	806	352/1120	202 651,43	trv.tr.porast	2105	
7.	229	12157	94/180	5 078 924,44	orná pôda	2116	
8.	231	9819	18/54	2 618 400,00	orná pôda	69	
9.	511	5528	1/1	4 422 400,00	trv.tr.porast	1407	
10.	512	5352	1/1	4 281 600,00	trv.tr.porast	1407	
11.	590	29737	1/1	23 789 600,00	trv.tr.porast	1407	
12.	190	9711	86/180	3 711 760,00	orná pôda	2119	
b)	ďalšie pozemky (v celku alebo v podiele), nachádzajúce sa v areáli Zoologickej   záhrady v Košiciach, po ich prevode do vlastníctva mesta Košice a zápise vlastníckeho práva v katastri nehnuteľností v prospech mesta Košice. 
Katastrálne územie:		 Kavečany
Účel zverenia:		 správa a údržba
Deň zverenia: 		 deň účinnosti zmluvy o zverení do správy

Hlasovanie č. 70: za 42, proti -, zdržal sa -.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

37/1 Zriadenie predkupného  práva na nehnuteľnosti - pozemky v k. ú. Grunt
         vo vlastníctve mesta Košice pre ATEX Košice, s.r.o.

p. Knapík, primátor mesta Košice – Predkladateľom materiálu je poslankyňa 
p. Kijevská, požiadal ju, aby uviedla materiál.

p. Kijevská, poslankyňa MZ – Vysvetlila, prečo je potrebné pristúpiť k tomuto 
predkupnému právu. Spoločnosť, čiže podnikateľský subjekt má možnosť požiadať o finančné prostriedky zo štrukturálnych fondov. Keďže táto výzva, ktorú zverejnilo ministerstvo  hospodárstva je termínovaná do  18.7.2008, je potrebné o návrhu na zriadenie predkupného práva rozhodnúť čo najskôr.
Preto tento žiadateľ pristúpil k tejto forme predloženia materiálu. Podotkla, že tento jazdecký areál, ktorého realizácia sa má uskutočniť na jeseň tohto roku v severnej časti sídliska KVP, má nielen miestny charakter, mestský, ale aj medzinárodný.
Zdôraznila a je to uvedené aj v dôvodovej správe, že majetková komisia s touto žiadosťou súhlasila na svojom rokovaní 11.6.2008.

p. Knapík, primátor mesta Košice – Nakoľko sa do rozpravy nikto neprihlásil a dal
	slovo návrhovej komisii.

p. Jutka, poslanec MZ – Prečítal predložený návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje predkupné právo na nehnuteľnosti - pozemky parc. č. 1624/572 s výmerou 663 m², časť parc. č. 1624/573 s výmerou 435 m²,  časť parc. č. 1624/1 s výmerou 1197 m², časť parc. č. 2780/1 s výmerou 27 m2 zastavané plochy a nádvoria a časť parc. č. 2755 s výmerou  83 m2 ostatné plochy v k. ú. Grunt vo vlastníctve mesta Košice pre ATEX Košice, s.r.o.. Pozemky budú zamerané geometrickým plánom, ktorý bude súčasťou zmluvy o predkupné právo. Predkupné právo  bude zapísané ako vecné bremeno na liste vlastníctva mesta Košice. 

Hlasovanie č. 71: za 32, proti 1, zdržali sa 8.

p. Knapík, primátor mesta Košice -  Konštatoval, že uznesenie bolo prijaté.

––-     ––-     ––-

38. Zverenie majetku mesta do správy Správe mestskej zelene v Košiciach
       v k. ú. Jazero

p. Knapík, primátor mesta Košice – Nakoľko sa do rozpravy nikto neprihlásil, dal
	slovo návrhovej komisii.

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 29 ods. 1 písm. l) Štatútu mesta Košice   schvaľuje zverenie majetku mesta Košice do správy  Správe mestskej zelene v Košiciach:
názov nehnuteľností		 : pozemky a stavby (príloha č. 1 a 2)
k. ú.				 : Jazero
LV č. 				 : 11650
účel zverenia  		 : správa a údržba pozemkov a verejnej zelene
deň zverenia                 	 : dňom účinnosti zmluvy o zverení majetku mesta 
                                                          do správy

Hlasovanie č. 72: za 41, proti -, zdržal sa -.

p. Knapík, primátor mesta Košice -  Konštatoval, že uznesenie bolo prijaté.

––-     ––-     ––-

39. Zverenie majetku mesta do správy Správe mestskej zelene
      v Košiciach a MČ Košice – Juh

p. Knapík, primátor mesta Košice – Rieši sa to, čo bolo povedané v úvode 
v správe hlavného kontrolóra, že značná časť územia mesta, hlavne verejná zeleň, nemá správcu. Je to jeden z krokov, aby sa bilancia zlepšila.
Nakoľko sa do rozpravy nikto neprihlásil, dal slovo návrhovej komisii.

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 29 ods. 1 písm. l) Štatútu mesta Košice  schvaľuje
1.  zverenie majetku mesta Košice do správy  Správe mestskej zelene v Košiciach:
      názov nehnuteľností		 : pozemky a stavby (príloha č. 1)
      k. ú.		 : Južné mesto
      LV č. 		 : 11650
      účel zverenia 		 : správa a údržba pozemkov a verejnej zelene
      deň zverenia	: dňom účinnosti zmluvy o zverení majetku mesta 
   do správy
2.  zverenie majetku mesta do správy MČ Košice – Juh :
      názov nehnuteľností		 : pozemky  (príloha č. 2)
      k. ú.		 : Južné mesto
      LV č. 		 : 11650
      účel zverenia 		 : správa a údržba pozemkov 
      deň zverenia			 : dňom účinnosti zmluvy o zverení majetku mesta 
			   do správy

Hlasovanie č. 73: za 41, proti -, zdržal sa -.

p. Knapík, primátor mesta Košice – Konštatoval, že uznesenie bolo prijaté.

––-     –––     ––-

40. Zverenie majetku mesta  Košice do správy Správe mestskej zelene
      v Košiciach - Borovicový háj

p. Knapík, primátor mesta Košice – Nakoľko sa do rozpravy nikto neprihlásil, dal 
slovo návrhovej komisii.

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 29 ods. 1 písm. l ) Štatútu mesta Košice   schvaľuje zverenie nehnuteľného majetku mesta Košice do správy  Správe mestskej zelene v Košiciach: 
		a) „Borovicový háj“ v účtovnej hodnote 398 054,- Sk, 
		b) pozemky (v celku alebo v podiele) zamerané geometrickým plánom 
po upresnení ich výmery a po zápise vlastníckeho práva v katastri nehnuteľností v prospech mesta Košice.
k. ú.		:  Terasa						
účel zverenia	:  správa a údržba nehnuteľnosti                                            
deň zverenia	:  30 dní po úprave rozpočtu mesta Košice

Hlasovanie č. 74: za 41, proti -, zdržal sa -.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

41. Odkúpenie nehnuteľností v k.ú. Košické Hámre mestom Košice 
      od  LESOV  Slovenskej republiky, štátneho podniku

p. Knapík, primátor mesta Košice -  Jedná sa o hospodárske objekty, ktoré budú 
následne zverené Mestským lesom do prenájmu a tiež budú slúžiť prevádzkovým účelom tejto mestskej spoločnosti.
Nakoľko sa do rozpravy nikto neprihlásil, dal slovo návrhovej komisii.

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 1  a  § 29 ods. 1 písm. a) Štatútu mesta Košice schvaľuje odkúpenie nehnuteľností – hospodárskej budovy  súp. č. 317 na pozemku parc. č. 328/2 a hospodárskej budovy súp. č. 318 na pozemku parc. č. 328/3 s príslušenstvom  v  k. ú. Košické Hámre  vo vlastníctve  LESOV Slovenskej republiky, štátneho podniku   mestom  Košice  za cenu  616 184,- Sk. 

Hlasovanie č. 75: za 41, proti -, zdržal sa -.

p. Knapík, primátor mesta Košice – Konštatoval, že uznesenie bolo prijaté

––-     ––-     ––-

42. Odplatný prevod dokončených investícií do vlastníctva mesta Košice
       a vyhradenie 7 odstavných plôch pre VVS, a.s.

p. Knapík, primátor mesta Košice – Nakoľko sa do rozpravy nikto neprihlásil,
	dal slovo návrhovej komisii.

p. Jutka, poslanec MZ  - Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 1 a § 29 ods. 1 písm. a) Štatútu mesta Košice schvaľuje odplatný prevod dokončených investícií –  13 odstavných plôch na Vysokoškolskej ulici v Košiciach nachádzajúcich sa na pozemku vo vlastníctve mesta Košice parc. č. 8130/1 (novovytvorené parc. č. 8130/6, 8130/7 a  8130/8) k. ú. Severné mesto  s celkovou výmerou 279 m² za kúpnu cenu 718 057,- Sk a následne výlučné vyhradenie 7 odstavných plôch na dobu 6 rokov a 10 mesiacov pre VVS, a.s..

Hlasovanie č. 76: za 38, proti 1, zdržali sa 2.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

43. Bezodplatný prevod dokončených investícií – parkoviska na Kurskej ul. 
      od DBR s.r.o.

V rozprave vystúpili:

p. Halenár, poslanec MZ  – Pre množstvo materiálov nemal možnosť pozrieť sa 
do všetkých, preto požiadal o objasnenie tohto prevodu. Prečo mesto berie od privátnej firmy nejaké parkoviská?

p. Šebeňová, vedúca referátu predaja majetku MMK – Mesto kupuje od firmy DBR 
parkovisko, ktoré rozšírila. Bolo to pôvodné parkovisko mesta, verejné a pred blokmi a bolo to podmienkou pri predaji spodnej parcely.

p. Knapík, primátor mesta Košice – Nakoľko sa do rozpravy už nikto neprihlásil, dal
	slovo návrhovej komisii.

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 1 Štatútu mesta Košice
schvaľuje bezodplatný prevod dokončených investícií – parkoviska na Kurskej ulici od DBR s.r.o. v celkovej výške  489 656,55 Sk do vlastníctva mesta Košice.

Hlasovanie č. 77: za 39, proti 1, zdržal sa 1.

p. Knapík, primátor mesta Košice -  Konštatoval, že uznesenie bolo prijaté.

––-     ––-     ––-

44. Odpredaj 17 voľných bytov formou verejnej dražby

p. Knapík, primátor mesta Košice – Odovzdal vedenie rokovania námestníkovi 
	primátora mesta Košice p. Filipkovi a z ďalšieho rokovania sa ospravedlnil. 

p. Filipko, námestník primátora mesta Košice – Nakoľko sa do rozpravy nikto 
neprihlásil, dal slovo návrhovej komisii. 

p. Rychnavský, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. b), § 29 ods. 1 písm. b), § 39a ods. 3 Štatútu mesta Košice a v súlade so zákonom NR SR č. 182/1993 Z.z. o vlastníctve bytov a nebytových priestorov v znení neskorších zmien schvaľuje
1. odpredaj bytu č. 32 v bytovom dome Jesenná 7,  súpisné číslo  1141  na  parc. č. 80 v k. ú. Letná vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na pozemku vo veľkosti 84/10000 formou verejnej dražby s vyvolávacou cenou 400 000,- Sk,
2. odpredaj bytu č. 28 v bytovom dome Buzulucká 22, súpisné číslo 681 na parc. č. 2625  v k. ú. Furča vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 114/10000 formou verejnej dražby s vyvolávacou cenou 700 000,- Sk,
3. odpredaj bytu č. 23 v bytovom dome Buzulucká 22, súpisné číslo 681 na parc. č. 2625 v k. ú. Furča vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 116/10000 formou verejnej dražby s vyvolávacou cenou 700 000,- Sk,
4.  odpredaj bytu č. 2 v bytovom dome Ondavská 17, súpisné číslo 450 na parc. č. 1642, 1643, 1644 v k. ú. Terasa vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 72/10000 formou verejnej dražby s vyvolávacou cenou 500 000,- Sk,
5.  odpredaj bytu č. 48 v bytovom dome Jesenná 7, súpisné číslo 1141 na parc. č. 80  v k. ú. Letná vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 168/10000 formou verejnej dražby s vyvolávacou cenou 750 000,- Sk,
6.  odpredaj bytu č. 22 v bytovom dome Jesenná 7, súpisné číslo 1141 na parc. č. 80  v k. ú. Letná vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 168/10000 formou verejnej dražby s vyvolávacou cenou 750 000,- Sk,
7.  odpredaj bytu č. 23 v bytovom dome Jesenná 7, súpisné číslo 1141 na parc. č. 80  v k. ú. Letná vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 168/10000 formou verejnej dražby s vyvolávacou cenou 750 000,- Sk,
8.  odpredaj bytu č. 40 v bytovom dome Jesenná 7, súpisné číslo 1141 na parc. č. 80  v k. ú. Letná vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 168/10000 formou verejnej dražby s vyvolávacou cenou 750 000,- Sk,
9.  odpredaj bytu č. 32 v bytovom dome Jesenná 22, súpisné číslo 1139 na parc. č. 61 v k. ú. Letná vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 208/10000 formou verejnej dražby s vyvolávacou cenou 900 000,- Sk,
10.  odpredaj bytu č. 1 v bytovom dome Jesenná 20, súpisné číslo 1138 na parc. č. 31 v k. ú. Letná vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 210/10000 formou verejnej dražby s vyvolávacou cenou 850 000,- Sk,
11.  odpredaj bytu č. 28 v bytovom dome Jesenná 7, súpisné číslo 1141 na parc. č. 80  v k. ú. Letná vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 180/10000 formou verejnej dražby s vyvolávacou cenou 800 000,- Sk,
12.  odpredaj bytu č. 2 v bytovom dome Južná trieda 59, súpisné číslo 1577 na   parc. č. 1927, 1928, 1929  v k. ú. Južné mesto vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 135/10000 formou verejnej dražby s vyvolávacou cenou 800 000,- Sk,
13.  odpredaj bytu č. 2 v bytovom dome Krivá 7, súpisné číslo 8281 na parc. č. 1921/1 v k. ú. Skladná vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 1751/10000 formou verejnej dražby s vyvolávacou cenou 1 400 000,- Sk,
14. odpredaj bytu č. 1 v bytovom dome Študentská 1, súpisné číslo 274 na parc. č. 4620, 4621, 4622  v k. ú. Severné mesto vrátane spoluvlastníckeho podielu 
na spoločných častiach a zariadeniach domu ako aj spoluvlastníckeho podielu 
na  pozemku vo veľkosti 191/10000 formou verejnej dražby s vyvolávacou cenou 1 200 000,- Sk,
15.  odpredaj bytu č. 1 v bytovom dome Krosnianska 77, súpisné číslo 790 na parc. č. 2942 v k. ú. Furča vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 284/10000 formou verejnej dražby s vyvolávacou cenou 1 600 000,- Sk,
16.  odpredaj bytu č. 2 v bytovom dome Obrody 2, súpisné číslo 213 na parc. č. 273  v k. ú. Terasa vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 234/10000 formou verejnej dražby s vyvolávacou cenou 1 600 000,- Sk,
17. odpredaj bytu č. 24 v bytovom dome Kalinovská 8, súpisné číslo 862 na parc. č. 3656 v k. ú. Furča vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 242/10000 formou verejnej dražby s vyvolávacou cenou 2 000 000,- Sk.

Hlasovanie č. 78: za 40, proti -, zdržal sa -.

p. Filipko, námestník primátora mesta Košice – Konštatoval, že uznesenie bolo prijaté.

––-     ––-     ––-

45. Odpredaj pozemku v k.ú. Letná pre Bratskú jednotu 
      Baptistov – Cirkevný zbor v Košiciach

V rozprave vystúpili:

p. Halenár, poslanec MZ – Dosť dobre nerozumie uvedenému textu. V závere 
dôvodovej správy oddelenie správy majetku MMK upozorňuje, že predaj za uvedenú cenu nie je toho času v súlade so Štatútom mesta Košice. Môže mu niekto a hlavne predkladateľ vysvetliť, že ako je možné predložiť materiál na rokovanie poslancom, ak nie je v súlade so Štatútom mesta Košice?

p. Filipko, námestník primátora mesta Košice – Vyzval p. Šebeňovú, aby podala 
vysvetlenie.

p. Šebeňová, vedúca referátu predaja majetku MMK – V súčasnosti v Štatúte mesta 
Košice je uvedené v § 40 týkajúceho sa predaja majetku a stanovenia  ceny, že nehnuteľnosti vo vlastníctve mesta sa predávajú za cenu minimálne podľa znaleckého posudku. Zatiaľ Štatút nebol upravovaný. Na druhej strane je tu jeden materiál, ktorý bol schválený už v minulosti a volá sa „Projekt Potreby cirkví“, kde bolo už vtedy stanovené, v ktorých lokalitách by mali byť postavené cirkevné chrámy a na základe toho mali byť odkupované pozemky vo vlastníctve mesta Košice. Od roku 2002 doteraz sa predaj realizuje tak, že pozemky pre cirkvi sú odpredávané za 10,- Sk/m2.

p. Halenár, poslanec MZ – Na základe toho, čo tu odznelo potrebuje poznať názor
právneho oddelenia, resp. niekoho, kto mu povie, čo má väčšiu právnu silu.  Či je to Štatút mesta, alebo uznesenie poslancov, ktoré hovorí o odpredaji cirkevným organizáciám.

p. Takácsová, vedúca legislatívno-právneho oddelenia – Štatút mesta je všeobecný 
predpis, ktorý určuje všeobecné podmienky pri určovaní ceny predávajúceho majetku. Nemalo by dochádzať k tomu, že bez zmeny príslušného ustanovenia Štatútu mesta sa príjme uznesenie, ktoré je s ním v rozpore.

p. Filipko, námestník primátora mesta Košice – Myslí si, že vzhľadom na to, že takéto
predaje už boli realizované, aby sa zachoval jednotný postup a prístup ku všetkým tým, ktorí spadajú do tejto kategórie, na ktoré sa vzťahuje schválené pravidlo, tak v súlade s týmto by sa malo pristúpiť k hlasovaniu. To uznesenie nebolo zrušené.

p. Halenár, poslanec MZ – Faktická poznámka. To, že sa niečo robí zlé neznamená, že 
sa v tom musí pokračovať. Aj keď si myslí, že právne oddelenie treba okamžite rozprášiť, pre kvalitu toho čo predvádza, toto musí byť logické každému, že Štatút mesta je to, čím by sa poslanci mali riadiť.  A tu sa otvorene deklaruje, že treba kašľať na Štatút  a riadiť sa niečím, čo je už roky zle robené a malo by sa to robiť aj ďalej. Ako je to so sľubom, že p. Filipko, ako námestník primátora bude chrániť majetok mesta a mal by naozaj zvážiť, či to, čo robí, je v súlade nielen s pravidlami hry v tomto meste, ale aj s tým, čo cíti vo vnútri.

p. Bereš, poslanec MZ – Zaujíma ho aj názor hlavného kontrolóra.

p. Hojer, hlavný kontrolór mesta Košice – Jeho názor je vyjadrený v jeho stanovisku 
k odpredaju majetku. Je to v rozpore so Štatútom mesta Košice a on je za to, aby každý kupujúci mal rovnaké šance, ak sa zastupiteľstvo dohodlo, že sa bude majetok predávať za znalecký posudok, tak nech to je za znalecký posudok. 

p. Filipko, námestník primátora mesta Košice – Myslí si, že prebieha úprava Štatútu 
mesta a tieto veci sa v ňom upravia. Každý hlasovaním rozhodne podľa svojho vedomia a svedomia.
	Ukončil rozpravu a dal slovo návrhovej komisii.

p. Rychnavský, poslanec MZ – Prečítal pôvodné uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje odpredaj  nehnuteľnosti – časti pozemku  parc. č. 3501/1 (novovytvorená parc. č. 3501/11)  s výmerou 773 m2,  k. ú. Letná vo vlastníctve mesta Košice pre Bratskú jednotu Baptistov za cenu  10,- Sk/m2. 

Hlasovanie č. 79: za 28, proti 2, zdržali sa 11.

p. Filipko, námestník primátora mesta Košice – Konštatoval, že uznesenie bolo prijaté.
46. Prevod alikvotnej časti pozemku k NP č. 2 pre Ivanu Matfiakovú 
      na ul. Gudernova 6

p. Filipko, námestník primátora mesta Košice -  Nakoľko sa do rozpravy nikto
	neprihlásil, dal slovo návrhovej komisii.

p. Rychnavský, poslanec MZ – Prečítal pôvodný návrh na uznesenie.
Mestské zastupiteľstvo  v Košiciach podľa §  6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších predpisov schvaľuje prevod vlastníctva alikvotnej časti pozemku vo veľkosti 87/10000 prislúchajúceho k NP č. 2 vo vlastníctve žiadateľky  za  cenu určenú uznesením MZ č. 370 zo dňa 26. 2. 2004 a to pre Ivanu Matfiakovú,  alikvotný podiel pozemku k NP č. 2 na ul. Gudernova 6 za cenu 30 000,- Sk.

Hlasovanie č. 80: za 39, proti 1, zdržal sa 1.

p. Filipko, námestník primátora mesta Košice -  Konštatoval, že uznesenie bolo prijaté.

––-     ––-     ––-

47. Prevod nebytových priestorov pre Boženu Erdélyiovú
      na ul. Hlavná 25

p. Filipko, námestník primátora mesta Košice – Nakoľko sa do rozpravy nikto 
	neprihlásil, dal slovo návrhovej komisii.

p. Rychnavský, poslanec MZ – Prečítal pôvodný návrh na uznesenie.
Mestské zastupiteľstvo  v Košiciach podľa §  6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších predpisov schvaľuje prevod   vlastníctva  nebyt.  priestorov vrátane spoluvlastníckeho podielu na spoločných častiach, zariadeniach domu a  pozemku vo veľkosti 304/10000 prislúchajúceho k NP 10 a 222/10000 prislúchajúceho k NP 11 pre nájomcu nebytových priestorov za  cenu určenú uznesením MZ č. 552 zo dňa 22. 2. 2001 a uznesením č. 370 zo dňa 26. 2. 2004 a to pre Boženu Erdélyiovú,  nebytové priestory na ul. Hlavná 25 za cenu 3 510 000,- Sk.

Hlasovanie č. 81: za 30, proti 1, zdržali sa 10.

p. Filipko, námestník primátora mesta Košice – Konštatoval, že uznesenie bolo 
schválené.

––-     ––-     ––-

48. Prevod nebytového priestoru pre Mariána Nadzama - GLOSSA 
      na ul. Ipeľská 4

p. Filipko, námestník primátora mesta Košice – Nakoľko sa do rozpravy nikto 
neprihlásil, dal slovo návrhovej komisii.

p. Rychnavský, poslanec MZ – Prečítal pôvodný návrh na uznesenie.
Mestské zastupiteľstvo  v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších predpisov schvaľuje prevod  vlastníctva  nebytového  priestoru vrátane spoluvlastníckeho podielu na spoločných častiach, zariadeniach domu a pozemku vo veľkosti 422/10000 prislúchajúceho k NP pre nájomcu nebytového priestoru za  cenu určenú uznesením MZ č. 552 zo dňa 22. 2. 2001 a uznesením č. 370 zo dňa 
26. 2. 2004 a to pre Mariána Nadzama – GLOSSA,  nebytový priestor na ul. Ipeľská 4 za cenu 565 000,- Sk.

Hlasovanie č. 82: za 37, proti 1, zdržali sa 3.

p. Filipko, námestník primátora mesta Košice – Konštatoval, že uznesenie bolo 
schválené.
––-     ––-     ––-

49. Prevod  nebytového priestoru pre GREGOR GROUP, s. r. o.
      na ul. Južná trieda 69

p. Filipko, námestník primátora mesta Košice – Nakoľko sa do rozpravy nikto
	neprihlásil, dal slovo návrhovej komisii.

p. Rychnavský, poslanec MZ – Prečítal pôvodný návrh na uznesenie.
Mestské zastupiteľstvo  v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších predpisov schvaľuje prevod   vlastníctva  nebytového  priestoru vrátane spoluvlastníckeho podielu na spoločných častiach, zariadeniach domu a pozemku vo veľkosti 186/10000 prislúchajúceho k NP pre nájomcu nebytového priestoru za  cenu určenú uznesením MZ č. 552 zo dňa 22. 2. 2001 a uznesením č. 370 zo dňa 
26. 2. 2004 a to pre GREGOR GROUP, s.r.o.,  nebytový priestor na ul. Južná trieda 69 za cenu 350 000,- Sk.

Hlasovanie č. 83: za 37, proti 1, zdržali sa 3.

p. Filipko, námestník primátora mesta Košice – Konštatoval, že uznesenie bolo 
schválené

––-     ––-     ––-
50. Prevod nebytového priestoru pre Vieru Meisnerovú
      na ul. Komenského 6

p. Filipko, námestník primátora mesta Košice – Nakoľko sa do rozpravy nikto
	neprihlásil, dal slovo návrhovej komisii.

p. Rychnavský, poslanec MZ – Prečítal pôvodný návrh na uznesenie.
Mestské zastupiteľstvo  v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších predpisov schvaľuje prevod vlastníctva  nebytového  priestoru vrátane spoluvlastníckeho podielu na spoločných častiach, zariadeniach domu a pozemku vo veľkosti 353/10000 prislúchajúceho k NP pre nájomcu nebytového priestoru za  cenu určenú uznesením MZ č. 552 zo dňa 22. 2. 2001 a uznesením č. 370 zo dňa 
26. 2. 2004 a to pre Vieru Meisnerovú, nebytový priestor na ul. Komenského 6 za cenu 842 000,- Sk. 

Hlasovanie č. 89: za 37, proti 1, zdržali sa 3.

p. Filipko, námestník primátora mesta Košice – Konštatoval, že uznesenie bolo 
schválené.

––-     ––-     ––-

51. Prevod  nebytového priestoru pre Ingrid Tóthovú na ul. Zimná 8

p. Filipko, námestník primátora mesta Košice – Nakoľko sa do rozpravy nikto
	neprihlásil, dal slovo návrhovej komisii.

p. Rychnavský, poslanec MZ – Prečítal pôvodný návrh na uznesenie.
Mestské zastupiteľstvo  v Košiciach podľa §  6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších predpisov schvaľuje prevod   vlastníctva  nebytového  priestoru vrátane spoluvlastníckeho podielu na spoločných častiach, zariadeniach domu a pozemku vo veľkosti 568/10000 prislúchajúceho k NP pre nájomcu nebytového priestoru za  cenu určenú uznesením MZ č. 552 zo dňa 22. 2. 2001 a uznesením č. 370 zo dňa
26. 2. 2004 a to pre Ingrid Tóthovú,  nebytový priestor na ul. Zimná 8 za cenu 
325 000,- Sk.

Hlasovanie č. 85: za 39, proti 1, zdržal sa 1.

p. Filipko, námestník primátora mesta Košice – Konštatoval, že uznesenie bolo 
schválené.

––-     ––-     ––-
52. Prevod nebytového priestoru pre Margitu Krausovú
      na ul. Železiarenská 26

p. Filipko, námestník primátora mesta Košice – Nakoľko sa do rozpravy nikto
	neprihlásil, dal slovo návrhovej komisii.

p. Rychnavský, poslanec MZ – Prečítal pôvodný návrh na uznesenie.
Mestské zastupiteľstvo  v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších predpisov schvaľuje prevod vlastníctva  nebytového  priestoru vrátane spoluvlastníckeho podielu na spoločných častiach, zariadeniach domu a pozemku vo veľkosti 243/10000 prislúchajúceho k NP pre nájomcu nebytového priestoru za  cenu určenú uznesením MZ č. 552 zo dňa 22. 2. 2001 a uznesením č. 370 zo dňa
26. 2. 2004 a to pre Margitu Krausovú,  nebytový priestor na ul. Železiarenská 26 za cenu 990 000,- Sk.

Hlasovanie č. 86: za 41, proti 1, zdržal sa -.

p. Filipko, námestník primátora mesta Košice – Konštatoval, že uznesenie bolo 
schválené.

––-     ––-     ––-

53. Predaj pozemkov pod garážami v užívaní fyzických osôb

p. Filipko, námestník primátora mesta Košice – Nakoľko sa do rozpravy nikto
	neprihlásil, dal slovo návrhovej komisii.

p. Rychnavský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj pozemkov  pod garážami
v užívaní fyzických osôb:
	     1.  Milan Galčík,  parc. č. 2766 s výmerou 18 m2 v  k. ú. Terasa  za cenu
	          23 526,- Sk,
2.  Milan Jaklovský,  parc. č. 1079/23  s výmerou 19 m2  v  k. ú. Šaca  za cenu  
          19 000,- Sk,
3.  Ján Simko,  parc. č.  1076/20  s výmerou  18 m2  v  k. ú. Šaca  za cenu  
          18 000,- Sk,
		4.  Ondrej Fedor, parc. č.  772/15 s výmerou 19 m2 v k. ú. Šaca  za cenu 
                19 000,- Sk,
5.  Katarína Kozmová, parc. č. 3784/116 s výmerou 16 m2 v k. ú. Južné mesto  
          za cenu 10 456,- Sk podiel   ½-ici k celku,
6.  Juraj Sado,  parc. č. 3784/116 s výmerou 16 m2 v k. ú. Južné mesto za cenu 
          10 456,- Sk  podiel ½ -ici k celku.

Hlasovanie č. 87: za 42, proti -, zdržal sa -.

p. Filipko, námestník primátora mesta Košice – Konštatoval, že uznesenie bolo 
schválené.

––-     ––-     ––-

54. Odpredaj pozemku v k. ú. Furča formou verejnej dražby, 
      resp. obchodnej verejnej súťaže

p. Filipko, námestník primátora mesta Košice – Nakoľko sa do rozpravy nikto
	neprihlásil, dal slovo návrhovej komisii.

p. Rychnavský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje odpredaj  nehnuteľnosti pozemku  parc. č. 1656/72 s výmerou 1995 m2,  k. ú. Furča vo vlastníctve  mesta  Košice formou verejnej dražby, resp. obchodnej verejnej súťaže za vyvolávaciu cenu 2 500,- Sk/m².

Hlasovanie č. 88: za 41, proti -, zdržal sa 1.

p. Filipko, námestník primátora mesta Košice – Konštatoval, že uznesenie bolo 
schválené.
––-     ––-     ––-

55. Odpredaj ½ podielu mesta na pozemku  v  k. ú. Grunt pre spoluvlastníka 
      JAZDECKÝ KLUB EMCAR

p. Filipko, námestník primátora mesta Košice – Nakoľko sa do rozpravy nikto
	neprihlásil, dal slovo návrhovej komisii.

p. Rychnavský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje odpredaj  nehnuteľnosti –  pozemku parc. č. 1624/492 s výmerou 1160 m², ostatné plochy v k. ú. Grunt vo vlastníctve mesta Košice v podiele ½  k celku pre JAZDECKÝ KLUB EMCAR za cenu 400,- Sk/m² s právom spätnej kúpy nehnuteľnosti  mestom Košice za tú istú cenu.

Hlasovanie č. 89: za 39, proti 1, zdržali sa 2.

p. Filipko, námestník primátora mesta Košice – Konštatoval, že uznesenie bolo 
schválené.

––-     ––-     ––-
56. Odredaj pozemku v k. ú. Južné mesto pre Ing. Hanu Homerovú

p. Filipko, námestník primátora mesta Košice – Nakoľko sa do rozpravy nikto
	neprihlásil, dal slovo návrhovej komisii.

p. Rychnavský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje odpredaj nehnuteľnosti – pozemku časť parc. č.  2997/1 (novovytvorená parc. č. 2997/132) s výmerou 9 m2 zastavané plochy a nádvoria v k. ú. Južné mesto vo vlastníctve mesta Košice pre  Ing. Hanu Homerovú   za cenu 1000,- Sk/m². 

Hlasovanie č. 90: za 41, proti -, zdržal sa -.

p. Filipko, námestník primátora mesta Košice – Konštatoval, že uznesenie bolo 
schválené.

––-     ––-     ––-

57. Predaj budovy a pozemkov v k. ú. Pereš pre MČ Košice – Pereš

p. Filipko, námestník primátora mesta Košice – Nakoľko sa do rozpravy nikto
	neprihlásil, dal slovo návrhovej komisii.

p. Rychnavský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2. písm. b)  a  § 29 ods. 1 písm. b) Štatútu mesta Košice schvaľuje predaj nehnuteľností – domu č. súp. 983 na pozemku parc. č. 1 a pozemkov parc. č. 1 s výmerou 472 m² a parc. č.  2/1 s výmerou 2 356 m² v k. ú. Pereš vo vlastníctve mesta Košice pre MČ Košice – Pereš za cenu 506 488,- Sk s právom spätnej kúpy nehnuteľností mestom Košice za tú istú cenu.

Hlasovanie č. 91: za 40, proti -, zdržali sa 2.

p. Filipko, námestník primátora mesta Košice – Konštatoval, že uznesenie bolo 
schválené.

––-     ––-     ––-

58. Odpredaj stavieb a pozemkov v bývalom areáli CASSPOS
      v k. ú. Železiarne formou verejnej dražby, resp. OVS

p. Filipko, námestník primátora mesta Košice – Nakoľko sa do rozpravy nikto
	neprihlásil, dal slovo návrhovej komisii.

p. Rychnavský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje odpredaj  nehnuteľností v MČ Košice – Šaca:
- stavby  súp. č. 578 na parc. č. 77, súp. č. 774 na parc. č. 78/54, súp. č. 775 na parc. č. 78/57, súp. č. 776 na parc. č. 78/60, súp. č. 777 na parc. č. 78/61, súp. č. 778 na parc. č. 78/65, súp. č. 779 na parc. č. 78/83, súp. č. 780 na parc. č. 78/84, súp. č. 781 na parc. č. 78/85, súp. č. 863 na parc. č. 78/73, súp. č. 864 na parc. č. 78/75,
- pozemky parc. č. 77, 78/53, 78/54, 78/55, 78/56, 78/57, 78/60, 78/61, 78/62, 78/63, 78/65,  78/66,  78/73,  78/74,  78/75,  78/76, 78/79,  78/83,  78/84,  78/85, 78/86, 78/89 s celkovou výmerou 142 420 m2 v  k. ú.  Železiarne vo vlastníctve mesta Košice formou   verejnej  dražby, resp. OVS za vyvolávaciu cenu  180 500 000,- Sk.

Hlasovanie č. 92: za 41, proti -, zdržal sa -.

p. Filipko, námestník primátora mesta Košice – Konštatoval, že uznesenie bolo 
schválené.

––-     ––-     ––-

58/1 Predaj pozemku v k. ú. Jazero formou verejnej dražby,
        resp. obchodnej verejnej súťaže

p. Filipko, námestník primátora mesta Košice – Požiadal predkladateľa, aby uviedol 
	materiál.

p. Drábik, poslanec MZ – Materiál je v písomnej podobe. Obrátil sa na neho jeden 
obyvateľ z mestskej časti Nad jazerom, ktorý mal záujem o odkúpenie pozemku. Už vo februári požiadal mesto, ale v odpovedi mu oznámili, že priamo sa to nedá. Potom požiadal mesto o prenájom, ale mesto mu znovu odpovedalo, že na prenajatom pozemku sa stavať nedá a na tretí pokus mu mesto oznámilo, že je to možné len formou dražby. Aby sa to urýchlilo a do dražby idú aj ďalšie nehnuteľnosti, tak si dovolil predložiť na schválenie aj tento návrh. 
Návrh na uznesenie: Mestské zastupiteľstvo podľa príslušných paragrafov schvaľuje predaj nehnuteľnosti pozemku časť parc. č.  4471 (novovytvorená parcela č. 4471/2 s výmerou 552 m2 v k. ú. Jazero vo vlastníctve mesta Košice formou verejnej dražby, resp. verejnej obchodnej súťaže za vyvolávaciu cenu minimálne podľa znaleckého posudku.

V rozprave vystúpili:

p. Halenár, poslanec MZ – Spýtal sa predkladateľa, čo je na tomto mieste schválené 
podľa platného územného plánu? Aké je využitie tohto pozemku, ktorý sa ide predávať?

p. Filipko, námestník primátora mesta Košice – Je to uvedené v dôvodovej správe, ale
je možné podať aj vysvetlenie. V dôvodovej správe sa uvádza, že je tam možná zástavba pre funkciu charakteru občianskej vybavenosti a služieb. 

p. Halenár, poslanec MZ – Toto videl, len nechápal zmysel, že je to podľa územného
plánu. V poriadku. Chcel by však upozorniť na nebezpečie, ktoré vzniká predajom takýchto drobných pozemkov, že sa tam môže skrátka podľa tejto formulácie urobiť hocičo. Obáva sa, že je to príliš blízko obytnej zóny k tomu, aby sa to len takto niekomu predalo. Môžu tam vzniknúť rôzne problémy v súvislosti s hlukom. On osobne bude hlasovať proti.

p. Filipko, námestník primátora mesta Košice – Nakoľko sa do rozpravy už nikto
	neprihlásil, dal slovo návrhovej komisii.

p. Rychnavský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj nehnuteľnosti pozemku časť parc. č. 4471 (novovytvorená parc. č. 4471/2) s výmerou 552 m2 v k. ú. Jazero vo vlastníctve mesta Košice formou verejnej dražby, resp. obchodnej verejnej súťaže za vyvolávaciu cenu minimálne podľa znaleckého posudku.

Hlasovanie č. 93: za 31, proti 2, zdržali sa 5.

p. Filipko, námestník primátora mesta Košice – Konštatoval, že uznesenie bolo 
schválené.

––-     ––-     ––-

59. Predaj nehnuteľností na Kováčskej 34 v Košiciach formou verejnej dražby
      resp. obchodnej verejnej súťaže

Tento bod bol pri schvaľovaní programu stiahnutý z rokovania.

––-     ––-     ––-

59/1 Predaj pozemku vo vlastníctve mesta Košice pre spoločnosť 
        LF DEVELOPMENT KRÁSNA PLUS, s.r.o. v k. ú. Krásna

p. Hojer, hlavný kontrolór mesta Košice – V dôvodovej správe sa píše, že majetková
komisia odporučila, aby táto spoločnosť vybudovala komunikáciu a spolu s pozemkom ju odovzdala po kolaudácii rodinných domov do vlastníctva mestskej časti Košice – Krásna. Navrhol, aby tento text bol zapracovaný do uznesenia, aby sa to potom v priebehu času nejako nestratilo.

p. Jutka, poslanec MZ – Za návrhovú komisiu požiadal o upresnenie tohto návrhu.

p. Hojer, hlavný kontrolór mesta Košice - Vzhľadom na cenu 1, - Sk/m2 spoločnosť 
LF DEVELOPMENT KRÁSNA PLUS, s.r.o. vybudovanú komunikáciu spolu s pozemkom by mala odovzdať po kolaudácii rodinných domov a predmetnej komunikácie  bezodplatne do vlastníctva MČ Košice – Krásna. Navrhol to zahrnúť do textu uznesenia, lebo z predloženého návrhu to nevyplýva, že je tam takáto podmienka. Znovu upozornil, že vlastne to je dôvodom takej nízkej ceny. Je to v predposlednom odstavci dôvodovej správy.

p. Filipko, námestník primátora mesta Košice – Osvojil si tento návrh a požiadal 
návrhovú komisiu, aby pri čítaní uznesenia doplnila tento text. Nakoľko sa do rozpravy už nikto neprihlásil, dal slovo návrhovej komisii.

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje odpredaj nehnuteľnosti – pozemku vo vlastníctve mesta Košice pre spoločnosť LF DEVELOPMENT KRÁSNA PLUS, s.r.o. nasledovne:
- časť parcely č. KN-E 117/28 diel č. 37 (novovytvorená parc. č. 1693/199), diel č. 59, 60 a 61 (pričlenené k novovytvorenej parc. č. 1693/154), diel č. 62 a 63  (pričlenené k novovytvorenej parc. č. 1693/156), diel č. 64 (pričlenený k novovytvorenej parc. č. 1693/158) a diel č. 65 (pričlenený k novovytvorenej 
parc. č. 1693/159) spolu s  výmerou 1254 m² za cenu 1,- Sk/m²,
- časť parcely č. KN-E 117/28 diel č. 82 (novovytvorená parc. č. 1693/184), diel 
č. 92 (novovytvorená parc. č. 1693/185), diel č. 93 (novovytvorená parc. č. 1693/186), diel č. 94 (novovytvorená parc. č. 1693/187), diel č. 95 (novovytvorená parc. č. 1693/188), diel č. 96 (novovytvorená parc. č. 1693/189) a diel č. 97 (novovytvorená parc. č. 1693/190) spolu s výmerou 3081 m² za cenu 487,52 Sk/m²
s podmienkou, že spoločnosť LF DEVELOPMENT KRÁSNA PLUS, s.r.o. vybudovanú komunikáciu spolu s pozemkom odovzdá po kolaudácii  rodinných domov a predmetnej  komunikácie bezplatne do vlastníctva MČ Košice – Krásna.

Hlasovanie č. 94: za 40, proti -, zdržal sa 1.

p. Filipko, námestník primátora mesta Košice – Konštatoval, že uznesenie bolo 
schválené.

––-     ––-     ––-

60. Odpredaj pozemkov  v k. ú. Jaklovce pre Obec Jaklovce

p. Filipko, námestník primátora mesta Košice – Nakoľko sa do rozpravy nikto
	neprihlásil, dal slovo návrhovej komisii.

p. Rychnavský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje odpredaj  nehnuteľností – pozemkov parc. č. 7/1 s výmerou 385 m², č. 7/2 s výmerou 4 385 m² a č. 85 s výmerou 
2 056 m², zastavané plochy a nádvoria v k. ú. Jaklovce vo vlastníctve mesta Košice pre Obec Jaklovce za cenu 30,- Sk/m² s  právom  spätnej  kúpy nehnuteľností mestom Košice za tú istú cenu.

Hlasovanie č. 95: za 40, proti -, zdržal sa 1

p. Filipko, námestník primátora mesta Košice – Konštatoval, že uznesenie bolo 
schválené.

––-     ––-     ––-

61. Odpredaj pozemku a budovy bývalej požiarnej zbrojnice  v k. ú. Myslava 
      pre Mestskú časť Košice – Myslava

p. Filipko, námestník primátora mesta Košice – Nakoľko sa do rozpravy nikto
	neprihlásil, dal slovo návrhovej komisii.

p. Rychnavský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje odpredaj  nehnuteľností – telovýchovného zariadenia súp. č. 610 na parc. č. 1 463 a pozemku parc. č.
1 463 s výmerou 237 m2 zastavané plochy a nádvoria v k. ú. Myslava vo vlastníctve   mesta  Košice  pre  MČ  Košice  –  Myslava  za  cenu   64 000,-  Sk 
s  právom  spätnej  kúpy nehnuteľností mestom Košice za tú istú cenu.

Hlasovanie č. 96: za 41, proti -, zdržal sa 1.

p. Filipko, námestník primátora mesta Košice – Konštatoval, že uznesenie bolo 
schválené.

––-     ––-     ––-

62. Odpredaj pozemku v k. ú. Severné mesto pre HPK engineering, a.s.

p. Filipko, námestník primátora mesta Košice – Nakoľko sa do rozpravy nikto
	neprihlásil, dal slovo návrhovej komisii.

p. Rychnavský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje odpredaj  nehnuteľnosti v MČ Košice – Sever pozemku  časť parc. č. 2677/7 (novovytvorená parc. č. 2677/8) s výmerou 81 m2 v k. ú. Severné mesto vo vlastníctve mesta Košice pre HPK engineering, a.s. za cenu  5 000,- Sk/m2. 

Hlasovanie č. 97: za 40, proti 1, zdržal sa -.

p. Filipko, námestník primátora mesta Košice – Konštatoval, že uznesenie bolo 
schválené.

––-     ––-     ––-

Oprava bodu 12/1  Návrh na opravu uznesenia MZ  v Košiciach č. 376/2008

p. Rychnavský, poslanec MZ – Včera mestské zastupiteľstvo schválilo opravu 
uznesenia pod bodom 12/1. Hlboko sa ospravedlnil všetkým, nakoľko je spracovateľom tohto upresneného uznesenia, že sa mu do návrhu vlúdila jedna číselná chyba, ktorú zobral z roku 2010, keďže ide o uznesenie – kapitálové výdavky na roky 2008 až 2010, preto využil možnosť podľa § 50 ods. 5 rokovacieho poriadku opraviť ju.

p. Filipko, námestník primátora mesta Košice – Vyzval poslanca p. Rychnavského, 
	aby predniesol opravené uznesenie.

p. Rychnavský, poslanec MZ - Prečítal opravený  návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice  schvaľuje doplnenie uznesenia Mestského zastupiteľstva v Košiciach č. 376 zo dňa 28. 02. 2008 nasledovne:
v prílohe „Kapitálové výdavky na roky 2008-2010“ Správa majetku mesta Košice, s.r.o.
		a) v riadku č. 3: účel použitia finančného transferu na polikliniku KVP vo výške 
700 tis. Sk v roku 2008 (vrátený odvod nájmu) sa opravuje z terajšieho textu „Zateplenie objektu“ na text  „Premostenie a zateplenie objektu“,
		b) v riadku č. 7: účel použitia kapitálového výdaja z rozpočtu mesta vo výške 
710 tis. Sk sa opravuje z terajšieho textu „Rekonštrukcia okien KPK“ na text „Rekonštrukcia okien KPK a okien v trakte D a C“.

Hlasovanie č. 98: za 39, proti 1, zdržal sa 1.

p. Filipko, námestník primátora mesta Košice – Konštatoval, že uznesenie bolo 
	schválené.

––-     ––-     ––-

62/1  Návrh na zmeny VZN mesta Košice č. 98 o miestnej dani za vjazd a 
zotrvanie motorového vozidla v historickej časti mesta Košice a o režime užívania historickej časti mesta Košice 

p. Filipko, námestník primátora mesta Košice -  Obšírnejšie uviedol postupnosť vecí.
Mesto Košice schválilo túto normu č. 98 koncom roka 2007, kedy sa rozhodli, že budú vykonávať reguláciu statickej dopravy v centrálnej, tzv. historickej časti mesta, ktorú zadefinovali, ohraničili a že budú vyberať takúto daň podľa predpisu. Rozhodli sa aplikovať samotný výkon tohto predpisu v zjednodušenej forme a to tak, že od občanov nevyberali oznámenia o vjazde a zotrvaní, prevádzkovali systém tak, že túto daň občania platili formou parkovacích automatov a tak isto aj v organizovaných uzavretých, rampových parkoviskách v búdkach u operátora. Paušálne sadzby dane na dlhšie obdobie sa vyrubovali v súlade s daňovými predpismi na základe daňového výmeru. 
Počas aplikácie tejto normy došlo k viacerým spochybneniam, či napadnutiam zo strany občanov mesta Košice. Boli podané podnety na prokuratúru a mesto dostalo aj jeden protest prokurátora, ktorý napadol a navrhoval zrušiť § 6, ktorý sa týka podávania oznámení a preukázania sa  občanov o podaní oznámenia, resp. zaplatenia dane. Potom mesto dostalo ďalší podnet prokurátora – upozornenie, ktoré na základe podnetu jedného občana mesta Košice napádalo samotný fyzický výkon tohto VZN. Znamená to, že v praxi nebolo realizované tak, ako to nariadenie definovalo. Mesto dodržalo stanovený termín 30 dní a do tej doby, t.j. od 12. júna 2008 odstavilo parkovacie automaty, lebo doklady vydávané parkovacími automatmi nezodpovedali zákonu č. 511, keďže tento doklad mal byť daňovým výmerom. 
Teraz prechodne je taký stav, že v meste je ešte väčšia preplnenosť motorovými vozidlami. Keď sa predtým dalo ešte ako tak zaparkovať, dnes už to nie je možné. Sú si vedomí, že tento stav treba riešiť.
To, že mesto je v takej situácii nie je celkom jeho vinou. Štátna legislatíva zrušila istý zákon, ale neumožnila mestám a obciam na Slovensku postupovať v súlade s akousi právnou normou, nezadefinovala žiaden postup, ako konať, preto v rôznych mestách sa vynašli rôzne postupy. Je možné, že ani jeden takýto postup nie je v súlade so všetkými predpismi. Bolo otázkou času, kedy ktorá norma, ktorý postup bude napadnutý občanmi, resp. prokurátorom. 
Vychádzajúc z týchto faktov a rôznych zákonných ohraničení, technickými možnosťami sa pripravil návrh úpravy VZN č. 98, ktorý bol aj zverejnený a prerokovaný na mestskej rade. Tento predpis by mal byť skutočne právne čistý, ale pri posudzovaní, či je možné ho aplikovať na občana, zistilo sa, že je to veľmi zložité a keby mestské zastupiteľstvo takúto normu schválilo, nebola by napadnuteľná prokurátorom, ale pre občana by bolo nerealizovateľné podávanie oznámení za každý vjazd a následné vydávanie daňových výmerov. Ekonomický prínos by bol veľmi nízky, bolo by okolo toho strašne veľa úradovania, vypisovania oznámení, vydávania ďalších daňových výmerov. Zúčastnil sa prerokovania tohto materiálu vo všetkých komisiách, ktoré si ho zaradili do svojho programu, rokovania poslaneckých klubov, porady vedenia mesta a dospelo sa k názoru, že túto formu v takej podobe nie je možné prijať. 
Preto predkladá na stôl pozmeňujúci návrh k tomuto VZN č. 98. Tento návrh zachováva VZN č. 98 s názvom za vjazd a zotrvanie motorového vozidla v historickej časti, ale tento predpis sa bude aplikovať len na územie pešej zóny. Táto norma bude regulovať vjazd a zotrvanie len v oblasti pešej zóny. 
Ak pôjde postupne podľa tohto návrhu, v § 2 sa vypúšťa ods. 1, ktorý definoval historickú časť, rozpis všetkých ulíc. Táto časť sa vypúšťa a zadefinuje sa, že historickú časť mesta tvorí centrálna pešia zóna.
V § 4 sa stanovuje sadzba dane. Na to, aby sa takýto právny predpis mohol vykonávať, aby to bola istá daň, musí sa stanoviť aj jej výška. Predtým sa za pešiu zónu nevymeriavala žiadna daň. Nebola tam stanovená žiadna sadzba. Sadzba sa aplikovala len za širokú historickú časť. Ním predložený návrh stanovuje v § 4 sadzbu dane  pre osobný automobil vo výške 70,- Sk, pre nákladný automobil do 3,5 tony vo výške 100,- Sk, nákladný automobil nad 3,5 tony 130,- Sk. Zároveň však v tomto predpise sa zadefinuje, pre ktoré účely a pre ktoré kategórie vjazdov do pešej zóny sa bude táto daň vyberať. Podľa návrhu sa bude táto daň vyberať pre účely, ktoré sú definované v pôvodnom VZN pod bodom b)
1. kategória - pre vozidlá zabezpečujúce stavebné práce, správu a údržbu nehnuteľností v pešej zóne. 
2. kategória sa týka vozidiel s jednorazovým povolením vjazdu na určené miesto, pri konaní sobáša najviac pre tri motorové vozidlá.
Pre každý vjazd a vstup do pešej zóny aj doteraz všetky tieto subjekty, ktoré chceli vstúpiť, prichádzali na mestskú políciu a Správu komunikácií a žiadali takéto povolenie. Teraz sa to rozšíri len o to, že pri požiadaní vypíšu tlačivo, kde oznámia vstup. Je to definované v § 6 - Zámer vojsť a zotrvať v historickej časti mesta daňovník oznamuje spôsobom určeným v § 9 ods. 1, 2. Doklad preukazujúci splnenie povinnosti podľa ods. 1 je daňovník  povinný umiestniť na viditeľnom mieste vo vozidle. 
Znamená to, že daňovník oznámi zámer a mesto pripraví také tlačivo, kde zároveň bude daňovníkovi umožnené vzdať sa odvolania a v tom prípade, že sa ho vzdá, môže hneď na mieste zaplatiť túto daň a nemusí sa zasielať poštou daňový výmer. Ak nebude chcieť zaplatiť priamo, tak mu bude zaslaný daňový výmer. Táto forma bude platiť iba pre pešiu zónu. 
V § 15 doterajší text sa označuje ako ods. 1 a pripájajú sa nové dva odseky, ktoré pojednávajú o tom, že občania, ktorí si zaplatili daň podľa pôvodne platného VZN mesta Košice č. 98, ktoré vstúpilo do platnosti 1.1.2008, že si zaplatili rôzne formy paušálnej dane a postup, ktorý mesto uplatní pri vrátení alikvotnej čiastky paušálnych daní. Je tam istý osobitný predpis, na základe ktorého občania budú môcť požiadať o vrátenie alikvotnej časti paušálnej dane. Týka sa to ročných a polročných parkovacích kariet a kariet, ktoré boli vydané pre rezidentov s trvalým pobytom v pôvodne definovanej historickej časti.
Všetky ostatné paragrafy, ktoré riešili istý systém veľkej historickej časti, ktorá bola zadefinovaná a ohradená ulicami, sa rušia a táto právna norma sa bude zaoberať iba pešou zónou.
Vyvstáva otázka, že čo bude s parkovaním. Mesto Košice požiadalo o vydanie živnosti na prevádzkovanie služby pre dočasne odstavené vozidlá. V najbližších dňoch sa pripraví tento režim a táto živnosť sa môže uviesť do platnosti. Okamžite sa môžu bez problémov spustiť uzavreté rampové parkoviská a mesto Košice vhodným dopravným značením vyznačí všetky tieto parkoviská, ktoré budú vnímané ako uzavreté. Znamená to, že sa použije značenie formou tabule, kde bude vyznačené, že sa jedná o platené parkovisko a pripojí sa dopravná značka prejazd zakázaný pre parkovisko. Zrejme sa vytvorí veľké uzavreté parkovisko s viacerými vjazdmi a výjazdmi. Treba ešte uskutočniť nejaké rokovania a tak technicky pripraviť, aby všetky tieto parkoviská boli vhodne označené aj s popismi. 
Na to, aby mesto túto živnosť mohlo prevádzkovať, sa bude musieť spracovať prevádzkový poriadok parkovania, ktorý zadefinuje všetky pravidlá ako v jednotlivých prípadoch postupovať a tieto prevádzkové poriadky budú vyvesené na vhodných miestach a u operátorov parkoviska budú poskytnuté k nahliadnutiu. 
K stanoveniu cenníka – mesto ako prevádzkovateľ tejto živnosti stanoví cenník, ktorý sa nebude veľmi odlišovať od pôvodných cien, ktoré boli stanovené za parkovanie a to 30,- Sk za hodinu. Táto sadzba bude zrejme upravená vzhľadom na prechod na euro na 32,- Sk za hodinu, aby po prechode sa poplatok mohol zaokrúhliť smerom dole, aby v prípade schválenia kurzu 30 a niečo mesto nebolo napadnuté, že zvyšuje ceny. Neskôr bude cena 1 eur za hodinu, prípadne 0,5 eur za polhodinu.
Všetky tieto zásady týkajúce sa rezidentov, ročných i polročných parkovacích kariet pre parkovanie na základe tejto živnosti sa stanovia v cenníku a verí, že sa pripravia korektné pravidlá na fungovanie celého tohto systému. Mesto Košice určite podnikne kroky a mestské zastupiteľstvo požiada primátora mesta, aby oslovil zákonodarcov, všetky kompetentné ministerstvá, predsedu NR SR, aby bezodkladne riešili túto legislatívnu dieru, ktorá sa týka celého Slovenska, aby stanovili také možnosti, ktoré umožnia mestám a obciam na Slovensku zhodnocovať majetok, aby mohli podľa štandardnej, všeobecne stanovenej právnej normy postupovať na Slovensku, zhodnocovať majetok, aby mohli podľa štandardnej, všeobecne stanovenej právnej normy postupovať pri vyberaní poplatkov za parkovanie. 
Toľko na uvedenie tohto materiálu.

V rozprave vystúpili:

p. Grega, poslanec MZ- Nedá mu, aby nereagoval aj v rámci toho, že sa tu hovorí
o korektných pravidlách, nakoľko obyvatelia Starého mesta nepovažujú za korektné voči sebe skutočnosť, že na rozdiel od obyvateľov iných mestských častí musia platiť, aj keď len 1.000.- Sk, za parkovanie tam kde bývajú, t.j. v mieste bydliska. Má množstvo podnetov od občanov a pripravuje sa aj petícia v tomto smere, ktorá navrhuje rozšíriť, resp. zmeniť formuláciu toho, že oprávňuje občana na vjazd a zotrvanie v rámci piatich priľahlých ulíc na text v rámci priľahlých ulíc, pretože kto chodí večer po meste, musí si uvedomiť, že zaparkovať sa nedá nielen na piatich, ale ani na šiestich priľahlých uliciach. On osobne x-krát parkuje na chodníku a to je starosta a nevie si s tým rady. Otvorilo sa kúpalisko, veľmi navštevované je Tesco, na zaplatených miestach parkujú iní a nedá sa to riešiť a nevedia ich ani odtiahnuť. Bol tam predtým bonus, že ľudia v rámci paušálu mohli parkovať hocikde v meste. Nikto to nezneužíval. Ak sa to zdá veľa, tak navrhol v hodnote paušálu vyčleniť aspoň 10 parkovaní a to by zodpovedalo paušálu, ktorý občan buď využije, alebo nevyužije. V súčasnosti je to nekorektné a občania Starého mesta sú diskriminovaní. Nech si predstavia občania iných mestských častí, ako by sa cítili, keby si pred domom ráno našli tabuľku, že odteraz je tam platené parkovanie za 1.000,- Sk ročne.
Druhá vec je, že môže byť poskytnutá zľava na auto v osobnom vlastníctve, alebo získané formou leasingu. Do tejto kategórie navrhol zahrnúť aj vozidlo získané na základe zmluvy o prenájme, pretože existujú aj také prípady, že ľudia, ktorí tam bývajú, majú vozidlo od firmy. Tento nájomný vzťah treba preukázať, aby sa s tým nekšeftovalo. 
Najideálnejšie by bolo stanoviť nejaký poplatok za ŠPZ, za to, že občan to auto má, z dôvodu napr. že znečisťuje ovzdušie a bolo by to vybavené.

p. Filipko, námestník primátora mesta Košice – Verí, že sa bude riešiť aj tento 
problém a nadnesené otázky. 
Obmedzenie bolo zavedené v tom čase, keď mesto prevádzkovalo parkoviská nielen na území historickej časti, ale v rôznych oblastiach. Predtým rezidentská karta oprávňovala jej majiteľa parkovať na všetkých parkoviskách, ktoré mesto prevádzkovalo za 500,- Sk a táto výhoda bola neprimeraná zaplatenej sume. Preto sa zaviedlo obmedzenie, ktoré viazalo rezidentskú kartu na 5 ulíc pri mieste trvalého bydliska. Zóna, kde sa to bude teraz aplikovať, bude menšia a keď sa správne zadefinuje, kde rezidentská karta bude platiť, tak sa bude môcť vyhovieť. 
K zmluvám o prenájme vozidla – práve tam bola možnosť na rôzne špekulácie a obchodovanie s týmito kartami. Ak sa nájde vhodné riešenie, ako zabrániť zneužitiu, tak sa to zavedie. Dnes si totiž môže hocikto s hocikým spísať zmluvu o prenájme vozidla. Takáto vec musí byť limitovaná nejakým pravidlom.  Verí, že sa nájde spôsob, ako to zadefinovať. V danom momente to nevedel povedať.

p. Kočiš, poslanec MZ – Počúval pozorne nový návrh, no mnoho veci nepochopil. 
V pozmeňujúcom návrhu sa uvádza, že historickú časť mesta Košice tvorí centrálna pešia zóna, ďalej len pešia zóna. Je nejaká norma, kde sa definuje, čo je centrálna pešia zóna v Košiciach? Podľa neho je centrálnou pešou zónou Hlavná ulica, časť Alžbetinej a časť Mlynskej ulice. Zdá sa mu nelogické, žeby mal platiť za vjazd a zotrvanie do pešej zóny. Ako tam vôbec môže vojsť, keď je tam zákazová značka so zákazom vjazdu. Ak by prišiel ako človek nebývajúci v Košiciach a zastavil na Mäsiarskej ulici, čo ho čaká?
Odznela informácia, že mesto požiadalo o povolenie podnikať v tejto oblasti. Pokiaľ vie, táto činnosť musí byť prejednaná do 30 dní. To sa onedlho bude schvaľovať nové VZN na parkovanie? A keďže sa bude schvaľovať nové VZN, musí sa zavádzať tento zmätok? Nebolo by lepšie vydržať ešte dva mesiace a pripraviť niečo poriadne? Alebo sa mýli?

p. Filipko, námestník primátora mesta Košice – Zrejme to nebolo dobre pochopené. 
Mesto Košice schválilo VZN o pešej zóne pred niekoľkými rokmi. Je tam zadefinovaný systém pešej zóny. V tomto VZN sa odvolávajú na to, že historickú časť tvorí pešia zóna a na ňu sa vzťahujú určité pravidlá a pozmeňujúcim návrhom sa zavádza iba to, že vjazd do pešej zóny pre kategórie vozidiel, ktoré sú v návrhu a pre účely vjazdu, ktoré uviedol. Zopakoval, že vjazd sa bude povoľovať pre vozidlá zabezpečujúce stavebné práce, správu a údržbu nehnuteľností a pre vozidlá s jednorazovým povolením vjazdu na určené miesto pri konaní sobáša, najviac pre tri osobné motorové vozidlá sa bude vymeriavať daň vo výške, ako je to stanovené. Netýka sa to iných ulíc, netýka sa to turistov. Každý, kto doteraz vchádzal do pešej zóny musel tieto kroky podniknúť, akurát nebola vymeriavaná daň. V súčasnosti, ak sa nevyrúbi daň, tak sa nemôže aplikovať táto forma. Pešia zóna musí byť nejako regulovaná, preto sa rozhodli zúžiť túto normu len na pešiu zónu. 
K Mäsiarskej ulici – Ak mesto vytvorí hranice uzatvoreného parkoviska a bude v nej zahrnutá aj Mäsiarska ulica, tak postup bude podľa prevádzkového poriadku a podľa platného cenníka. 
Nie je potrebné schvaľovať právnu normu vo forme VZN, aby sa táto živnosť prevádzkovala. Štatutár mesta požiadal o vydanie tejto živnosti, mesto Košice ju získalo. Teraz treba stanoviť vhodný cenník, pravidlá, vhodné dopravné značenie a môže sa prevádzkovať. Bude to jednoduché a ľahko realizovateľné občanmi mesta i návštevníkmi, bez vypisovania nejakých formulárov.

p. Halenár, poslanec MZ  – Faktická poznámka. K prednesenému mal dve otázky.
V ktorom konkrétnom VZN je stanovená pešia zóna? Má tomu rozumieť tak, že mimo pešej zóny budú nejaké závory na uliciach, ktoré sa budú otvárať?

p. Filipko, námestník primátora mesta Košice – Závory budú tam, kde sú uzavreté
parkoviská. Realizované to bude vhodným dopravným značením, ktoré označí, kde je vjazd a výjazd z parkoviska. Požiadal právnikov, aby povedali, ktoré VZN rieši pešiu zónu, z hlavy nevie jeho číslo.

p. Takácsová, vedúca legislatívno-právneho oddelenia  - Na otázky p. Kočiša 
a p. Halenára odpovedala takto: Pešia zóna je kategória zákona 315 o pravidlách premávky na pozemných komunikáciách. Pešiu zónu pozná aj tento zákon a na základe tohto zákona ju majú aj mnohé iné mestá. Pešia zóna mesta Košice, keďže musí byť vymedzená hranicami, je určená práve v tomto VZN. Poslanci majú pracovnú pomôcku, ktorá predstavuje úplné znenie so všetkými zmenami a doplnkami doteraz platnými a prijatými. Môžu si všimnúť, že v § 2  pešia zóna a jej konkrétne užívanie je vymedzená v druhej časti, ale jej hranice sú v § 2, momentálnom ods. 2, ktorý teraz už bude § 2, ak by sa prijala táto zmena, ako je navrhnutá.
Historická časť je kategória zákona o miestnych daniach a miestnom poplatku, ktorá práve viaže vyberanie dane za vjazd a zotrvanie v historickej časti mesta na určenie hraníc historickej časti. Tie pôvodné hranice, ktoré sú v teraz platnom VZN 98 určené širšie, sa zúžia a budú totožné s pešou zónou. Prirodzene, že okrem toho na pešiu zónu platí režim pešej zóny, ktorý vyplýva aj zo zákona 315 a ktorý je bližšie upravený v jednotlivých ustanoveniach, ktoré sa ani nemenia a ktoré boli prebraté z predchádzajúceho, už zrušeného VZN o pešej zóne.

p. Filipko, námestník primátora mesta Košice – Poďakoval za vysvetlenie.

p. Kočiš, poslanec MZ – Odpovedi na svoju prvú otázku porozumel, ale tej druhej 
časti asi nie. Znovu použil príklad Mäsiarskej. Ak občan zaparkuje na Mäsiarskej, tak nebude platiť za parkovanie do doby, kým mesto neupraví dopravné značenie, alebo nejakú uzáveru napr. ulice Mäsiarska?

p. Filipko, námestník primátora mesta Košice – Aby to bolo správne pochopené. Je 
zámer vytvoriť jedno veľké uzavreté parkovisko, ktoré bude mať viac vjazdov a výjazdov. Označí sa to dopravným značením a doňho vpadne aj ulica Mäsiarska.

p. Matoušek, poslanec MZ – Faktická poznámka. Dopočul sa, že mesto požiadalo 
o živnosť, dostalo ju, no nie je mu celkom jasné, ako sa to mohlo udiať bez vedomia zastupiteľstva. Uvedomuje si niekto, že potom bude treba robiť konsolidovanú účtovnú uzávierku. Je mesto na to pripravené? Podľa jeho vedomostí sa vždy určujú na začiatku účtovného obdobia podmienky účtovania na celý rok. Informácie, ktoré odzneli ho tak trochu prekvapili a je zvedavý, ako problémy, ktoré sú s tým spojené, mesto vyrieši. Teraz asi na to nedostane odpoveď, ale je to vážna situácia, ktorá teraz vznikla. Kto a akým spôsobom to urobil?

p. Filipko, námestník primátora mesta Košice – Týmito otázkami sa zaoberali. 
Uvedomujú si, že ak mesto dosiahne istý obrat, stane sa platcom DPH, no bez dodržania týchto pravidiel nie je možné toto vykonávať. Verí, že všetky tieto náležitosti sa v spolupráci s finančným oddelením MMK vyriešia. 

p. Halenár, poslanec MZ – Faktická poznámka. Vytlačil si pôvodné VZN i ten návrh,
ktorý vznikol dnes. Keď sa tam vypúšťa celý odsek 1, tak je to vypustenie celej historickej časti mesta od Kuzmányho ulice až po Žižkovu, čo tvorilo hranice územia, kde sa teraz platila daň. 
Prvá veta by mala znieť: Historickú časť mesta tvorí centrálna pešia zóna. V pôvodnom je tam tá dvojka a centrálna pešia zóna je označená: Hlavná od Rooseveltovej po Kasárenské námestie a Poštu 12, od Mäsiarskej po Hlavnú. Má tomu rozumieť tak, že to sú pravidlá hry, ktoré sa navrhli v ďalších bodoch a budú len pre ulice Františkánska, Biela, Univerzitná, Zvonárska a podobne. Čiže všetko čo súvisí s Hlavnou ulicou?

p. Filipko, námestník primátora mesta Košice – Tak je to správne pochopené.

p. Dolná, poslankyňa MZ – Vo VZN v § 4 je bod 4. Je to omyl, alebo rieši niektorý 
iný paragraf parkovanie dôchodcov nad 70 rokov? Tu sa hovorí: Paušálna daň pre dôchodcov do 70 rokov veku s trvalým pobytom v historickej časti s platným vodičským oprávnením je 100,- Sk za jedno motorové vozidlo.  Čo s dôchodcami nad 70 rokov?

p. Filipko, námestník primátora mesta Košice – Tieto paragrafy sa vypúšťajú 
a v novo predloženom pozmeňovacom návrhu už nie sú. Všetky pravidlá, ktoré boli zadefinované a platné týkajúce sa dôchodcov, rezidentov a cenníkov sa upravia pri parkovaní v prevádzkovom poriadku, cenníku a zadefinujú sa zrejme podobné pravidlá, aby dôchodcovia nad 70 rokov tak isto mali zachované tie výhody. To sa určite predloží, len to chce nejaký čas, aby sa tieto pravidlá vytvorili.

p. Cengel, poslanec MZ – S jednou vecou s p. Halenárom súhlasí a to, že právne 
oddelenie je slabé ako čaj. Tá prvá alternatíva, ktorú poslanci dostali, tak tú na finančnej komisii považovali skôr za vtip, než za reálne riešenie, pretože náklady na samotnú realizáciu by boli vyššie ako výber dane. Teraz prišiel druhý návrh, mestské zastupiteľstvo ho môže schváliť, prečo nie, ale ak má pravdu povedať, tiež ním nie je nadšený a tiež má obavy z toho, či nebude väčší problém a väčšia práca s tým, ako bude samotný zisk. Keď zoberie do úvahy, že z parkovného sa bude musieť odviesť DPH, bude sa musieť schváliť parkovací poriadok, je otázne, ako dlho to bude trvať a môže sa aj v národnej rade zmeniť zákon, tak potom to všetko bude treba dávať naspäť. 
Z týchto dôvodov by stálo za prepočítanie, či v tejto chvíli nie je jednoduchšie za parkovanie vôbec neplatiť, ako robiť krkolomné škrabanie sa cez hlavu. 

p. Filipko, námestník primátora mesta Košice – Zopakoval, čo povedal, keď uvádzal 
tento materiál. Účelom výberu tohto poplatku je nielen napĺňanie príjmov, ale istými pravidlami je potrebné regulovať statickú dopravu. Pri súčasnom stave ešte mnohí občania nezaevidovali, že sa nevyberá parkovné. Mnohí volajú a pýtajú sa, prečo nemôžu parkovné zaplatiť, nakoľko automaty sú odstavené. 
Verí, že tento stav sa čoskoro upraví a ak sa príjme vhodná legislatíva, tak sa bude na ňu reagovať a tento systém sa upraví. Osobne tento stav považuje za dočasné riešenie. Nie je nákladné, lebo mesto má na to vytvorené všetky technické podmienky, aby sa to realizovalo. Nové dopravné značenie bude stáť možno 200 tis. Sk, čo sa môže vrátiť za niekoľko týždňov. 
Dovolil si preto nesúhlasiť s odprezentovaným názorom predrečníka.

p. Gamcová, poslankyňa MZ – Tiež má v tom chaos, lebo sa mení veľa vecí, ktoré si
na včerajšie rokovanie naštudovali. Berie to tak, že sa musí zosúladiť protest prokurátora so súčasným neplatným VZN. Napriek tomu poprosila, aby všetky príjmy, ktoré sa získajú z parkovného boli naozaj použité na rozvoj nových parkovacích miest a na všetko, čo s tým súvisí. 
Navrhla vzhľadom na to, že včera bolo schválené VZN o sociálnych službách a zakomponovala sa tam originálna kompetencia dopravnej služby, vsunúť do § 8 bod j)  text „a vozidlá vykonávajúce prepravnú službu v zmysle § 7 zákona č. 195/1998 Z.z. o sociálnej pomoci v znení neskorších predpisov.

p. Filipko, námestník primátora mesta Košice – Súhlasil s týmto návrhom. 
	Upozornil poslanca Halenára, že sa hlási s treťou faktickou poznámkou.

p. Halenár, poslanec MZ – Oznámil námestníkovi primátora p. Filipkovi, že je 
rozhodnutý dať to uznesenie o dvoch faktických poznámkach, ktoré mestské zastupiteľstvo schválilo, na prokuratúru a myslí si, že je to proti rokovaciemu poriadku a vyzval ho, aby už o tom nerozprával, ale prečítal si rokovací poriadok a zistil by, že to uznesenie je nezmysel. 
Chcel reagovať na poslanca p. Cengela. To by pomohlo urobiť si obrázok o navrhovanom VZN, keby vedeli, koľko peňazí za predložených okolností pri predložených hraniciach a navrhovaných sumách, plánuje mesto vybrať, lebo predpokladá, že číslo parkovacích miest je konečné. Naozaj to treba dať na jednu stranu a na druhú stranu treba dať všetky tie komplikácie, ktoré za súčasného právneho stavu, kedy vodič, ktorý chce vojsť do centrálnej pešej zóny musí vyplniť daňový doklad. Zaujíma ho predpokladaná suma. 

p. Filipko, námestník primátora mesta Košice – V rozpočte je istá uvažovaná čiastka, 
ktorú mestské zastupiteľstvo schválilo. Predpokladaný príjem z týchto aktivít bude o niečo nižší, než  je príjem plánovaný na začiatku roka, lebo v súčasnosti je hluchý stav a tým, že sa zóna zužuje, tie príjmy zrejme nebudú v takej výške. Presnú sumu nevie povedať.

p. Halenár, poslanec MZ – Navrhol pozrieť sa, nad čím poslanci trávia čas. Trávia čas 
už nad treťou alternatívou nejakej normy v priebehu pol roka, ktorú načali v decembri. Prokurátor musel zasiahnuť, pretože mesto nebolo schopné zosúladiť právny stav v tejto krajine s tým, čo vyberá mesto a akou formou.
Prvá vec – Ľudia na magistráte, ktorý je servisnou organizáciou pre poslancov, nedokázali, nebude teraz hovoriť z akých príčin, dať veci tak do poriadku, aby sa dnes nemuseli ničím zaoberať. To je prvý vážny podnet pre manažérov mesta a mal by slúžiť tomu, aby naozaj veľmi vážne zvažovali, s akým manšaftom, s akým ľudským potenciálom pracujú na magistráte.
Druhá vec, ktorá ho napadá je, že neverí pánu Filipkovi, že motiváciou mesta nie je vyberať peniaze. Už to bolo motiváciou, keď dostali návrh na historickú časť, kde bolo Festivalové námestie, Letná ulica a podobne, bolo to obrovské územie, ktoré kopírovalo všetky parkoviská, kde už mesto vybudovalo zábrany. Nezmysel. Keď sa ľudia začali búriť, tak to okamžite zmenili na užšie hranice. Historická časť mesta nie je žuvačka podľa prianí námestníka Filipka. Opäť sa tu dostávajú k nejakému pojmu a nemá to žiaden súvis so systémom, s nejakou ideou, nejakou myšlienkou riešiť dlhodobo problém parkovania. To je len nejaká záplata. On osobne bude hlasovať proti všetkým zmenám, ale iba preto, aby ukázal občanom tohto mesta i návštevníkom, aký chaos môže vzniknúť tým, čo národná rada prijala a že tie pravidlá hry mesto nie je schopné aplikovať v slušnej, zrozumiteľnej forme najprv poslancom a potom občanom.

p. Buraš, poslanec MZ – Tento problém je už dlhodobejšieho charakteru. Stretáva sa 
s ním každodenne, keď stojí v rade pri búdkach pred parkoviskom. Rampy sú zdvihnuté a ľudia chcú platiť a na počudovanie nadávajú na to, že chcú platiť za parkovanie a mesto nechce ich peniaze.
Upozornil aj na ďalší faktor z toho, že sa nevyberá parkovné. Parkoviská nie sú strážené, pričom značky zákaz zastavenia stále platia. No odkedy sa nevyberá parkované, ako keby ani značky neplatili. Kým sa vyberalo parkované, chodila aj odťahová služba a dávala do laty nespratníkov. Denno-denne sa stretáva, či už na Zvonárskej ulici, kde je umiestnená značka „zákaz zastavenia“, kde Správa mestskej zelene musí často dávať do poriadku poškodené obrubníky, zeleň, stromy, pretože tam parkujú autá.  Mestá, ktoré tiež majú problém s vyberaním týchto poplatkov, majú príjem aspoň z toho, že pokutujú vodičov, ktorí nerešpektujú dopravné značky. A ak zastavia pri zákaze zastavenia, tak ich odťahujú. Toto zrušené nebolo a zákaz zastavenia platí. Upozornil na tento fakt, lebo ak sa v tejto chvíli nevyberá parkovné, nech sa rieši forma zákazu zastavenia na miestach, kde je táto značka uplatnená a jednoducho nech sa dá aj toto do poriadku. 

p. Balún, poslanec MZ – Faktická poznámka. Poslanci tu hľadajú všelijaké možnosti, 
urážajú jeden druhého, snažia sa plniť povinnosti a vyhovieť protestom prokurátora, ale nikto sa nezamyslel na tým, že ten výplod národnej rady treba napadnúť na Ústavnom sude.  Doteraz bol naozaj presvedčený, že národná rada je v prospech občanov a tu zisťuje, že je to úplne ináč. Čo je príčinou toho, že sa tu teraz takto lopotia? Jeden obyčajný pobabraný zákon, ktorý ide proti občanom, proti mestám. 
Treba dať podanie na Ústavný súd o zrušenie zákona a hotovo. Ak by bol ten zákon v poriadku, treba sa mu plne podriadiť, ale nie je to pre občana.

p. Hrabovský, poslanec MZ – Faktická poznámka.  Vstup na pešiu zónu pre 
zásobovacie vozidlá bude platený? Ostane systém, aký je dnes, alebo bude iný?

p. Filipko, námestník primátora mesta Košice – Zvažovali, ale zásobovanie sa nebude 
spoplatňovať. Odovzdal slovo návrhovej komisii. 

p. Rychnavský, poslanec MZ – Prečítal pozmeňujúci návrh p. Gamcovej. 
Týka sa § 8 uvedeného VZN: Obmedzenie vjazdu vozidiel navrhla doplniť písm. j) vozidlá vykonávajúce prepravnú službu v zmysle § 17 zákona č. 195/1998 Z.z. v znení neskorších predpisov.

Hlasovanie č. 99: za 33, proti 1, zdržali sa 4.

p. Filipko, námestník primátora mesta Košice – Konštatoval, že uznesenie 
k pozmeňujúcemu návrhu je totožné s tým uznesením, ako bolo v návrhu.

p. Rychnavský, poslanec MZ – Návrh na uznesenie p. Filipka.
Mestské zastupiteľstvo v Košiciach podľa § 6 ods. 2 písm. a) Štatútu mesta Košice  schvaľuje zmeny a doplnky VZN č. 98 o miestnej dani za vjazd a zotrvanie motorového vozidla v historickej časti mesta Košice podľa predloženého návrhu.

Hlasovanie č. 100: za 20, proti 2, zdržali sa 15.

p. Filipko, námestník primátora mesta Košice -  Konštatoval, že uznesenie nebolo 
schválené. Na prijatie VZN treba 3/5 hlasov prítomných poslancov.

––-     ––-     ––-

K prerušenému bodu  č. 15  - Zmeny a doplnky VZN mesta Košice č. 78 o čistote a o verejnom poriadku

p. Filipko, námestník primátora mesta Košice – Pokračuje rozprava. 
K tomuto bodu je potrebné podať	krátke vysvetlenie.

p. Čečko, námestník primátora mesta Košice – Dotkol sa niektorých záležitostí,
ktoré včera odzneli. Poslanec  p. Cengel predniesol isté návrhy, na ktoré si zobrali čas, aby vedeli správne precizovať. Vyjadrí sa k tomu právne oddelenie. Poslanec p. Halenár mal niekoľko otázok ohľadom výkonu tohto VZN. Požiadal ho, aby zopakoval svoje otázky. Jeho osobne zaujal návrh poslankyne p. Gamcovej, kde navrhuje vypustiť z VZN vzdialenosť v metroch. Plne to podporil z praktického hľadiska. Pri aplikácii tohto VZN to uľahčí prácu kontrolným  orgánom. 

p. Halenár, poslanec MZ – Zopakuje, len dúfa, že sa to nebude počítať ako 
	diskusný príspevok.
Prvá otázka. Konkrétny príklad – Do 23.00 hod.  sa niekto cíti ohrozený hlukom, čo má robiť tento občan?
Druhý konkrétny príklad - Mestská polícia zistí, že podľa predloženého VZN môže konať, jedná sa o človeka značne zanedbaného, má občiansky preukaz a zrejme je bezdomovec.

p.Cengel, poslanec MZ – Nechcel včera vystrašiť poslancov, ako to napísali 
v novinách, že nebudú môcť robiť rezne, že ich budú môcť mať 6-krát do týždňa, no v nedeľu budú mať kurča, ale chcel navodiť diskusiu, možno že tá diskusia bola aj na hrane noža a najviac očakával diskusiu zo strany magistrátu. V podstate navrhoval 4 zmeny.
Prvá zmena hovorila o hluku, upresňovala to, čo sa pýtal p. Halenár,  čo hlukom je. Nehovorí, že by sa tam nedal vypustiť klavír a to, aby sa v nedeľu mohli klepať rezne. To sa upraviť dá, s tým problém nie je, ale aby bolo jasne definované od kedy do kedy sa nesmie vŕtať, aby bolo jasne definované, že hlukom sa rozumie to, ak ten hluk prechádza do susedného bytu a obťažuje tam bývajúcich po 22.00 hod. Chcel zjednoznačniť  vysvetlenie, čo tým hlukom je. 
Druhý problém bola otázka stavieb, aby sa nemohli počas nedele a sviatkov v noci zatĺkať piloty, je to bežná vec, ktorá sa v iných veľkých mestách i vo svete využíva.
Tretia vec sa týkala alkoholu. Pripúšťa, že tu sa pohyboval na tenkom ľade a očakával, že pracovníci magistrátu nejakým spôsobom povedia, že táto veta sa nedá takto formulovať, ak sa nemôže dať zadržanému urobiť dychová skúška, tak to treba ináč formulovať.  
Ak na Hlavnej bude hrať Štátne divadlo, v tej chvíli  nemôže sa vonku konať žiadna akcia, ktorá by ho mohla rušiť.
K všetkým týmto pripomienkam z magistrátu miesto serióznej odpovede s možnosťami riešenia, dostal stanovisko, že sa to nedá urobiť. Dokonca aj tam, kde to bolo úplne priechodné, aby mesto kontrolovalo, že nemôžu byť súbežne dve akcie, tak aj toto a celý bod je pre magistrát neprípustný. 
Myslí si, že takto nemá fungovať právne oddelenie Magistrátu mesta Košice. Klasický prípad je aj toto VZN. Je tam bod o tom, kedy sa môže, či nemôže na verejnom priestranstve piť. Ako sa dozvedel, takýto návrh sa naháňal po celej Európe a námestník, ktorý sa o to snažil, našiel riešenie, ale myslí si, že takéto veci by malo riešiť právne oddelenie. Právne oddelenie k jeho pripomienkam malo navrhnúť, akým spôsobom by to mohlo byť riešené. Neurobilo to však, ale dalo všeobecné stanovisko, že to nejde.
Stiahol celý svoj  návrh, ale myslí si, že  toto VZN, čo teraz schvália, je bezzubé. Ten policajt to nebude vedieť riešiť, lebo to nebude jednoznačne dané.

p. Dvorožnák, náčelník mestskej polície –Na otázku p. Halenára, čo má urobiť občan,
keď ho po 23.00 hod. ruší hluk. Ak niekto zavolá na mestskú políciu, že niekto vŕta, alebo nahlas púšťa hudbu, aj keď nevedia merať hlučnosť, či zdokumentovať to iným spôsobom, príde hliadka, vypočuje poškodenú osobu, dajú sa vypočuť ďalší susedia, ktorí to potvrdia a dá sa takýmto spôsobom riešiť porušenie VZN, alebo priestupok, ktorý hovorí o rušení nočného kľudu. 
Ako riešiť bezdomovca, ktorý má občiansky preukaz – za bezdomovca považujú značne zanedbaného človeka, ale pokiaľ spĺňa všetky kritériá, sedí na lavičke, je špinavý, zapácha, robí neporiadok, necháva za sebou spúšť igelitiek, v takom prípade môžu toho občana riešiť, môžu ho z toho miesta vykázať. V každom prípade musia postupovať individuálne a aj keď má občiansky preukaz, môžu ho predviesť na stanicu a zistiť či je jeho a overiť si či je tým, za koho sa vydáva. Dá sa postupovať rôznym spôsobom, ale v každom prípade, keď vidia, že občan sa na lavičke rozťahuje a zaberá priestranstvo svojimi vecami, bráni ďalším obyvateľom, aby si tam sadli, tak ho môžu z toho miesta vykázať.
	
p. Halenár, poslanec MZ – Faktická poznámka. Na otázku ohľadom hluku dostal 
odpoveď v duchu tohto VZN, ktoré sa odvoláva na konkrétny zákon národnej rady, kde sú určované hlukové limity, skrátka mesto je totálne nepripravené. Znamená to, že je to iba formálna záležitosť. Na otázku č. 2 nedostal žiadnu odpoveď. Buď otázku zle formuloval, alebo náčelník mestskej polície ju nie je schopný pochopiť. Pýtal sa, že keď sa naplnia dôvody, aby mestská polícia konala, čo sa týka alkoholu a ten človek je zanedbaného vzhľadu a má občiansky preukaz, že čo bude robiť, ale v každom prípade si každý môže vytvoriť obrázok o tom, že ako je to VZN pripravené a čo je zač ten človek komunista Dvorožňák.

p. Gamcová, poslankyňa MZ – Chcela by vysvetliť, že existuje vyhláška ministerstva
zdravotníctva, ktorou sa upravujú prípustné hodnoty hluku, infrazvuku a vibrácií a možno by bolo zaujímavé zistiť, koľko je takých prípadov, kde je prizývaná mestská polícia práve z dôvodu nejakého hluku u susedov a či by v zmysle tejto vyhlášky nemala mať aj nejaké meracie prístroje, lebo dnes je bežné, že aj keď sa kupuje práčka, tak pre výrobcov platia pravidlá, že nesmie mať vyššiu hladinu zvuku, ako 50 decibelov. Tak isto vozidlá majú nejaké limity. Myslí si, že toto je zaujímavá téma, lebo aj v prípade KVP veľmi dlho riešili problém, keď diskotéky naozaj vyrušovali obyvateľov a nebolo možné dokázať, že hladina hluku je taká, alebo taká. Dala námet náčelníkovi mestskej polície, aby na budúce urobil analýzu takýchto sťažností, aby sa tým naozaj zaoberali. 

p. Halenár, poslanec MZ – Kvalita toho návrhu VZN, ktorý majú pred sebou, je
naozaj katastrofálna. To nie je mestský zákon vykonateľný príslušnými orgánmi, pochopiteľný a zrozumiteľný pre občanov. Zaznievali rôzne pripomienky aj na komisii od námestníka primátora p. Filipka, aj na rokovaní mestského zastupiteľstva od námestníka Čečka, že „podajte vylepšujúce návrhy“. No poslanci tu predsa nie sú na to, keď je duch návrhu mimo, aby ho vylepšovali niečím. Keď je duch návrhu nanič, tak sa to nedá ničím vylepšiť. A toto dostali ako návrh od primátora Knapíka. V privátnej firme keby niekto predložil také návrhy s platom 140 tisíc korún mesačne, tak by tam veľmi rýchlo skončil. Bolo by dobre, keby si manažéri mesta uvedomili, že oni sú platení každý mesiac za to, aby zastupiteľstvu predkladali čo najlepšie návrhy, aby poslanci mohli len híkať nad tým, akých schopných ľudí má mesto Košice na magistráte a že oni len budú dvíhať ruky, aby uviedli do života  to, čo si oni predstavujú.  To je k tým systémovým veciam. 
Ku konkrétnym veciam, k hluku. Pokiaľ sa nebude premýšľať nad tým, akým spôsobom sa zmeria hluk, lebo v návrhu VZN je odvolávka na platný zákon, že sú nejaké limity v decibeloch, ako to nazvať – to sa skrátka nedá nazvať nijak, len zhlukom slov na papieri. 
Problém alkoholu je tak vážny, že sa to nedá vyriešiť jedným VZN. Neverí tomu, že nejaké VZN vyrieši problém. 
Načrtol tu tri vážne problémy, ktoré vidí ako dôvod, prečo vzniká problém alkoholu v blízkosti obytných domov. Je to benevolencia mestských častí, čo sa týka predaja alkoholu v potravinách, pretože sa konzumujú v tesnej blízkosti potravín a v tesnej blízkosti bytov. Druhá vec je, že mesto je príliš láskavé k bezdomovcom. Keď v zime prežijú, tak prečo by neprežili aj v lete a tretia vec je, že sa mesto nestará o mládež. Mladým ľuďom nedáva dostatok príležitostí, aby trávili svoj voľný čas aj inak, než to čo sa vidí teraz. Pokiaľ sa nezatlačí na viac gombíkov, žiadne takéto návrhy VZN, ako je aj teraz pred nimi, to nevyriešia. 
Určite bude hlasovať proti.

p. Čečko, námestník primátora mesta Košice – Faktická poznámka. Úprimne ho
	teší dokonalosť p. Halenára, a ďalej to nekomentoval. 

p. Petrvalský, poslanec MZ – Faktická poznámka. Musí protestovať proti vyjadreniam 
p. Halenára, proti očierňovaniu mládeže. Podľa koncepcie rozvoja športu, ale aj podľa koncepcie rozvoja mládeže v meste, p. Gamcová upozorňovala  p. Cengeľa, že sa nemajú brať hudobné nástroje deťom z rúk – je tu šikovná mládež, denne s ňou pracuje a vyprosuje si, aby ju takto očierňoval. 
To, že je pár nespratníkov, ktorí nič iné nerobia, len po krčmách chodia a robia bodrel, to je jedna vec. Je to dané benevolenciou spoločnosti aj výchovou v rodine, ale netreba všetkých hádzať do jedného vreca.

p. Berberich, poslanec MZ – Faktická poznámka. Tiež má výhrady voči p. Halenárovi.
Je to prinajmenšom zvláštne, že tu všetkých počuje, akí majú byť, ako sa robí, ako sa má robiť, pritom sám nie je schopný dodržať základy slušnosti, čo sa týka oslovovania a tak isto ohľadom dodržiavania pravidiel, ktoré si na začiatku rokovania prijali. 

p. Filipko, námestník primátora mesta Košice – Nakoľko sa už nikto do rozpravy 
	nehlásil, dal slovo návrhovej komisii.

p. Rychnavský, poslanec MZ – Návrhová komisia dostala jeden pozmeňujúci návrh
	od poslankyne p. Gamcovej v znení:
Mestské zastupiteľstvo v Košiciach podľa § 6 ods. 2 písm. c) Štatútu mesta Košice navrhuje úpravu § 8 VZN mesta Košice č. 78 o čistote a verejnom poriadku prijaté uznesením MZ v Košiciach č. 1037/2006 v znení uznesenia MZ v Košiciach č. 01152/2006 a uznesenia MZ č. 83/2007 nasledovne: Zákaz požívania alkoholických nápojov: 1. požívanie alkoholických nápojov na verejných priestranstvách, mimo zariadení na to určených, prevádzkovo a priestorovo prispôsobených je zakázané v čase od  - ostáva to všetko v pôvodnom znení s vyčlenením ohraničujúcich 25 metrov a u všetkých ostatných budov, ktoré sú tu spomínané a to v okolí areálu škôl, školských a predškolských zariadení a výchovno-vzdelávacích zariadení, detských ihrísk, v ich okolí a podobne.

p. Filipko, námestník primátora mesta Košice – Spýtal sa p. Gamcovej, či nechce 
	niečo v tomto návrhu upresniť.

p. Gamcová, poslankyňa MZ – Upresnila to, čo povedala včera: Predkladá návrh
na uznesenie, ktorý nelimituje vzdialenosti 25, alebo 100 metrov. V tom paragrafe vypustila len obmedzenie v metroch. Včera to vysvetľovala.

p. Filipko, námestník primátora mesta Košice -  Požiadal poslancov, aby hlasovali 
o prednesenom uznesení. 

Hlasovanie č. 101: za 33, proti 1, zdržali sa 3.

p. Filipko, námestník primátora mesta Košice – Konštatoval, že navrhovaná zmena 
bola prijatá.

p. Rychnavský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. a) Štatútu mesta Košice schvaľuje zmeny a doplnky Všeobecne záväzného nariadenia mesta Košice č. 78 o čistote a o verejnom poriadku podľa predloženého návrhu so schválenou zmenou.

Hlasovanie č. 102: za 33, proti 1, zdržali sa 3.

p. Filipko, námestník primátora mesta Košice – Konštatoval, že uznesenie je 
schválené.

––-     ––-     ––-

62/2 Informácia o činnosti komisie mestského zastupiteľstva na ochranu    
         verejného záujmu pri výkone funkcií verejných funkcionárov

p. Filipko, námestník primátora mesta Košice – Dal slovo predkladateľovi
	informácie.

p. Melichárek, poslanec MZ – Materiál bol predložený v písomnej forme a nemal 
	ďalšie návrhy na jeho doplnenie. 

p. Filipko, námestník primátora mesta Košice – Nakoľko sa do rozpravy nikto 
	neprihlásil, dal slovo návrhovej komisii.

p. Rychnavský, poslanec MZ – Prečítal predložený návrh na uznesenie.
Mestské zastupiteľstvo v Košiciach berie na vedomie informáciu o činnosti komisie mestského zastupiteľstva na ochranu verejného záujmu pri výkone funkcií verejných funkcionárov od ostatného rokovania Mestského zastupiteľstva v Košiciach.
Hlasovanie č. 103: za 34, proti 1, zdržal sa -.
––-     ––-     ––-

63. Rôzne

p. Jeník, poslanec MZ – Tlmočil pozvanie starostky MČ Košice – Nad jazerom
na zajtrajšie veľké aktivity na pláži jazera. Bude tam hudobná súťaž 18 garážových skupín a celodenná súťaž vodno-lyžiarskeho vleku s tým, že túto akciu okrem mestskej časti podporil Košický samosprávny kraj a Stavebné bytové družstvo Košice IV. Pani starostka zabezpečila slnečné počasie už od rána. 

p. Buraš, poslanec MZ – Tlmočil pozvanie starostu dedinky Holoháza, ktorá sa 
nachádza v Škároši, kde 2.8.2008 sa oslavuje 100-ročnica stretnutia poslancov mesta Košice s poslancami tejto malej obce na športovom dni. Bude to spojené s návštevou keramického závodu, kultúrnych pamiatok. Pán starosta očakáva hojnú účasť zástupcov poslaneckého zboru. Podobné stretnutie bolo v roku 1908, kedy tam bol košický atletický klub na kultúrno-športovom dni.  
Je to o regionálnom rozvoji, o cestovnom ruchu, o spolupráci. Pre tých, ktorí majú záujem, bude pristavený autobus, ktorý odchádza do Holoházy 2.8.2008. Záujemcom poskytne bližšie informácie.

p. Halenár, poslanec MZ – Tri krátke veci. 
Množstvo materiálov – Verí, že toto mesto má veľa problémov, ale keď poslanci budú zahlcovaní takým množstvom, ako teraz, tak je to nezvládnuteľné. Majú dva týždne na to, aby po pracovnej dobe sa doma venovali týmto veciam. Nedá sa. Treba skúsiť zredukovať počet bodov a k tomu tie návrhy VZN nech sú v jednom – jedinom súbore, lebo ten, kto ich chce čítať... Musí to chápať tak, že značnej časti je to jedno a tá časť poslancov, čo to chce čítať, no nech sa vytrápia. Nech robia čo chcú.
Druhá vec je PHSR. Keď navrhovateľ primátor stiahol PHSR, bolo by dobre urobiť všetky kroky k tomu, aby bol zverejnený na internete a skutočne, aby bola zabezpečená masívna informovanosť občanov mesta o takomto materiáli na internete. Netreba čakať do nasledujúceho zasadnutia, čas strašne rýchlo cvála a mal by sa využiť. Nebál by sa ani masovej inzercie. Treba využiť všetky médiá, ktoré sa dajú, aby sa ľudia vyjadrovali k tomuto dôležitému dokumentu.
Tretia vec je prístupnosť materiálov pre novinárov. Práve sa dozvedel, že hovorkyňa magistrátu odmietla vydať novinárom materiál, ktorý je súčasťou verejného rokovania mestského zastupiteľstva. Chcel, aby bola vyvodená konkrétna zodpovednosť voči Geročovej a aby dostal aj informáciu, aká zodpovednosť bola vyvodená a aby sa to už nikdy neopakovalo.
Úplne posledná vec je kvalita obedov. Je to úplná katastrofa a pokiaľ je záujem poslancov povzbudiť do ďalšej činnosti a práce poobede, treba zvýšiť kvalitu toho, čo dostávajú ako jedlo.

p. Filipko, námestník primátora mesta Košice -  Preverí sa, či došlo k porušeniu. 
	Obedy nebude komentovať.

p. Gamcová, poslankyňa MZ – Poprosila oddelenie informatiky, či by mohlo na 
webovej košickej stránke zabezpečiť buď online chat, alebo nejakú možnosť diskutovať s občanmi. Týka sa to možno len niektorých poslancov, ale pre tých, ktorí majú o to záujem, bolo by to férové a bolo by to aj vhodné, aby takto prijímali podnety a nie cez meilové schránky a keď už nie tak formou online chatu, alebo blogov, alebo niečoho takého.

p. Petrvalský – Na budúci týždeň príde do Košíc delegácia poslancov z Krakova. 
Väčšinou budú zameraní na školstvo, preto poprosil poslancov, ktorí sú v komisii školstva, aby vo štvrtok ráno o 8.30 hod, kedy sa majú s delegáciou stretnúť, aby prišli aj oni. 

p. Filipko, námestník primátora mesta Košice – Ako predseda komisie národnostných 
menšín dal poslancom do schránok pozvánky. V nedeľu 29.6. o 10.00 hod. sa uskutoční v dopravnom areáli v MČ Košice – Juh na Alejovej športový deň národnostných menšín. Budú pripravené súťaže zručnosti pre deti s nejakou sladkou odmenou a chystá sa  futbalový zápas starostov mestských častí proti výberu národnostných menšín. Nehrajúca kapitánka tu nie je, ale verí, že mužstvá nastúpia.
Informácia k bodu 16, prečíslovanému na 62/1 (Návrh na zmeny a doplnky VZN č. 98) Poslanci, ktorý nezahlasovali za tento návrh  si neuvedomili, aký právny stav spôsobili, lebo mestu Košice nič nebráni, aby táto živnosť nabehla. Akurát sa to takto dostalo do kolízie s prokurátorom, lebo nevyhovelo a zamietlo právnu nápravu stavu, proti ktorému prokurátor vzniesol námietku. Zrejme ich v najbližšom období čaká nejaké rokovanie, aby sa tento stav upravil. Zvažoval, či nedá opäť hlasovať o tomto uznesení, ale zrejme už nie je na to prítomný dostatočný počet  poslancov. Skutočne, predložené riešenie nie je v kolízii ani s parkovaním, ani s ničím iným. Chceli urobiť poriadok v súčasnom stave.
	Uzavrel tento bod.
––-     ––-     ––-

Program XVI. rokovania mestského zastupiteľstva sa vyčerpal. Rokovanie mestskej rady je plánované na 17.7.2008 a na ďalšom rokovaní mestského zastupiteľstva sa stretnú 28.8.2008 a možno bude aj mimoriadne mestské zastupiteľstvo, ak ho primátor mesta Košice zvolá.
	Námestník primátora mesta Košice Ing. Jozef Filipko poďakoval prítomným za účasť a vyhlásil XVI. rokovanie Mestského zastupiteľstva v Košiciach za ukončené.

           RNDr. Milan Sabol						Ing. František  Knapík
riaditeľ Magistrátu mesta Košice					primátor mesta Košice

Zápisnica vyhotovená dňa 10.7.2008
Zapisovateľka: Mária Lapšanská

Overovatelia zápisnice:

Krištof František	...............................................	Podpísal dňa:	  14.7.2008 

Ing. Kupec Ján	...............................................	Podpísal dňa:	  16.7.2008  

Obsah:

1		Úvod, k programu rokovania
6		Informácia o plnení uznesení 
9	Informácia o činnosti primátora
13	Správa o činnosti hlavného kontrolóra Mesta Košice
19	Správa o činnosti Mestskej polície v Košiciach 
24	Správa o odpovediach na interpelácie a dopyty poslancov MZ
25	Informatívna správa o finančnom hospodárení mesta Košice k 31. 3. 2008
27 	Prehodnotenie spôsobu výstavby a dopravy v lokalite Vyšný Lorinčík
35	Návrh na 2. úpravu rozpočtu mesta Košice na rok 2008
42	Dotácie z rozpočtu mesta v zmysle VZN mesta Košice č. 76
44	Doplnenie uznesenia MZ v Košiciach č. 452 zo dňa 24. apríla 2008
45	Doplnenie uznesenia MZ v Košiciach č. 453 zo dňa 24. apríla 2008
45	Doplnenie uznesenia MZ v Košiciach č. 455 zo dňa 24. apríla 2008
46	Oprava uznesenia MZ v Košiciach č. 454 zo dňa 24. apríla 2008
46	Doplnenie uznesenia MZ v Košiciach č. 376 zo dňa 28. 02. 2008
47	Hodnotenie výsledkov hospodárenia rozpočtovej a príspevkových organizácií 
48	VZN mesta Košice o erbe a vlajke mestskej časti Košice – Dargovských hrdinov
48	Zmeny a doplnky VZN mesta Košice č. 78 o čistote a verejnom poriadku
55	Návrh na zmeny VZN mesta Košice č. 98 o miestnej dani za vjazd a zotrvanie motorového vozidla v historickej časti mesta Košice a o režime užívania historickej časti mesta Košice
55	Zmeny a doplnky VZN mesta Košice č. 70 o dani za užívanie verejného priestranstva
57	Návrh na zmeny a doplnky VZN mesta Košice č. 44 – Pravidlá prenajímania malometrážnych bytov pre dôchodcov na území mesta Košice
63	Zmeny a doplnky VZN mesta Košice č. 65 o úhradách za poskytovanie sociálnych služieb v pôsobnosti územnej samosprávy
64	Zmena VZN mesta Košice č. 99 o nakladaní s komunálnymi odpadmi a drobnými stavebnými odpadmi na území mesta Košice 
64	VZN mesta Košice o určení názvu ulice Levanduľová
64	Projekt „Modernizácia verejného osvetlenia na ul. Osloboditeľov
v MČ Košice - Barca“
65	Projekt „Zníženie emisií modernizáciou MHD“
66	Informácia o výsledkoch hospodárenia za rok 2007 obchodných spoločností s účasťou mesta 
69	Petícia obyvateľov MČ Košice - Poľov za zníženie poplatku za odvoz domového odpadu
69	Preventívne opatrenia a kroky vedúce k iniciatíve šírenia princípov tolerancie, úcty a vzájomnej znášanlivosti v Košiciach
70	Informácia o výsledku kontroly v BPMK
71	Rámcová obsahová náplň  rokovaní Mestského zastupiteľstva v Košiciach 
na II. polrok 2008 
71	Interpelácie poslancov
76	Dopyty, informácie , vysvetlenia
81	Vyhodnotenie zimnej údržby v sezóne 2007/2008
82	Informácia o doterajšom priebehu predaja bytov na Baltickej č. 18 v Košiciach
83	Informatívna správa o prenajímaní  malometrážnych bytov za obdobie roka 2007
83	Správa o realizácii Koncepcie rozvoja bývania pre sociálne znevýhodnené skupiny obyvateľov mesta Košice do roka 2010
85	Menovanie členov do orgánov Fondu zdravia mesta Košice, n.f.
86	Pokračovanie XVI. MZ v Košiciach dňa 27.6.2008
86	Účasť mesta Košice v záujmovom združení právnických osôb Košice IT Valley, z.p.o.
67	Informácia o plnení uznesenia č. 398 z pokračovania XIII. rokovania MZ v Košiciach zo dňa 11. marca 2008 o problematike v oblasti cestovného ruchu
89	Vzdanie sa členstva v dozornej rade MFK, a.s. Košice
90	Povinná príloha č. 10 k žiadosti o NFP v rámci Regionálneho operačného programu
91	Zmena doby nájmu nehnuteľnosti zrušenej Materskej školy Starozagorská 10
92	Informácia o pozmeňujúcom návrhu na uznesenie k VZN č. 98
92	Zámena pozemkov v k. ú. Barca medzi mestom Košice a Ing. Koščom, PhD.
a manželkou Mgr. Janou Koščovou 
92	Zámena pozemkov v k. ú. Južné mesto medzi mestom Košice 
a  HARLEQUIN QUALITY, s.r.o. 
93	Zverenie nehnuteľností do správy Zoologickej záhrade Košice
94	Zriadenie predkupného  práva na nehnuteľnosti - pozemky v k. ú. Grunt 
vo vlastníctve mesta Košice pre ATEX Košice, s.r.o.
95	Zverenie majetku mesta do správy Správe mestskej zelene v Košiciach
v k. ú. Jazero
95	Zverenie majetku mesta do správy Správe mestskej zelene v Košiciach 
a MČ Košice – Juh
96	Zverenie majetku mesta  Košice do správy Správe mestskej zelene v Košiciach  - Borovicový háj
96	Odkúpenie nehnuteľností v k. ú. Košické Hámre mestom Košice od  LESOV Slovenskej republiky, štátneho podniku
97	Odplatný prevod dokončených investícií do vlastníctva mesta Košice a vyhradenie 7 odstavných plôch pre VVS, a.s.
97	Bezodplatný prevod dokončených investícií – parkoviska na Kurskej ul. 
od DBR s.r.o.
98	Odpredaj 17 voľných bytov formou verejnej dražby
100	Odpredaj pozemku v k.ú. Letná pre Bratskú jednotu Baptistov – Cirkevný zbor v Košiciach
102	Prevod alikvotnej časti pozemku k NP č. 2 pre Ivanu Matfiakovú 
na ul. Gudernova 6
102	Prevod nebytových priestorov pre Boženu Erdélyiovú na ul. Hlavná 25
103	Prevod nebytového priestoru pre Mariána Nadzama - GLOSSA na ul. Ipeľská 4
103	Prevod  nebytového priestoru pre GREGOR GROUP, s. r. o. 
na ul. Južná trieda 69
104	Prevod nebytového priestoru pre Vieru Meisnerovú na ul. Komenského 6
104 	Prevod  nebytového priestoru pre Ingrid Tóthovú na ul. Zimná 8
105	Prevod nebytového priestoru pre Margitu Krausovú na ul. Železiarenská 26
105	Predaj pozemkov pod garážami v užívaní fyzických osôb
106	Odpredaj pozemku v k. ú. Furča formou verejnej dražby, resp. obchodnej verejnej súťaže
106	Odpredaj ½ podielu mesta na pozemku  v  k. ú. Grunt pre spoluvlastníka JAZDECKÝ KLUB EMCAR
107	Odpredaj pozemku v k. ú. Južné mesto pre Ing. Hanu Homerovú
107 	Odpredaj budovy a pozemkov v k. ú. Pereš pre MČ Košice – Pereš
107	Odpredaj stavieb a pozemkov v bývalom areáli CASSPOS
v k. ú. Železiarne formou verejnej dražby, resp. OVS
108	Predaj pozemku v k. ú. Jazero formou verejnej dražby, resp. obchodnej verejnej súťaže
109	Predaj nehnuteľnosti na Kováčskej 34 v Košiciach formou verejnej dražby, resp. obchodnej verejnej súťaže
109	Predaj pozemku vo vlastníctve mesta Košice pre spoločnosť 
LF DEVELOPMENT KRÁSNA PLUS, s.r.o. v k. ú. Krásna
110	Odpredaj pozemkov  v k. ú. Jaklovce pre Obec Jaklovce 
111	Odpredaj pozemku a budovy bývalej požiarnej zbrojnice  v k. ú. Myslava 
pre Mestskú časť Košice – Myslava
111	Odpredaj pozemku v k. ú. Severné mesto pre HPK engineering, a.s.
112	Oprava bodu 12/1 Návrh na opravu uznesenia MZ v Košiciach č. 376/2008
112	Návrh na zmeny  VZN mesta Košice č. 98 o miestnej daní za vjazd a zotrvanie motorového vozidla v historickej časti mesta Košice a o režime užívania historickej časti mesta
122	K prerušenému bodu č. 15 - Zmeny a doplnky VZN mesta Košice č. 78 o čistote a o verejnom poriadku
126	Informácia o činnosti komisie mestského zastupiteľstva na ochranu verejného záujmu pri výkone funkcií verejných funkcionárov
126	Rôzne
129	Záver